ކަރެކްޝަނުން ވަނީ ކޯޓުގެ ހުރުމަތް ކަނޑާފައި: ވަކީލުން\nރިޝްވަތު ހުށަހެޅުމުގެ ކުށުގައި ތިން އަަހަރަށް ޖަލަށް ލުމަށް ހުކުމްކޮށްފައިވާ، ޖުމްހޫރީ ޕާޓީގެ ލީޑަރު ގާސިމް އިބްރާހިމް ފިއްލަވަން މަސައްކަތް ނުކުރައްވާ ކަމަށާއި ގާސިމަށް ކްރިމިނަލް ކޯޓުން ކުރި ހުކުމާ ޚިލާފުވެ މޯލްޑިވްސް ކަރެކްޝަނަލް ސާވިސް އިން ކޯޓުގެ ހުރުމަތް ކަނޑާލާފައިވާ ކަމަށް ގާސިމްގެ ވަކީލުން މިއަދު ބުނެފި އެވެ.\nފަނޑިޔާރު ކަމަށް ކުރިމަތިލި މީހުންނާ އިންޓަވިއު ކުރަނީ\nކްރިމިނަލް ކޯޓާއި ސިވިލް ކޯޓުގެ ފަނޑިޔާރު ކަމަށް ކުރިމަތިލި ބޭފުޅުންނާ އިންޓަވިއު ކުރަން ޖުޑިޝަލް ސާވިސް ކޮމިޝަން (ޖޭއެސްސީ) އިން މިއަދު ފަށައިފި އެވެ.\n12 މެމްބަރުންގެ ޝަކުވާ: ވަކީލުން ހޯދަން ވަރަށް ދަތި\nރައްޔިތުންގެ މަޖިލީހަށް ގަދަކަމުން ވަން ކަމަށް ބުނެ އިދިކޮޅު 12 މެމްބަރަކަށް ދައުވާކުރާ މައްސަލައިގެ ޝަރީއަތް ފެށުމާ އެކު، ދިފާއީ ވަކީލުން ލިބުން ދަތިކަމުގެ ޝަކުވާ އެ މެމްބަރުން މިއަދު ކޯޓުގައި ކުރައްވައިފި އެވެ.\nމާލޭން ބޭރަށް ނުދިއުމަށް ޝަރުތުކޮށް ޒައިދު ދޫކޮށްލައިފި\nފަނޑިޔާރަކު ބްލެކްމެއިލް ކުރުމުގެ ތުހުމަތުގައި ދައުވާ އުފުލާފައިވާ މާލޭ ސިޓީ ކައުންސިލްގެ ކުރީގެ މެމްބަރު ޒައިދުލް އަމީން، މާލޭން ބޭރަށް ނުދިޔުމަށް ޝަރުތުކޮށް ކްރިމިނަލް ކޯޓުން...\nSeptember 26, 2017 25\n"ގާސިމްއާ މެދު އަމަލުކުރާނެ ގޮތެއް އަދި ނުނިންމަން"\nބޭސްފަރުވާ އަށް ސިންގަޕޫރުގައި ހުންނެވި ޖުމްހޫރީ ޕާޓީގެ ލީޑަރު ގާސިމް އިބްރާހީމަށް އެންގި އެންގުމާ އެއްގޮތަށް ރާއްޖެ ވަޑައިނުގަތުމުން ދެން އަމަލުކުރާނެ ގޮތެއް އަދި ނުނިންމާ ކަމަށް...\nފާރިސް ރިޝްވަތު ދިން ދުވަހެއް ހޯދިފައެއް ނުވޭ\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫން މަޖިލީހުުގެ މެމްބަރަކަށް ރިޝްވަތު ދެއްވީ ކޮން ދުވަހަކު ކަން ހޯދިފައިނުވާ ކަމަށް ދައުލަތުން ކްރިމިނަލް ކޯޓުގައި މިއަދު ބުނެފި އެވެ.\nފާރިސް މިނިވަންކޮށެއް ނުދިން\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫނަށް ކުރާ ރިޝްވަތު ދިނުމުގެ ދައުވާ ކުރިއަށް ގެންދެވޭނެ ކަމަށް ނިންމައި، އެ މައްސަލާގައި އޭނާ ބަންދުން...\nރައްޔިތުންގެ މަޖިލީހުގެ އިދާރާ އަށް ގަދަކަމުން ވަތް މައްސަލާގައި އިދިކޮޅު 12 މެމްބަރަކަށް ދައުލަތުން ކުރާ ދައުވާތަކުގެ ޝަރީއަތް ކްރިމިނަލް ކޯޓުގައި މާދަމާ ފަށަން ތައްޔާރުވެއްޖެ...\nSeptember 21, 2017 11\nމާފުށީ ޖަލުގައި ދިގުމުއްދަތުގެ ހުކުމެއް ތަންފީޒުކުރައްވަމުން ގެންދަވާ އަދާލަތު ޕާޓީގެ ރައީސް އިމްރާން އަބްދުﷲ އަނެއްކާވެސް ގޭބަންދަށް މިއަދު ބަދަލުކޮށްފި އެވެ.\nމީގެ ތިން އަހަރު ކުރިން ނޫސްވެރިޔާ އަހްމަދު ރިލްވާން ވަގަށް ނެގި މައްސަލައިގައި ޓެރަރިޒަމްގެ ދައުވާކޮށްފައިވާ ދެ މީހަކު މިނިވަންކަމާ އެކު މުޖުތަމައަށް ދޫކޮށްލާފައި ތިބުމުން އާއިލާ...\nރިޝްވަތުގެ ދައުވާގެ ޝަރީއަތް ހޯމަ ދުވަހު ފަށަނީ\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫނަށް ކުރާ ރިޝްވަތުގެ ދައުވާގެ ޝަރީއަތް އަންނަ ހޯމަ ދުވަހު ފަށަން ކްރިމިނަލް ކޯޓުން ހަމަޖައްސައިފި އެވެ.\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ބޮޑު ޚިޔާނާތާ ގުޅިގެން އެ ކުންފުނީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތަށް ކުރާ ދައުވާތަކުގެ...\nSeptember 20, 2017 25\nސުއައިދު މަރުވެފައިވާ ކަމަށް އާއިލާއިން އަންގައިފި\nނޫސްވެރިޔާ އަހުމަދު ރިލްވާން ގެއްލުވައިލި މައްސަަލައިގައި ދައުލަތުން ދައުވާ ކުރާ މުހައްމަދު ސުއައިދު މަރުވެފައިވާ ކަމަށް އޭނާގެ އާއިލާ އިން ކޯޓަށް އަންގާފައިވާ ކަމަށް އެ މައްސަލަ...\nރިލްވާން ގެއްލުވާލި މައްސަލައިގެ ޝަރީއަތް މާދަމާ ފަށަނީ\nނޫސްވެރިޔާ އަހުމަދު ރިލްވާން ގެއްލުވާލި މައްސަލާގައި ދައުލަތުން ދައުވާކުރާ ތިން މީހުންގެ ޝަރީއަތް މާދަމާ ފަށަން ކްރިމިނަލް ކޯޓުން ހަމަޖައްސައިފި އެވެ.\nމިނިވަން ނޫހުގެ ނޫސްވެރިޔާ، އަހްމަދު ރިލްވާން ހުޅުމާލެ އިން ވަގަށް ނެގި މައްސަލައިގައި ސ. ހުޅުދޫ، އަތިޔާގޭ، މުހައްމަދު ސުއައިދުގެ މައްޗަށް ދައުވާ ކޮށްފައިވާ އިރު އޭނާ ވީތަނެއް...\nފާރިސަށް ކުރާ ރިޝްވަތުގެ ދައުވާގެ ޝަރީއަތް މާދަމާ\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫނަށް ކުރާ ރިޝްވަތު ދިނުމުގެ ދައުވާގެ ޝަރީއަތް މާދަމާ ފަށަން ކްރިމިނަލް ކޯޓުން ހަމަޖައްސައިފި އެވެ.\n"ފާރިސްގެ ދައުވާ އިސްލާހުކުރީ މުއްދަތު ހަމަވި ފަހުން"\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ މައްޗަށް ކުރާ ރިޝްވަތުގެ ދައުވާ އަށް ދައުލަތުން ބަދަލު ގެނައީ، ޖިނާއީ އިޖްރާއަތުގެ ގާނޫނުގައި ބުނާ...\nSeptember 14, 2017 16\nފާރިސް އާއި ޔާމީންގެ ޝަރީއަތް ލައިވް ކުރަން އެދިއްޖެ\nރައްޔިތުންގެ މަޖިލީހުގެ ދިއްގަރު ދާއިރާގެ މެެމްބަރު އަހުމަދު ފާރިސް މައުމޫންގެ ޝަރީއަތާއި ޔާމީން ރަޝީދުގެެ މަރުގެ މައްސަލައިގެ ޝަރީއަތް ވަގުތުން ބްރޯޑްކާސްޓް ކުރުމުގެ ހުއްދަ އަށް ރާއްޖެ ޓީވީން ކްރިމިނަލް ކޯޓުގައި މިއަދު އެދިއްޖެ އެވެ.\nSeptember 13, 2017 12\nގާސިމްގެ ބޭސްފަރުވާގެ ކަންކަން މުރާޖައާކޮށްދޭން އެދިއްޖެ\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ބޭސްފަރުވާގެ މުއްދަތު އިތުރުކޮށްދެވެން ނެތް ކަމަށް މޯލްޑިވްސް ކަރެކްޝަނަލް ސާވިސް އިން ނިންމި ނިންމުން މުރާޖައާ ކޮށްދިނުމަށް އޭނާގެ ވަކީލުން އިއްޔެ ހުށަހަޅައިފި އެވެ.\nކޯޓުތަކުގެ ފަނޑިޔާރުކަމަށް 31 ބޭފުޅަކު ކުރިމަތިލެއްވި\nކްރިމިނަލް ކޯޓާއި ސިވިލް ކޯޓުގެ ފަނޑިޔާރު ކަމަށް 31 ބޭފުޅަކު ކުރިމަތިލައްވާފައިވާ ކަމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން މިއަދު ބުނެފި އެވެ.\nމަފާޒުގެ ބަންދަށް އަނެއްކާވެސް 15 ދުވަސް\nކެފޭއެއްގައި އިންދައި މަރާލި ނަދީމް އަބްދުއްރަހީމް 24، ގެ މަރުގެ މައްސަލާގައި ހައްޔަރުކޮށްފައިވާ މުހައްމަދު މަފާޒުގެ ބަންދުގެ މުއްދަތަށް އަނެއްކާވެސް 15 ދުވަސް ޖަހައިފި އެވެ.\nSeptember 11, 2017 21\nފާރިސަށް ކުރާ ދައުވާ ރިޝްވަތު ހުށަހެޅުމަށް ބަދަލުކޮށްފި\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ މައްޗަށް ރިޝްވަތު ހިފުމުގެ ދައުވާ އުފުލާފައި ވަނިކޮށް އެ ދައުވާ އިސްލާހުކޮށް، ރިޝްވަތު ހުށަހެޅުމުގެ...\nޔާމީންގެ މަރުގެ މުޅި ޝަރީއަތް ސިއްރެއް ނުކުރާނެ:ޕީޖީ\nމިިދިޔަ މެއި މަހު މަރައިލި ޔާމީން ރަޝީދުގެ މަރުގެ މައްސަލައިގައި ސިއްރު ކުރަން އެދޭނީ ބައެއް އަޑުއެހުންތައް ކަމަށާއި މުޅި ޝަރީއަތް ސިއްރު ނުކުރާނެ ކަމަށް ޕްރޮސެކިއުޓާ ޖެނެރަލް (ޕީޖީ)ގެ އޮފީހުން މިއަދު ބުނެފި އެވެ.\nފާރިސް ދޫކުރަން ހުށަހެޅުމުން ބަލައިނުގަތީ ރަނގަޅަށް\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫން ބަންދުން ދޫކުރުމުގެ އަމުރަކަށް އެދި ފާރިސްގެ ފަރާތުން ހުށަހެޅި ހެބިއަސް ކޯޕަސްގެ މައްސަލަ...\nޔާމީންގެ މަރުގެ ޝަރީއަތް ސިއްރުކޮށްފި\nމިދިޔަ މެއި މަހު މަރާލި ޔާމީން ރަޝީދުގެ މަރުގެ މައްސަލައިގެ ޝަރީއަތް ކްރިމިނަލް ކޯޓުން ސިއްރުކޮށްފި އެވެ.\nSeptember 07, 2017 7\nފެން ޕްލާންޓް މެނޭޖަރު ދޫކޮށްލި މައްސަލަ އިސްތިއުނާފަށް\nކ. ހިންމަފުށީގައި ހުންނަ ލައިފް ފެން އުފައްދާ ޕްލާންޓުގައި މަސައްކަތްކުރި ބިދޭސީގެ މަރާ ގުޅިގެން ހައްޔަރު ކުރި އެތާނގެ މެނޭޖަރު، ހިންމަފުށީ މެޖިސްޓްރޭޓް ކޯޓުން ދޫކޮށްލި މައްސަލަ...\nSeptember 07, 2017 4\nސަމީރު ފުލުސް އޮފީހަށް ހާޒިރުކޮށް ބަޔާން ނަގައިފި\nޖުމްހޫރީ ޕާޓިިީގެ ސެކްރެޓަރީ ޖެެނެރަލް އަހުމަދު ސަމީރު ފުލުސް އޮފީހަށް މިއަދު ހާޒިރުކޮށް، އޭނާ އަށް ތުހުމަތުކުރާ މައްސަލާގައި ބަޔާން ނަގައިފި އެވެ.\nSeptember 07, 2017 6\nފާރިސް މިނިވަންކޮށްދޭން ކްރިމިނަލް ކޯޓުގައި އެދެފި\nSeptember 07, 2017 2\nޔާމީންގެ މަރުގެ ޝަރީއަތް އާދިއްތަ ދުވަހު ފަށަނީ\nSeptember 07, 2017 34\nޑްރަގްގެ "ބޮޑަކު" ކޯޓުން ގެއަށް ބަދަލުކޮށްފި\nSeptember 07, 2017 3\nގާސިމްގެ މައްސަލަ އާދިއްތަ ދުވަހު އިސްތިއުނާފް ކުރަނީ\nSeptember 05, 2017 30\nފާރިސްގެ ބަންދަށް 50 ދުވަސް، މައުމޫން ކޯފާވެއްޖެ!\nދަރިކަލުން، ދިއްގަރު ދާއިރާގެ މެމްބަރު އަހްމަދު ފާރިސް މައުމޫން ގާނޫނާ ޚިލާފަށް ބަންދުކުރިތާ 50 ދުވަސްވިއިރު ވެސް އިންސާފު ނުލިބޭ ކަމަށް ވިދާޅުވެ ކުރީގެ ރައީސް މައުމޫން އަބްދުލްގައްޔޫމް މިއަދު ކޯފާވެއްޖެ އެވެ.\nSeptember 01, 2017 28\nގާސިމް ބޭރަށް ނުފޮނުވުމަކީ ލަދުވެތިކަމެއް: ވަކީލުން\nޖުމްހޫރީ ޕާޓީގެ ލީޑަރު ގާސިމް އިބްރާހިމް އިތުރު ފަރުވާއަށް ރާއްޖެއިން ބޭރަށް ގެންދަން ކޯޓުގެ ހުކުމުގައި އަންގާފައިވާ އެންގުން ތަންފީޒު ނުވުމަކީ ލަދުވެތި ކަމެއް ކަމަށް ގާސިމްގެ ވަކީލުން މިއަދު ބުނެފި އެވެ.\nAugust 31, 2017 16\nޣައިރު ހާޒިރުގައި ޝަރީއަތް ހިންގިދާނެ: ކޯޓު\nގާސިމާ މެދު އަމަލުކުރަނީ ހެޔޮ ނިޔަތަކު ނޫން: ޖޭޕީ\nAugust 31, 2017 42\nގާސިމަށް ކުރިމަތިވީ ހާޒިރުނުވެވޭ ބައްޔެއް ނޫން: ކޯޓު\nAugust 31, 2017 38\nގާސިމް ގޭބަންދަށް ބަދަލުކުރަން ސަރުކާރުން ނިންމައިފި\nފާރިސް ބަންދުގައި ބެހެއްޓުމަކީ އަނިޔާވެރިވުން: ޕާޓީތައް\nދިއްގަރު ދާއިރާގެ މެމްބަރު އަހްމަދު ފާރިސް މައުމޫންގެ މައްޗަށް ރިޝްވަތުގެ ތުހުމަތުކޮށް، ޝަރީއަތް ނިމެންދެން ބަންދުކޮށްގެން ގެންގުޅެނީ ގާނޫނުތަކާ ޚިލާފަށް ކަމަށާއި އެންމެ ސިކުންތަކަށް ވެސް އޭނާ ބަންދުގައި ބެހެއްޓުމަކީ އަނިޔާވެރިވުން ކަމަށް އިދިކޮޅު ޕާޓީތަކުން މިރޭ ބުނެފި އެވެ.\nAugust 30, 2017 6\nފާރިސްގެ އިސްތިއުނާފް އަވަސްކޮށްދޭން ކޯޓުގައި އެދެފި\nAugust 30, 2017 10\nAugust 30, 2017 33\nވަކީލުންގެ ކަންބޮޑުވުންތައް ކޯޓުން ބަލައެއް ނުގަތް!\nAugust 30, 2017 110\nގާސިމް ބޭސްފަރުވާ އަށް ފޮނުވުމުގެ މައްސަަލަ އިސްތިއުނާފުކޮށްފި


runway gulheygothun suood dhogu vaahaka fethurumaky gaumah...\nރަންވޭއާ ގުޅޭގޮތުން ސުއޫދު ދޮގު ވާހަކަ ފެތުރުމަކީ ގައުމަށް ގައްދާރުވުން - ސައީދު\n11 މަސް, 1 ހަފްތާ,3ދުވަސް,2ގަޑި, 50 މިނެޓް, 42 ސިކުންތު ކުރިން 4040އަނާ އަހްމަދު\nވެލާނާ އިންޓަރނޭޝަނަލް އެއަރޕޯޓުގައި އަޅާފައިވާ އައު ރަންވޭއާއި ގުޅިގެން ކުރީގެ ބަންޑާރަ ނައިބް އަދި މަޝްހޫރު ގާނޫނީ ވަކީލު ހުސްނުއްސުއޫދު ސޯޝަލް މީޑިއާގައި ހަގީގަތާއި ޚިލާފަ ވާހަކަ ފެތުރުމަކީ ގައުމަށް ޣައްދާރުވުން ގޮތުގައި އިކޮނޮމިކް މިނިސްޓަރ މުހައްމަދު ސައީދު ސިފަ ކުރައްވައިފިއެވެ.\nވެލާނާ އިންޓަރނޭޝަނަލް އެއަރޕޯޓުގައި އަޅާފައިވާ އައު ރަންވޭމަތީގައި ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން އިކޮނޮމިކް މިނިސްޓަރ މުހައްމަދު ސައީދު ވިދާޅުވީ ރަންވޭއާއި ގުޅޭގޮތުން އިދިކޮޅު ފަރާތްތަކުން ދޮގު ވާހަތަށް ފަތުރަމުންދަނީ ސިޔާސީ މަންފާއެއް ޙާާސިލް ކުރުމަށް ކަމަށް. އަދި ހުސްނުއްސުއޫދު ފަދަ މަޝްހޫރު ގާނޫނީ ވަކީލަކު ދިވެހިން ފަހުރުވެރި ވާފަދަ މަޝްރޫތަކާއި ގުޅޭގޮތުން ދޮގު ވާހަކަ ފެތުރުމަކީ ގައުމަށް ޣައްދާރުވުން ކަމަށް ވިދާޅުވިއެވެ.\nމިނިސްޓަރ މިފަދައިން ވިދާޅުވީ ހުސްނުއް ސުއޫދު ކުރެއްވި ޓްވީޓަކާއި ގުޅިގެނެވެ. ސުއޫދުގެ ޓްވީޓްގައި ވިދާޅުވެފައި ވަނީ، އައު ރަންވޭގައި އޭ380 މަރުކާގެ ބޯޓެއް ޖައްސަން މަސައްކަތް ކުރަނީ ބައިނަލްއަގްވާމީ އުސޫލުތަކާއި ޤަވައިދުތަކާއި ޚިލާފަ ކަމަށެވެ. އަދި މިއީ އަންނަ ރިޔާސީ އިންތިހާބު ކާމިޔާބު ކުރުމަށް ކުރި ކަމެއްގެ ގޮތުގައި ސުއޫދު ސިފަކުރެއްވިއެވެ.\nމިނިސްޓަރ ވިދާޅުވީ އެއަރޕޯޓުގައި އަޅާފައިވާ ރަންވޭއަކީ ދިވެހިންގެ ފަހުރެއް ކަމަށާއި ރަންވޭ އާއި އެއާޕޯޓްގެ އަގު ވައްޓާލުމަށް އައިކާއޯ، އަދި އެއާލައިންތަކަށް ޓެގްކޮށްފައި ވާހަކަދައްކަމުންދާއިރު، އެ ކުރަނީ ކިހާވަރެއްގެ ކަމެއްކަން އެފަރާތްތަކަށް ނޭގޭ ކަމަށެވެ. މިނިސްޓަރ ވިދާޅުވީ ރަންވޭގެ ވާހަކަ ދުލުކުރިއަށް ގެންނަންވާނީ ފަޚުރުވެރިކަމާއެކުގައި ކަމަށެވެ.\n"ގައުމަކީ ގުރުބާން ކުރާ ކަންބަޅިއަކަށް ވެގެން ނުވާނެ. ތިމާ ހިތްހަމަ ނުޖެހޭ ވަގުތެއްގައި. މިއަދު މި ގައުމުގެ އިސް ލޯޔަރުންކަމުގައި ވަކާލާތު ކުރާ ބޭފުޅަކު މިއަދު ސޯޝަލް މީޑިއާގައި އެ ކުރި މަސައްކަތަކީ ހަގީގަތުގައި ގައުމަށް މީހަކަށް ވެވޭނެ އެންމެ ބޮޑު ގައްދާރުވުން އިނގޭތޯ. ގައުމުގެ އަގު އެވަރަކަށް ވައްޓާލާއިރު، އެ މީހާ އެހެރީ ހަމަހޭގަތޯ އަޅުގަނޑު ސުވާލު އުފެދޭ" މިނިސްޓަރ ސައީދު ވިދާޅުވިއެވެ.\nމިނިސްޓަރ ސައީދު ވިދާޅުވީ ވެލާނާ އިންޓަރނޭޝަނަލް އެއަރޕޯޓުގައި އަޅާފައިވާ ރަންވޭއަކީ ރާއްޖެ ހިމެނޭ ސަރަހައްދުގައި އަޅާފައިވާ އެންމެ ފެންވަރު ރަނގަޅު ރަންވޭ ކަމަށް. މިނިސްޓަރ ސައީދު ވިދާޅުވީ ވަކި ވަކި ފަރާތްތަކުން ދައްކަމުންދާ ވާހަކަތަކަށް ރައްދުދޭން ވެއްޖެނަމަ ތިބެންޖެހޭނީ ގައުމު ތަރައްގީ ނުކޮށް ކަމަށެވެ. އެފަދަ ފަރާތްތަކުގެ ސިކުނޑީގައި އަބަދުވެސް ހުންނާނީ ގައުމުގެ އަގުވައްޓާލުމުގެ ފިކުރު ކަމަށްވެސް މިނިސްޓަރ ވިދާޅުވިއެވެ.\nރާއްޖެ ފަދަ ކުޑަ ގައުމަކަށް އެމިރޭޓްސް، ގަތަރު، އެތިހާދު، ބްރިޓީޝް އެއަރވޭސް ސިންގަޕޯ އެއަރލައިން ފަދަ ދުނިޔޭގެ އެންމެ މަޝްހޫރު ބޮޑެތި އެއާލައިންތަކުން ދަތުރުކުރާއިރު މި ފަރާތްތަކަކީ ސަލާމަތީ ކަންކަމުގެ ސްޓެންޑަޑަށް ވަރަށް ބޮޑަށް ބެލުމަށްފަހުގައި ނޫނީ ދަތުރު ނުކުރާ ބައެއް ކަމަށެވެ. ރާއްޖެއަށް މި އެއަރލައިންތަކުން ދަތުރު ކުރަނީ ސަލާމަތީ ކަންކަމުގެ ޔަގީންކަން އޮންނާތީ ކަމަށް މިނިސްޓަރ ވިދާޅުވިއެވެ.\nމިމަހުގެ 18ވަނަ ދުވަހު އައު ރަންވޭ ހުޅުވުމަށް ތައްޔާރުވަމުންދާއިރު މި ވަގުތަކީ އަގުވައްޓާލުމަށް މަސައްކަތް ކުރަންވީ ވަގުތު ނޫން ކަމަށާއި މިއީ އެއްބައިވަންތަކަ މާއެކު އުފާފާޅުކުރަންވީ ވަގުތު ކަމަށް މިނިސްޓަރ ވިދާޅުވިއެވެ.\nސައީދު މިނިސްޓަރ ސައީދު ރަންވޭ


ހެލްތު މިނިސްޓަރުގެ އިސްތިޢުފާއަށް އެމްޑީޕީގެ ޗެއާޕާސަން ގޮވާލައިފި - Suvaadheeb\nއާޓިކަލް ޕޯސްޓްކުރީ ސުވާދީބު 1 މަސް ކުރިން يناير 25, 2020 025\nހެލްތު މިނިސްޓަރ އަބްދުﷲ އަމީން އިސްތިއުފާ ދެއްވުމަށް އެމްޑީޕީގެ ޗެއާޕާސަން ހަސަން ލަތީފް ގޮވާލައްވައިފިއެވެ.މިއަދު ހެނދުނު ހަސަން ލަތީފް ކުރެއްވި ޓުވީޓެއްގައި ވިދާޅުވީ މިނިސްޓަރ ސަރުކާރުގެ ސިޔާސަތާއި އެއްގޮތަށް ޒިންމާދާރު ކަމާއި އެކު މަގާމު އަދާނުކުރެވޭނަމަ އިސްތިއުފާ ދެއްވުމަށެވެ.\nހެލްތު މިނިސްޓަރުގެ އިސްތިއުފާއަށް ގޮވާލައި ހަސަން ލަތީފް ޕޯސްޓު ކުރައްވައިފައި ވަނީ އަންހެނުން ހިތާނު ކުރުމަކީ ސަރުކާރުގެ ސިޔާސަތެއް ނޫން ކަމަށާއި އެކަމަށް ހިތްވަރު ނުދެއްވާ ކަމަށް ހެލްތު މިނިސްޓަރު އަމީން ވިދާޅުވެފައިވާ ޚަބަރެއް ޓްވީޓް ކުރައްވަމުންނެވެ.\nއަންހެނުން ހިތާނު ކުރުމާއި މެދު އިސްލާމިކް މިނިސްޓްރީގެ ލަފައަކަށް ހެލްތު ޕްރޮޓެކްޝަން އޭޖެންސީ(އެޗްޕީއޭ) އިން އެދުނު މައްސަލަ ފެންމަތިވެފައި ވަނީ މިދިޔަ ހަފްތާގައި އެވެ. އެމައްސަލަ ފެންމަތިވެ އެތައްބައެއްގެ ފާޑުކިއުން ލިބުމާއި އެކު އެ މައްސަލައާއި ގުޅިގެން އެޗްޕީއޭ އިން އިސްލާމިކް މިނިސްޓްރީ އަށް ފޮނުވި ސިޓީ ވަނީ ބާތިލުކޮށްފައެވެ.\nއަމީން ރާއްޖޭގެ ހެލްތު މިނިސްޓަރުކަމާއި ހަވާލުވެވަޑައިގެންނެވީ ޖުމްހޫރީ ޕާޓީގެ ފަރާތުންނެވެ.\nކޮރޯނާވައިރަސް މެލޭޝިއާ އާއި އޮސްޓްރޭލިއާ އިންވެސް ފެނިއްޖެ\nޗިކުންގުންޏާ އާއި ޑެންގީ ޖެހިގެން ރިޕޯޓް ކުރާ މިންވަރު އަދިވެސް އިތުރު!\nދުނިޔެ ސިއްސުވާލި4ބަލިމަޑުކަން!\nސުވާދީބު3ހަފުތާ ކުރިން فبراير 4, 2020


ފުރާނައެއް ސަލާމަތް ކުރަން ކުރާ ކޮންމެ ކަމެއްގަ ބައިވެރިވެ އެންމެ ރުފިޔާއެއް ހޭދަކުރުމަކީވެސް މުޅި އިންސާނިއްޔަތު ސަލާމަތް ކުރުން!\nފުރާނައެއް ސަލާމަތް ކުރަން ކުރާ ކޮންމެ ކަމެއްގައި ބައިވެރިވެ އެހީތެރިވާން ވާނެއެވެ. އެހެނީ އެންމެ މީހެއްގެ ފުރާނަ ސަލާމަތް ކުރުމުގައި އެހީތެރިވުމަކީވެސް މުޅި އިންސާނިއްޔަތު ސަލާމަތް ކުރުން ފަދަ ކަމެއްކަން ކީރިތި ޤްރްއާނުން އެނގެން އޮތުމުންނެވެ.\n"—އަދި އެ ނަފްސެއް ދިރުވައިފި މީހާ (އެބަހީ: ނުމަރައި ދުނިޔޭގައި ބަހައްޓައިފި މީހާ) އެންމެހައި މީސްތަކުން ދިރުވިފަދައެވެ. (އަލްމާއިދަތު ސޫރަތުގެ 32ވަނަ އާޔަތް)" މިއާޔަތުގައި ބަޔާން ވެގެން އެވަނީ ޤަޞްދުގައި ޤަޞްދުގައި މީހުން ނުމެރުމުގެ ވާހަކައެއް ނޫނެވެ. ބަލި ހާލުގައި ހުރި މީހަކު އެބަލިން ސަލާމަތްވުމަށް އެހީތެރިވުމަކީވެސް މީހެއްގެ ފުރާނަ ސަލާމަތް ކުރަން އެހީތެރިވުމެވެ.\nވަރަށް ގިނަ ހާލަތްތަކުގައި ބަލިހާލުގައިވާ މީހުންގެ ފުރާނަ ސަލާމަތް ކުރުމަށްޓަކައި ބޭނުންވާ ފައިސާ ހޯދަން ސަލާންޖެހުން ދަނީ އިތުރުވަމުންނެވެ. އެގޮތަށް ސަލާން ޖަހަން އެ ޖެހެނީ ފައިސާ ހޯދޭނެ އިތުރު ގޮތެއް ނެތުމުންނެވެ. ވީމާ އެފަދަ ހާލަތްތަކުގައި އަތުގައި އޮތީ ވަކިލާރިއެއް ނަމަވެސް ދޭންވާނެއެވެ. ތަނަވަސްކަން ހުރިނަމަ ދޭންވީ ވީހައި ގިނައިންނެވެ.\nތަނަވަސްކަން ލިބިގެންވާ މީހަކު އެމީހާގެ ބޭނުން އެކުގައި ފުއްދައިދީފިނަމަ އެކޮށްދެވުނީ ވަރަށް ބޮޑު ހެޔޮ ކަމެކެވެ. އެކަމަށް ހޭދަކުރި ފައިސާ އާޚިރަތް ދުވަހުން އަނބުރައި ލިބޭނީ ހީވެސް ނުކުރެވޭހައި މިންވަރަށް އިތުރުވެގެންނެވެ. ﷲ ތައާލާ އިރާދަކުރެއްވެވި ވަރަކަށް ގުނަވެގެންނެވެ.\nހަމަ އެއާއެކު ތަނަވަސް ކަމެއް ނެތް މީހާ ހޭދަކުރި އެންމެ ރުފިޔާއަކީ އަދި މާ އަގުބޮޑު ރުފިޔާއެކެވެ. ތަނަވަސްކަން ނެތް އިރު، އޭނާގެ އަމިއްލަ އެދުންތައް ޤްރްބާން ކުރުމަށްފަހު ހޭދަކުރާ ކުރުމަކީ ﷲ ތަޢާލާގެ ޙަޟްރަތުގައި މަތިވެރި ހޭދައަކަށް ވާނެއެވެ.\nއެހީއަށް އެދި ދިއުމުން ދިއްކޮށްލާ މިންވަރު ﷲ ތައާލާ ދެނެވޮޑިގެންވެއެވެ. އަދި އެމީހެއްގެ ކިބައިގައި ހުރި މާލީ ތަނަވަސްކަންވެސް ﷲ ތަޢާލާ ދެނެވޮޑިގެންވެއެވެ. ވީމާ އެހީއެއް ވެދޭއިރު ވިސްނަންވީ އެކަމަށެވެ. މިވަގުތު ދެވެން އޮތްވަރުކަމަށް ބުނާއިރު ދެވެން އޮތްވަރު ﷲ ތަޢާލާ ދެނެވޮޑިގެންވާކަން ހަނދާންކުރަންވާނެއެވެ!\nއެހީއަށް ހޭދަކުރާނެ ފައިސާ އަތުގައި ނެތްނަމަ އެހީ ބޭނުންވާ މީހާއަށް އެހީ ލިބުމަށް މަގުފަހިވާނެ މަސައްކަތެއް ކޮށްދިނުމަކީވެސް ހަމަ އެހީތެރިވެދިނުމެވެ. އެއީވެސް ހަމަ އެމީހާގެ ފުރާނަ ސަލާމަތްކުރުމުގައި އެހީތެރިވުމެވެ. ވީމާ ފުރާނައެއް ސަލާމަތް ކުރުމުގައި ވެވެން އޮތް މިނަވަރަކުން އެހީތެރިވެ ބައިވެރިވުމަކީ ހަމަ ކޮންމެ މީހަކުވެސް ކުރުން ވަރަށް މުހިންމު އަދި ދެ ދުނިޔޭގައިވެސް އެކަމުގެ ފައިދާ ކުރާނެ ކަމެކެވެ.


Bangladesh ge MP aku imthihaan hedhee eynaa aa vahtharu meehun lavvai | Mihaaru\nއޮޅުވާލައިގެން އިމްތިހާން ހަދަން އުޅުނު ބަންގްލަދޭޝް ޕާލަމެންޓުގެ މެންބަރު ނުސްރަތު. --ފޮޓޯ: ބަންގްލަދޭޝް ޕާލަމެންޓް\nބަންގްލަދޭޝްގެ އެމްޕީއަކު އިމްތިހާނު ހެދީ އޭނާއާ ވައްތަރު މީހުން ލައްވައި\n22 އޮކްޓޯބަރ 2019 - 11:502comments\nޑާކާ (އޮކްޓޯބަރު 22) - ބަންގްލަދޭޝްގެ ވެރިކަންކުރާ ޕާޓީގެ ބާރުގަދަ ޕާލަމެންޓުގެ މެންބަރަކު ޔުނިވާސިޓީ އިމްތިހާނު ހެދުމުގައި އޭނާއާ ވައްތަރު ބަޔަކު ބޭނުންކުރި މައްސަލަ ފަޅާ އަރައިފި އެވެ.\nގާނޫނު ހަދާ މަޖިލީހުގެ އަވާމީ ލީގުގެ މެންބަރު ތަމަންނާ ނުސްރަތު ވަނީ ބަންގްލަދޭޝް އޯޕަން ޔުނިވާސިޓީގައި އޭނާ ހެދި ބީއޭ ކޯހުގައި އޭނާއާ ވައްތަރު އަށް މީހަކު ބޭނުންކޮށްގެން ޓެސްޓް ހަދައިފަ އެވެ. އެ މައްސަލަ ފަޅާ އެރީ އަމިއްލަ ޓީވީ ޗެނަލަކުން އިމްތިހާނު ހޯލަށް މިދިޔަ ހޮނިހިރު ދުވަހު ވަދެ ނުސްރަތާ ވައްތަރު މީހާ ޓެސްޓް ހަދަމުން ދިޔަކަން ފަޅާ އަރުވާލުމުންނެވެ. ޓީވީ ޗެނަލްގެ އެ ވީޑިއޯ ވަނީ ވައިރަލްވެފަ އެވެ.\nޓީވީ ޗެނަލް ނަގޮރިކް ޓީވީން ބުނީ ހަތަރު ޓާމުގައި ބޭއްވި 13 އިމްތިހާނުގެ ތެރޭން އެއްވެސް އިމްތިހާނެއްގައި ނުސްރަތު ބައިވެރިވެފައި ނުވާ ކަމަށެވެ. އިމްތިހާން ހަދަން މުޅިން ވެސް ބޭނުން ކުރީ އޭނާއާ ވައްތަރު މީހުން ކަމަށް ޓީވީން ބުންޏެވެ.\nއޯޕަން ޔުނިވާސިޓީގެ ވައިސް-ޗާންސެލާ ޕްރޮފެސަރު އެމްއޭ މަނަން ވިދާޅުވީ ނުސްރަތުގެ ރަޖިސްޓްރޭޝަން މިހާރު ކެންސަލްކޮށްފައިވާ ކަމަށެވެ. އަދި ނުސްރަތާ ދެކޮޅަށް ގާނޫނީ ފިޔަވަޅު އެޅުމާ މެދު ކޮމިޓީން ގޮތެއް ނިންމާނެ ކަމަށް ވެސް އޭނާ ވިދާޅުވި އެވެ.\nޔުނިވާސިޓީގެ އޮފިޝަލަކު ވިދާޅުވީ ނުސްރަތުގެ ނަމުގައި އޭނާއާ ވައްތަރު މީހުން ޓެސްޓްގައި ބައިވެރިވާކަން ގިނަ ބަޔަކަށް އެނގޭ ކަމަށާއި ނަމަވެސް އެ ވާހަކަ ދައްކަން ނުކެރެނީ އެމްޕީގެ ބާރުގަދަވުމުގެ ސަބަބުން ކަމަށެވެ.\nއަންހެނުންނަށް ޕާލަމެންޓުގައި ރިޒާވްކޮށްފައިވާ 50 ޖާގައިގެ ތެރޭގައި ހިމެނޭ ނުސްރަތު، މި މައްސަލައާ ގުޅޭ ގޮތުން އެއްވެސް ވާހަކައެއް ނުދައްކަ އެވެ.\nއިތުރު ލިޔުންތައް ބަންގްލަދޭޝް ސްކޫލް އިމްތިހާނު މަކަރުހެދުން


އެޑްމިން – Page 236 – Liyuntheringe Gulhun\nVisitors online  272:users  0guests  237bots  35The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n“އެބްކިން ޕްރޯ” …. ގަމީސް އަޅުވަން އެވަރެއް ނެތް!\n2 ފެބްރުއަރީ 20135 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 9801\nމި ޒަމާނުގެ މިންގަނޑުން ނަމަ، އަޅުގަނޑަކީ ތަންކޮޅެއް މާއިރާ ނިދާ މީހަކީމެވެ. މި އާދައިގެ ދެރަ ކަމަކީ ރަހުމަތްތެރިން މަދުކަމެވެ. ރަނގަޅު ކަމަކީ ފަތިހާ ހޭލަން ފަސޭހަކަމެވެ. ނަމަވެސް ކޮންމެވެސް ބައްދަލުވުމެއް ނުވަތަ ދިމާވާ އެނޫން ވެސް ސަބަބަކާ ހުރެ އާންމުކޮށް ނިދާ ގަޑި ފާއިތުވެއްޖެ ނަމަ، ބޮތްކެއް ނިއްވައިލާހައި ފަސޭހައިން އަޅުގަނޑަކަށް ނުނިދެއެވެ. މިހެން ދިމާވާ ރޭރޭ، ޓީވީގެ ޗެނެލްތައް ބަދަލުކުރާއިރު ފެންނަ އެންމެ ހިތްގައިމު އެއް ޕްރޮގްރާމަކީ މަޝަހޫރު “ޓެލެބްރޭންޑް”ގެ އިޝްތިހާރު ތަކެވެ.\nބަނޑުވައްއަކުރު އެއްގޮތް ކުރުން (7)\n2 ފެބްރުއަރީ 20131 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 3933\n(1 ފެބްރުއަރީ 2013 (ހުކުރު)އާ ގުޅޭ)\n8- ބަނޑުވައްއަކުރުގެ އަޑު އެއްގޮތްކުރުން\nދިވެހި ޅެމުގެ ބަނޑުވައްއަކުރު އެއްގޮތްކުރުމުގައި، ބަނޑުވައްއަކުރުގެ އަޑު އެއްގޮތްކުރުމަކީ ވެސް ޅެންވެރީން ބޭނުންކުރާ ހަމައެކެވެ. މި ގޮތަށް އަޑު އެއްގޮތްކުރަނީ ބައިތުގެ ޞަދުރުގެ ބަނޑުވައްއަކުރަަށް ސުކުނެއް ގެނެސްފައި އެ ސުކުނާ އެއް އަޑުން ކިޔޭ ސުކުނެއް ޢަޖުޒުގެ ބަނޑުވައްއަކުރަށް ގެނެސްގެންނެވެ. 8.1- އަލިފުސުކުނާއި ށަވިޔަނިސުކުންް\n1 ފެބްރުއަރީ 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5668\nމޫސާ ސާޢިދު، މަރަދޫ(28 ޖެނުއަރީ 2013 (ހޯމަ) ގުޅޭ)\nއޭރު އޭނާގެ ކޮނޑުމަތީގައި އޮތް އިލާއަށް އޮތީ ނިދިފައިކަމުން އޭނާ ވާހަކަ ދެއްކީ ނިކަން މަޑުންނެވެ.\n“އާނ…ވިއްސަކަށް މިނެޓްތެރޭ ދާނަން…މިހާރު މިހުރީވެސް ޕޭޝަންޓެއްގެ ގާތުގައި. މިވަގުތު ބާއްވަނީ….” ޝަހީދު ފޯނު ބޭއްވިއެވެ.\nލިޔުންތެރިކަމުގައި ހިމެނޭ ޢިބާރާތް(ޓެކްސްޓް)ގެ ތެރެއިން……\n1 ފެބްރުއަރީ 2013ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 8787\nރިކައުންޓް (ނުވަތަ ރިވާކުރުން)\nލިޔުންތެރިކަން ބެހިގެންވާކަމަށް އަޅުގަނޑުމެން ގަބޫލުކުރަނީ މައިގަނޑު ދެ ބަޔަކަށެވެ. އެއީ އާދައިގެ ބަހުރުވައާއި ވަޒަންބަހުރުވައެވެ. ނުވަތަ ނަސްރާއި ނަޒުމެވެ. އެހެން ގޮތަކަށް ދަންނަވާނަމަ ޅެން ބަހުރުވައާއި އާދައިގެ ޢިބާރާތެވެ. ބަހެއް ބޭނުންކޮށްގެން އިންސާނަކު ލިޔެއުޅޭ ހުރިހައި ބާވަތެއް މި ދެ ބައިގެ ތެރޭގައި ހިމެނޭނެއެވެ. މީގެ ތެރެއިން ވަޒަން ބަހުރުވައަކީ ނިސްބަތުން މަދުބައެކެވެ. ގިނައީ ވަޒަން ބަހުރުވަ ނޫން އެހެން ބަހުރުވައެވެ. އާދައިގެ ޢިބާރާތެވެ. ޓެކްސްޓެވެ.\nބަނޑުވައްއަކުރު އެއްގޮތް ކުރުން (6)\n31 ޖެނުއަރީ 2013ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 3787\nމުޙަންމަދު ޝާހިދު ޙަލީމް (29 ޖެނުއަރީ 2013 (އަންގާރަ) ގުޅޭ)\n7- ޅެމުގެ ހުރިހައި ބައިތެއްގެ ވަކި ކާފިޔާއެއްގެ ބަނޑުވައްއަކުރު އެއްގޮތްކުރުން\nދިވެހި ޅެމުގެ ބަނޑުވައްއަކުރު އެއްގޮތްކުރުމުގައި، ކޮންމެ ބައިތެއްގެ ބަނޑުވައްއަކުރު އެއްގޮތްކުރުމުގެ ބަދަލުގައި ޅެމުގެ ހުރިހައި ބައިތެއްގެ ވަކި ކާފިޔާއެއްގެ ބަނޑުވައްއަކުރު އެއްގޮތްކުރުމަކީ ވެސް ޅެންވެރީން ކުރާ ކަމެކެވެ. މި ގޮތަށް ބަނޑުވައްއަކުރު އެއްގޮތްކުރަނީ އެއް ލަފުޒެއް ތަކުރާރުކޮށްގެންނެވެ. އެހެންކަމުން މި ގޮތުގައި އެ ކާފިޔާތަކުގެ ބަނޑުވައްއަކުރާ އެކުގައި ފިލިކޯޅި ވެސް ހުންނަނީ އެއްގޮތް ވެފައެވެ. މި ގޮތަށް ބަނޑުވައްއަކުރާއި ފިލިކޯޅި އެއްގޮތްކުރާ ތިން ގޮތެއް އޮވެއެވެ.\n31 ޖެނުއަރީ 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3881\nތަރުޖަމާ: މުޙައްމަދު މޫސާފުޅު ގ.ވިލަމެންދުހަނގުރާމައިގެ ދުވަސްވަރެވެ. ހަނގުރާމައިން ލިބުނު ގެއްލުންތަކުން ޖަރުމަނަށް ކާބޯތަކެތި ވަރަށްދަތިވެއްޖެ އެވެ. އެޑޮލްފް ހިޓްލަރގެ ނާޒީ އޮފިސަރުން، ރަށްތަކާއި އަވަށްތަކަށް އަރައި ކާބޯތަކެތިހުރި މިންވަރު ބަލަމުން ގެންދިޔައެވެ. މި މަސައްކަތުގައި އުޅުނު ގުރޫޕެއް ކުޑަވަރެއްގެ ރަށަކަށް އެރިއެވެ. މިއީ، އާދަޔާ ޚިލާފަށް ކުކުޅު ގިނަ ރަށެކެވެ. ނާޒީ އޮފިސަރގެ އަމުރަށް ކުކުޅުތަކުގެ ވެރިން އޭނާގެ ގާތަށް ގެނުވިއެވެ. އަދި އެތަނުން އެކަކާ އޭނާ، ސުވާލުކުރެއްވިއެވެ. “މިއީ، ކަލޭގެ ކުކުޅުތަކެއްތަ؟”\n30 ޖެނުއަރީ 20131 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4578\n“ބޭރުމީހަކާ ނުގުޅޭތި.” އަހަރެންގެ މަންމަ އަބަދު ބުނާނެއެވެ. “ކަނބުލޯ ތީ ދިވެއްސެއް. އެމީހުންނަކީ ބޭރުމީހުން. ކޮންމެފަދަ ގޮތެއް ވެސް ހަދާފާނެ.”\nއެކަމަކު ދިވެއްސަކާ އަހަރެން ގުޅޭކަށް ވެސް މަންމަ ފުރުޞަތެއް ނުދެއެވެ. އަހަރެންގެ ހަޔާތަށް އެކަކުވެސް ނުގެނެވިގެން އުޅެނީ މަންމަގެ ރުހުން ނުލިބިގެންނެވެ. އަހަރެން މީހަކަށް ފޯނެއް ކޮށްލިޔަސް ވާހަކައެއް ދައްކާލިޔަސް މަންމަ އެކަން އޮޅުންފިލުވާނެއެވެ. އެއީ ކާކުތޯ ބަލާނެއެވެ. އެންމެ ފަހުން މަންމައަށް ކަމުނުގޮސްގެން އެކަންތައް ޖެހެނީ ހުއްޓައިލާށެވެ.\n30 ޖެނުއަރީ 2013އަޚްލާޤު, ދީނާއި ދުނިޔެއެޑްމިން\nކިޔާފައިވާ ޢަދަދު: 5094\nޙަސަން ޒަހީންކޮންމެ މީހަކުވެސް ޚިދުމަތްކުރަނީ ޤައުމަށެވެ. ދިރިއުޅޭ ވަޠަނަށެވެ. ޤައުމުގެ ތަރައްޤީއަށެވެ. ޤައުމުގެ ޙާލަތު މިއަދަށްވުރެ ރަނގަޅުކޮށް އުފާވެރި ޙަޔާތެއް ފަހިކުރުމަށްޓަކައެވެ. ތިމާގެ އެދުންތަކުގެ ކުރިއަށް ޤައުމު އިސްކޮށް، އެއީ އެންމެ އުސް ކުންނުކަމުގައި ދެކިގެންނެވެ. މިއީ އިޚްލާސްތެރި ހިތަކުން ޚިދުމަތްކުރުން އޮންނަންޖެހޭނެ ކަމަށް އަޅުގަނޑުގެ ޒަމީރު ޤަބޫކުރާ ގޮތެވެ. އެހެންކަމުން ކޮންމެ ފަރުދަކު ވެސް އެމީހަކާ ޙަވާލުވެފައިވާ ވާޖިބުތަކާއި ޒިންމާތައް އަދާކުރަމުން ދާންވާނީ އަމިއްލަ ނަފުސުގެ ކުރިއަށް ޤައުމު އިސްކޮށްގެންނެވެ. ތިމާގެ ބޭނުންތަކާއި ފައިދާތަކަށްވުރެ ބޮޑަށް ގައުމުގެ ބޭނުންތަކާއި އެދުންތައް އިސްކޮށްގެންނެވެ.\n30 ޖެނުއަރީ 201312 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 9541\nޢަބްދުލްޢަޒީޒު ޖަމާލު އަބޫބަކުރުއޭ ކަނޑާއޭ، ތިޔަ ކަނޑުން ނެރެދީބަލާށޭ ތެޔޮވަޅެއް ނޭކަށޭނަ ކަމެއް ކަމަށް ނަހަދައި ވަރަށް ބޮޑު ތެޔޮވަޅެއް\nއެންމެ ފުނުގައި އަދި އެއަށްވުރެވެސް ފުނަށް ތޮރުފައި ހަދައި- ގެން ވިޔަސް، ތެޔޮ ނެގި އެއިން މަންފާކުރާނޭ ތެޔޮވަޅެއް\nއަދު ޒަމާނީ އާލަތާ ޢިލްމާ ހުނަރު އެބަ ހުރިކަމުން މަދު ނުވާފަދަ މިންވަރެއްގައި ތެޔޮ ނެގޭނޭ ތެޔޮ ވަޅެއް\nލިޔުންތެރީންގެ ގުޅުމުގެ ހިންގާ ކޮމިޓީ އާ ދައުރަކަށް އިންތިޚާބު ކޮށްފި\n29 ޖެނުއަރީ 20137 ޚިޔާލުޚަބަރާއި މަޢުލޫމާތު, ޚަބަރުއެޑްމިން\nކިޔާފައިވާ ޢަދަދު: 2942\nއަދަބީ މުރާސިލްލިޔުންތެރީންގެ ގުޅުމުގެ ހިންގާ ކޮމިޓީ ދެވަނަ ދައުރަކަށް އިންތިޚާބު ކޮށްފި އެވެ. މި ރޭ (29 ޖެނުއަރީ 2013 ވީ އަންގާރަ ދުވަހުގެ ރޭ) 9:00 ގައި ބާއްވަން ހަމަޖެހިފައި އޮތް ޖަލްސާ ކޯރަމް ހަމަނުވެގެން 10 ޖަހަންދެން ލަސްކުރުމަށް ފަހު 60 މެންބަރުންނާއެކު ބޭއްވުނު މި ޖަލްސާގައި އިންތިޚާބު ކުރެވުނު އާ ހިންގާ ކޮމިޓީ މި ދަންނަވަނީ އެވެ.


Ras Online - އައިފޯން-12 ތަޢާރަފް ކޮށްފި\nއައިފޯން-12 ތަޢާރަފް ކޮށްފި\nއެޕަލް ކުންފުނީގެ އެންމެ ފަހުގެ ފޯނު ކަމަށްވާ އައިފޯން-12 ތަޢާރަފް ކޮށްފިއެވެ.\nރޭ ބޭއްވި އެޕަލް އިވެންޓްގައި ދައްކާލި މިފޯނަކީ އެޕަލްގެ ފުރަތަމަ އަލްޓްރާ ފާސްޓް ވަޔަރލެސް ނެޓްވޯކް، 5ޖީ ފޯނެވެ. އެ ކުންފުނިން ރޭ ވަނީ އައިޕޯން-12 ގެ4މޮޑެލް އެއް ދައްކާލާފަ އެވެ. އެއީ އައިފޯން-12 އާއި އައިފޯން-12 މިނީ އަދި އައިފޯން-12 ޕްރޯއާއި އައިފޯން-12 ޕްރޯ މެކްސް އެވެ.\nއައިފޯން-12 އަކީ އެޕަލް އިން އެންމެ ފަހުން ނެރުނު އައިފޯން-11 އާއި އަޅާބަލާއިރު 11 އިންސައްތަ ތުނި، 15 އިންސައްތަ ކުޑަ އަދި 16 އިންސައްތަ ލުއި ފޯނެއް ކަމަށް އެކުންފުނިން ބުނެއެވެ.\nއެޕަލް އިން ބުނީ އައިފޯން-12ގެ ސްކްރީން ފަސޭހައިން ތަޅައިގެން ނުދާނެ ކަމަށެެވެ. ފަސޭހައިން ސްކްރީން ތަޅައިގެން ދިއުމަކީ މީގެކުރިން އައިފޯނަށް ލޯބިކުރާ ފަރާތްތަކުގެ އެންމެ ބޮޑު ކަންބަޮޑުވުމެވެ. މީގެ އިތުރުން އެކުންފުނިން ބުނެފައިވަނީ މިފަހަރުގެ ފޯނުތަކުގައި ކުރިން ނެރުނު ފޯނުތަކަށްވުރެއް ގިނަ ޕިކްސަލް ހިމަނާފައިވާނެ ކަމަށާއި، އައިފޯން 12 ގެ ހުރިހާ މޮޑަލެއްގައިވެސް ބޭނުން ކޮށްފައިވާނީ، ސުޕާރ ރެޓިނަ ޑިސްޕްލޭ ކަމަށެވެ. އައިފޯން-12 ގައި ހިމެނޭ އެންމެ ހާއްސަ އެއް ސިފައަކީ ވަޔަރލެސްކޮށް ޗާޖް ކުރެވުމެވެ.\nއައިފޯން-12 ވިއްކުމަށް އެޕަލް ކުންފުނިން ކަނޑައަޅައިފައިވާ އަގަކީ 799 ޑޮލަރެވެ. އަދި އައިފޯން-12 މިނީ ވިއްކުމަށް ކަނޑައަޅައިފައިވާ އަގަކީ 699 ޑޮލަރެވެ. މީގެ އިތުރުން އައިފޯން-12 ޕްރޯގެ އަގަކީ 999 އެމެރިކާ ޑޮލަރެވެ. މިރޭ ދައްކާލި ފޯނު ތަކުގެ ތެރެއިން އެންމެ އަގުބޮޑު ފޯނު އައިފޯން-12 ޕްރޯ މެކްސް ވިއްކާނީ 1099 އެމެރިކާ ޑޮލަރަށެވެ.\nހުދު، ކަޅު، ނޫ، ރަތް އަދި ފެހި ކުލައިގެ މި ފޯނު ގަންނަން ބޭނުންވާ ފަރާތްތަކަށް އެ ފުރުސަތު ވަނީ އެކުންފުނިން ހުޅުވައިލައިފައެވެ.


LGA ge riyaasathu belehettuma jalsaathah beyvumaa gulhey islaahu thasdheegu kohfi | Jazeera\tއެލްޖީއޭގެ ރިޔާސަތު ބެލެހެއްޓުމާއި ޖަލްސާތައް ބޭއްވުމާ ގުޅޭ އިސްލާހު ތަސްދީގުކޮށްފި - Jazeera\nއެލްޖީއޭގެ ރިޔާސަތު ބެލެހެއްޓުމާއި ޖަލްސާތައް ބޭއްވުމާ ގުޅޭ އިސްލާހު ތަސްދީގުކޮށްފި\nސާއިފް ޝިޔާދު September 22, 2020 73 views0\nލޯކަލް ގަވަރމަންޓް އޮތޯރިޓީ (އެލްޖީއޭ) ގެ ރިޔާސަތު ބެލެހެއްޓުމާއި ޖަލްސާތައް ބޭއްވުމާއި ގުޅޭ ގޮތުން "ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުން ކަށަވަރުކުރުމުގެ ޚާއްޞަ ޤާނޫނު 2020" (ޤާނޫނު ނަންބަރު: 05/2020) އަށް އެއްވަނަ އިޞްލާޙު ގެނައުމުގެ ބިލު ރައީސް އިބްރާހީމް މުހައްމަދު ސޯލިހު ތަސްދީގު ކުރައްވައިފިއެވެ.\nމި ބިލަކީ 2020 ސެޕްޓެމްބަރ6ވީ އާދީއްތަ ދުވަހު ބޭއްވެވި ރައްޔިތުންގެ މަޖިލީހުގެ 2020 ވަނަ އަހަރުގެ ދެވަނަ ދައުރުގެ 33 ވަނަ ޖަލްސާއިން ފާސްކުރި ބިލެކެވެ.\nމި އިޞްލާޙާއިއެކު، ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުން ކަށަވަރުކުރުމުގެ ޚާއްޞަ ޤާނޫނުގެ ހަތްވަނަ މާއްދާގެ ފަހަތަށް ތިން މާއްދާއެއް ވަނީ އިތުރުކުރެވިފައެވެ.\nއެގޮތުން އެލްޖީއޭގެ ބޯޑުގެ ރައީސާއި ނައިބު ރައީސް އިންތިޚާބު ކުރުމުގައި ޢަމަލުކުރާނެ ގޮތް ބަޔާންކުރުމުގެ އިތުރުން، އެލްޖީއޭއިން ރައްޔިތުންގެ މަޖިލީހަށް ޖަވާބުދާރީވާނީ އެ އޮތޯރިޓީގެ ރައީސް ކަމުގައި ކަނޑައަޅާފައިވެއެވެ. އަދި، އެލް.ޖީ.އޭ.ގެ ބޯޑުގެ ރިޔާސަތު ބެލެހެއްޓުމާއި ޖަލްސާތައް ބޭއްވުމުގައި ގެންގުޅޭނެ އުޞޫލުތައް ވެސް މި އިޞްލާޙުގައި ކަނޑައަޅާ ބަޔާންކޮށްފައިވެއެވެ.\nރައީސުލްޖުމްހޫރިއްޔާ މި ބިލު ތަޞްދީޤުކުރެއްވުމާއި ގުޅިގެން ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުން ކަށަވަރުކުރުމުގެ ޚާއްޞަ ޤާނޫނަށް އެއްވަނަ އިޞްލާޙު ގެނައުމުގެ ޤާނޫނު މިއަދު ގެޒެޓު ކުރެވި އެ ގާނޫނަށް އަމަލުކުރަން ވަނީ ފެށިފައެވެ.


ރައްޔިތުންގެ މަޖިލިހުގެ މިދިޔަ ދައުރުގައި އެކަނި ވެސް 21 ގަރާރެވެ! މަޖިލިހަށް މެމްބަރުން ހުށަހެޅުއްވި ބިލްތައް ނަގާފައި އެންމެ ގިނަ އަދަދަކަށް މައްސަލަ ވެއްދީ ވެސް ގަރާރުގެ ގޮތުގަ އެވެ. އެއް ބައެއްގެ ނަޒަރުގައި ރައްޔިތުންނަށް އުންމީދު ގެނުވާނެ ގަރާރުތަކެކެވެ. އަނެއް ބަޔަކު ދެކޭ ގޮތުގައި ރައްޔިތުންނަށް ދެއްކި ހުވަފެންތަކެކެވެ....\nކުރީގެ ރައީސް އަބްދުﷲ ޔާމީނާ ދެކޮޅަށް އޭރުގެ އިދިކޮޅު ފަރާތްތަކުން އަދި މިހާރު ވެރިކަން ހިންގުމުގެ ކުރީ ސަފުގައި ތިއްބެވި ބޭފުޅުން ދެއްކެވި އެއް ވާހަކަ އަކީ މިނިވަން މުއައްސަސާތައް ސަރުކާރުގެ "އަތް ދަށުގައި" އޮތުމުގެ ނުރައްކަލެވެ. ގާނޫނުއަސާސީންނާއި ގާނޫނުތަކުން ބޮޑެތި ބާރުތަކާއި އިޚްތިޔާރު ދީފައިވާ މުއައްސަސާތަކުން ޒިންމާ...


Messi nethives Barca in Real ladhu gannavaalaifi\nމެސީ ނެތިވެސް ބާސާއިން ރެއާލް ލަދުގަންނަވާލައިފި\nއަނިޔާގައި ހުރި ބާސެލޯނާގެ ކެޕްޓަން ލިއޮނަލް މެސީ ނުލައި، ވާދަވެރި ރެއާލް މެޑްރިޑްގެ މައްޗަށް 5-1 ތަފާތު ބޮޑު ނަތީޖާއަކުން ކާމިޔާބު ހޯދައި ބާސާއިން ރެއާލް ލަދު ގަންނަވާލައިފި އެވެ.\nކުލަބު ފުޓްބޯޅައިގައި ދުނިޔޭގެ އެންމެ ވާދަވެރި މެޗުގެ ގޮތިގައި މަޝްހޫރު ވެފައިވާ، ބާސާ އާއި ރެއާލްގެ މި މެޗުގެ ނަތީޖާއަކީ މިދިޔ ފަސް އަހަރު ތެރޭ ފެނުނު އެންމެ ބޮޑު އެއް ނަތީޖާ އެވެ. ‘ޢެލް ކުލެސިކޯ’ ގެ ނަން ދީފައިވާ މި ދެ ޓީމުގެ ކުރިމަތިލުމަށް ދުނިޔޭގެ ސަމާލުކަން ހުއްޓޭ އެންމެ ބޮޑު ސަބަބަކީ ދުނިޔޭގެ އެންމެ މޮޅެތި ކުޅުންތެރިން އެ މެޗުގައި ކުޅޭތީ އެވެ.\nމިދިޔަ 12 ވަރަކަށް އަހަރުގެ ކުރިމަތިލުމާ ހިލާފަށް އެންމެ މަޝްހޫރު ދެ މޫނެއް މިފަހަރު ފެނިގެން ނުދެ އެވެ. މިދިޔަ ނުވަ އަހަރުތެރޭ އެލް ކުލެސިކޯ ވެފައި ވަނީ މަޝްހޫރު ކްރިސްޓިއާނޯ ރޮނާލްޑޯ އާއި މެސީ އާ ދެމީހުންގެ ކުރިމަތި ލުމެއްގެ ގޮތުގައިވެސް މެއެވެ.\nނަމަވެސް މިފަހަރު އެ ދެތަރިން ނެތެވެ. މި ސީޒަން ފެށުމުގެ ކުރިން، ރޮނާލްޑޯ ވަނީ ރެއާލް ދޫކޮށް ޔުވެންޓަސްއަށް ބަދަލު ވެފަ އެވެ. އަނީޔާގެ ސަބަބުން މެސީ ހުންނަން ޖެހުނީ ސަޕޯޓަރުންނާއެކު މެޗު ބަލާށެވެ.\nމުޅި މެޗަށް ބަލާއިރުވެސް، ރެއާލްގެ ފަރާތުން ފެނުނީ ވަރަށް ދަށް ކުޅުމެކެވެ. ދުނިޔޭގެ އެންމެ މޮޅު ކުޅުންތެރިޔާގެ އެވޯޑް ހޯދި ލުކަ މޮޑްރިޗާއި އެންމެ މޮޅު ޑިފެންޑަރުގެ އެވޯޑް ހޯދި ކެޕްޓަން ސާޖިއޯ ރާމޯސްގެ ފަރާތުން ހީކުރި ވަރުގެ ކުޅުމެއް ނުފެނުނެވެ.\nމި ސީޒަންގެ އެހެން މެޗުތަކުގައި ރެއާލުން ކުޅޭ ޕާސިންގޭމް ނުފެނުނެވެ. ބާސާއިން އެޓީމުގެ ރަސްމީ ޕާސިން ގޭމް ދެމެހެއްޓުމުގެ އިތުރަށް ބޯޅަ ގެއްލުމުން ވަރުގަދަ އަށް ޕްރެސްކޮށްގެން އެޓީމުން ވަނީ ކުޅެފަ އެވެ.\nބާސާގެ ފުރަތަމަ ލަނޑު ފިލިޕޭ ކުޓީނިއޯ ކާމިޔާބު ކުރީ ޖޯޑީ އަލްބާ ދިން ހިތްގައިމު ހުރަހަކުންނެވެ. ޢަލްބާއަށް ބޯޅަ ދިނުމަށް އީވާން ރެކިޓިޗް ކުރި މަސައްކަތްވެސް ފާހަގަ ކޮށްލަން ޖެހެ އެވެ.\nރެއާލްގެ ފަހަތުގައި ބާސާ ވިއްދައިފި\nބާސާ އާއި ރެއާލްވެސް ސްޕެނިޝް ކަޕުން ކަޓައިފި\nދުނިޔޭގެ އެންމެ މުއްސަނދި ކުލަބަކަށް ބާސާ


ކުޑަ ކުއްޖަކާއެކު ޖިންސީ ޢަމަލެއް ހިންގުމުގެ ކުށް ސާބިތުވި މީހަކު ޖަލަށް ލުމަށް ޙުކުމްކޮށްފި\nހޯމަ ،1 ޖޫން 2015 / 13:29\nގދ. ގައްދޫ، އައްސިދަ މުހައިމިން ޝަރީފް --\nކުޑަކުއްޖަކާއެކު ޖިންސީ ޢަމަލެއް ހިންގުމުގެ ކުށް ސާބިތުވި މީހަކު ޖަލަށްލުމަށް ގދ. ގައްދޫ މެޖިސްޓްރޭޓް ކޯޓުން ޙުކުމްކޮށްފިއެވެ.\nގައްދޫ މެޖިސްޓްރޭޓް ކޯޓުން ޙުކުމްކޮށްފައިވަނީ ގދ. ގައްދޫ، އައްސިދަ، މުހައިމިނު ޝަރީފް (25އ) ގެ މައްޗަށެވެ.\nމުހައިމިނު ޝަރީފުގެ މައްޗަށް ޙުކުމްކޮށްފައިވަނީ 2010 އޭޕްރީލް 18 ވަނަ ދުވަހުގެ 06:50 ހާއިރު ގައްދޫ ގެއެއްގެ ކޮޓަރިއެއްގެ ތެރޭގައި 14 އަހަރުގެ އަންހެން ކުއްޖަކާއެކު ބަދުއަޚްލާޤީ ޢަމަލު ހިންގި މައްސަލައާއި ގުޅިގެންނެވެ.\nމިމައްސަލައާއި ގުޅިގެން ޤާނޫނު ނަމްބަރު 12/2009 ( ކުޑަކުދިންނަށް ޖިންސީގޯނާކުރާ މީހުންނާމެދު ޚާއްޞަ އުޞޫލުތަކަކަށް ޢަމަލުކުރުމުގެ ޤާނޫނު) ގެ3ވަނަ މާއްދާގެ (ހ) އާއި ޙަވާލާދީ އެމާއްދާގެ (ނ) ގެ ދަށުން މުހައިމިނު މައްޗަށް ދަޢުލަތުން ކުޅަ ކުޑަކުއްޖަކާއެކު ޖިންސީ ޢަމަލެއް ހިންގުމުގެ ކުށުގެ ދަޢުވާ ބެލުމަށްފަހު ގައްދޫ މެޖިސްޓްރޭޓް ކޯޓުން ކޮށްފައިވާ ޙުކުމްގައި ވަނީ މުހައިމިން ކުޑަކުއްޖަކާމެދު ޖިންސީ ޢަމަލެއް ނުހިންގާކަމަށް ބުނިނަމަވެސް ކަންވީގޮތް މުހައިމިން ޝަރީޢަތުގައި ބަޔާންކޮށްދީފައި ނެތުމުންނާއި ހުށަހެޅިފައިވާ ހެކިންގެ ހެކިބަހުންނާއި މިޢަމަލު ހިންގި ކުޑަކުއްޖާ ދީފައިވާ ތަހުޤީޤު ބަޔާނުންނާއި ހުށަހެޅުނު މެޑިކޯ ލީގަލް ރިކޯޑުން މުހައިމިން ކުޑަކުއްޖަކާމެދު ބަދު އަޚްލާޤީ ޢަމަލު ހިންގާފައިވާކަމަށް ސާބިތުވާކަމަށެވެ.\nއެހެންކަމުން ޤާނޫނު ނަމްބަރު 12/2009 (ކުޑަކުދިންނަށް ޖިންސީގޯނާކުރާ މީހުންނާމެދު ޚާއްޞަ އުޞޫލުތަކަކަށް ޢަމަލުކުރުމުގެ ޤާނޫނު) ގެ3ވަނަ މާއްދާގެ (ހ) އާއި ޙަވާލާދީ އެމާއްދާގެ (ނ) ގެ ދަށުން މުހައިން ޝަރީފުގެ މައްޗަށް ކުޑަކުއްޖަކާއެކު ޖިންސީ ޢަމަލެއް ހިންގުމުގެ ކުށް ސާބިތުވެއްޖެކަމަށް ކަމަށް ޝަރީޢަތުން ކަނޑައަޅައި މިއީ މުހައިމިންގެ މިބާވަތުގެ ފުރަތަމަ ކުށްކަމަށްވާތީ، މިކުށުގެ ޢުޤޫބާތެއްގެ ގޮތުން ޤާނޫނު ނަމްބަރު 12/2009 (ކުޑަކުދިންނަށް ޖިންސީގޯނާކުރާ މީހުންނާމެދު ޚާއްޞަ އުޞޫލުތަކަކަށް ޢަމަލުކުރުމުގެ ޤާނޫނު) ގެ3ވަނަ މާއްދާގެ (ހ) އާއި ޙަވާލާދީ އެމާއްދާގެ (ނ) ގެ ދަށުން މުހައިމިން ޝަރީފް 10 އަހަރު ދުވަހުގެ މުއްދަށް ޖަލަށް ލުމަށް ޙުކުމްކުރާކަމަށް ގައްދޫ މެޖިސްޓްރޭޓް ކޯޓުން ކުރި ޙުކުމްގައި ވެއެވެ.


SunOnline: Luthufaru maraalee boat agai, manzaru kulhuvaifi\nލުތުފަރު މަރާލީ ބޯޓުގައި، މަންޒަރު ކުޅުވައިފި\nނަޖާހު މަސްއޫދު 14 May 2019, 14:24\nށ. ޅައިމަގު ބަނދަރުމަތި --\nމިދިޔަ މަހުގެ 22 ވަނަ ދުވަހުން ފެށިގެން ށ. ޅައިމަގުގައި ގެއްލިގެން ހޯދި އެ ރަށު "ކުރިމަގު" ބޯޓުގައި މަސައްކަތް ކުރަމުން ދިޔަ ބިދޭސީ މީހާ، ލުތުފަރުގެ ހަށިގަނޑުގެ ބައިތައް ކަނޑު އަޑިން ފެނިފައި ވަނީ މި މަހުގެ ހަ ވަނަ ދުވަހު އެވެ. އެ މައްސަލާގައި އެ ބޯޓުގައި މަސައްކަތް ކުރާ އެހެން ހަތަރު ބިދޭސީއެއް ވަނީ ހައްޔަރުކޮށްފަ އެވެ. އޭގެ ތެރެއިން ތިން ބިދޭސީން ވަނީ އޭނާ މަރާލި ގޮތް ފުލުހުންގެ ތަހުގީގަށް ކުޅެދީފަ އެވެ.\nމީގެ ކުރިން މީހުން ދައްކާފައި ހުރި ވާހަކަތަކުން ބެލެވިފައި އޮތީ ލުތުފަރު މަރާލީ ރަށުގެ ވަލު ތެރޭގައި ކަމަށެވެ. އަދި އޭނާގެ ހަށިގަނޑު ކޮށާފައި ފަހުން ކަނޑު ފެއްތީ ކަމަށެވެ. އެހެން ނަމަވެސް، ބިދޭސީން ފުލުހުންގެ ތަހުގީގަށް ދެއްކި ގޮތުގައި ހާދިސާ ހިނގާފައި ވަނީ އެހެން ގޮތަކަށް ކަމަށް އެ ރަށު މީހުން ބުނެ އެވެ.\nޅައިމަގުން ވާހަކަ ދެއްކި މީހަކު ބުނި ގޮތުގައި އެ ބިދޭސީން ލުތުފަރަށް ވީ ގޮތް ފުލުހުންނަށް ދެއްކީ، ދެ ގޯންޏަކަށް އެއްޗެހި އަޅައި ގުޅުވައިގެން، އެ ގޯނިތަކަކީ ލުތުފަރު ކަމަށް ބަލައިގެންނެވެ.\nއެ ބިދޭސީން ދެއްކި ގޮތުގައި، ލުތުފަރު މަރާލީ ކުރިމަގު ބޯޓުގަ އެވެ. އަދި އޭނާ މަރާލީ ހޭނެއްތުމަށް ފަހު ކަރުގައި ހިފައި ނޭވާ ހާސްކޮށްގެންނެވެ.\nބަނދަރުގައި އޮތް ބޯޓުގައި އެ މީހުން ޒުވާބު ކުރި އަޑާއި، ލުތުފަރު ކަމަށް ބެލެވޭ މީހަކު ވަރަށް ބާރަށް ހަޅޭއް ލަވައިގަތް އަޑު ރަށުގެ މީހަކަށް އިވިފައި ވެސްވެ އެވެ.\n"އޭނަ އެރީމާ ބޯޓު ރަށާ ދުރުކޮށްފައި، އޭނާގެ ގައިގައި ޖަހައި ހޭނައްތާލީ. ހޭނައްތާލާފައި ކަރުގައި ހިފާ މަރާލީ. ދެން އެމީހުން ބޯޓުގެ ކުރީ ކޮޅަށް ގޮއްސަ ޑިސްކަސް ކުރީ ހަދާނެ ގޮތެއް،"\nބިދޭސީން ފުލުހުންނަށް ދެއްކި ގޮތުގައި، ދެން އެ މީހުން ނިންމީ ރީނދޫ ހަމެއް އައްސާފައި، ބަނދަރާ ވީ ފަޅި ނޫން އަނެއް ފަޅިއަށް، ފަޅުތެރެއަށް ލުތުފަރުގެ ހަށިގަނޑު ވައްޓާލުމަށެވެ. އެ ހަން އެއްސީ ފަޅު ތެރޭގައި އޮންނަ ވެލިގަނޑަކަށް ހަށިގަނޑު ދަމާފައި ގެންދިޔުމަށެވެ. ދެން އެ މީހުން ވެސް މޫދަށް ފުންމާލައި ހަށިގަނޑު އެ ވެލިގަނޑަށް ގެންދިޔައީ އެވެ.\nއެމީހުން ދެއްކި ގޮތުގައި ލުތުފަރުގެ ހަށިގަނޑު ކަނޑަށް ފެއްތީ އޭނާގެ ޓީޝާޓު ބާލާފައި ހަށިގަނޑުގައި ދެ ވެލި ބަސްތާ އެއްސުމަށް ފަހު އެވެ. އެއީ އޭނާގެ މޭމަތީގައި އެއް ބަސްތާ އަދި ދެ ކަކޫ ކައިރިކޮށްފައި ދެ ކަކުލުގައި އެއް ބަސްތާ އެވެ. ދެން ދެ ބަސްތާ އެއްސުމަށް ފަހު ރީނދޫ ހަން ކަނޑާލާފައި ހަށިގަނޑު ކަނޑަށް ދޫކޮށްލީ އެވެ.\n"ދަމާފައި ގެންގޮސް، ފަޅު ނިމޭ ތަނުގެ ކައިރިން ހަން ނައްޓާފައި ކަނޑަށް ވާ ގޮތަށް ދޫކޮށްލީ،"\nއެ ރީނދޫ ހަމާއި ލުތުފަރުގެ ޓީޝާޓު އެމީހުން ރަށުގެ ވަލު ތެރޭގައި ވަޅުލި ކަމަށްވެ އެވެ. އެމީހުން އެ ތަކެތި ވަޅުލާފައި ދަނިކޮށް އެ ރަށުގެ އަންހެނަކަށް ފެނިފައިވާ ކަމަށް އެ ރަށުން ވާހަކަ ދެއްކި މީހަކު ބުންޏެވެ.\nމިދިޔަ މަހު 22 ވަނަ ދުވަހު ލުތުފަރު ގެއްލިގެން ފުލުހުންނަށް ރިޕޯޓުކުރީވެސް ރަށު ކައުންސިލުންނެވެ.\nރަށު ކައުންސިލުގެ ރައީސް ވިދާޅުވި ގޮތުގައި ލުތުފަރުގެ ހަށިގަނޑުގެ ބައިތައް ފެނުނީ ރަށު ބަނދަރުގެ އިރުމަތީ ފަރާތާ ވީ ދިމާލުން، ކަނޑުންނެވެ. އޭނާގެ ހަށިގަނޑުގެ ބައިތައް ފެނުމާއެކު އެންމެ ފުރަތަމަ އެ ބައިތައް ގެންދިޔައީ ށ. ފުނަދޫ ހޮސްޕިޓަލަށެވެ. އެތަނުން ސާމްޕަލް ނެގުމަށްފަހު ހަށިގަނޑުގެ ބައިތައް ވަޅުލީ ޅައިމަގުގައެވެ.\nކުރިމަގު ބޯޓުގެ ކެޕްޓަން އަލީ ޝަރީފް މީގެ ކުރިން "ސަން"އަށް ބުނީ ލުތުފަރު އެ ބޯޓުގައި މަސައްކަތް ކުރާތާ ވީ މަހެއްހާ ދުވަސް ކަމަށެވެ.\nރަށުގެ މީހުން ބުނާ ގޮތުގައި ލުތުފަރާއި އޭނާގެ ރައްޓެހިން ޅައިމަގުގައި ވިޔަފާރިއެއް ހިންގި އެވެ. އެއީ ރަށުން ކާއްޓާއި ކުރުނބާ އަދި އެފަދަ އެހެނިހެން ތަކެތި ރަށުން ގަނެގެން މާލޭގައި ކުރި ވިޔަފާރިއެކެވެ. އެ ވިޔަފާރިން އެ މީހުންނަށް ލިބުނު ފައިސާތަކެއް އެ މީހުންގެ މެދުގައި ބެހުމުގެ ބަދަލުގައި ލުތުފަރު ނެގީ ކަމަށް ރަށު ތެރޭގައި ވަނީ އަޑު ފެތުރިފަ އެވެ. އޭނާ މަރާލީ އެހެން ވެގެން ކަމަށް މީހުން ބުނެ އުޅެ އެވެ.\nއޭގެ އިތުރުން، ލުތުފަރު މަރާލީ އޭނާގެ އާއިލާއަށް ފޮނުވަން ހަވާލު ކުރި ފައިސާތަކެއް، އެ މައްސަލައިގައި ތުހުމަތު ކުރެވޭ ބިދޭސީއަކާ ހަވާލު ކުރުމުން، އެ ބިދޭސީ މީހާ އެ ފައިސާ ބޭނުން ކުރުމުން ޖެހުނު މައްސަލައެއްގެ ތެރެއިން ކަމަށް ވެސް ބައެއް މީހުން ބުނެއެވެ.\nތިމަރަފުށީގައި މާރާމާރީގެ ސިލްސިލާއެއް!\nދިއްފުށީގައި މާރާމާރީއެއް ހިންގައި، އެކަކުގެ ހާލު ސީރިޔަސް


France Raees Ge Phone Hac Kuri Massala Balai Dheyn Edhije - Vaguthu\nފްރާންސްގެ ރައީސް އިމަނުއެލް މެކްރޮންގެ ފޯނު ހެކަރުން ޖާސޫސް ކުރި މައްސަލަ ބަލައި ދިނުމަށް އިސްރާއީލްގެ ބޮޑުވަޒީރު ނަފްތަލީ ބެނެޓްއަށް އަރިހުން އެދިވަޑައިގެންފިއެވެ.\nރައީސް މެކްރޮން، އިސްރާއީލްގެ ބޮޑުވަޒީރު ނަފްތަލީ ބެނެޓްއަށް ފޯނު ކުރައްވައި ދެއްކެވި ވާހަކަތަކުގެ ތެރޭގައި އެމަނިކުފާނުގެ ފޯނު ހެކްކޮށް އެމަނިކުފާނަށް ޖާސޫސު ކުރަންޖެހޭ ސަބަބެއް އެނގެން ބޭނުންވާކަމަށް ވަނީ ވިދާޅުވެފައެވެ.\nޗެނަލް 12 ބުނީ މި ހާދިސާ ހިނގައިދިޔަ ގޮތް ރަސްމީ ލިޔުމެއްގެ ސިފައިގައި ބޭނުންފުޅުވާ ކަމަށް މެކްރޮން ވިދާޅުވެފައިވާކަމަށެވެ.\nފްރާންސްގެ ރައީސްގެ ކަންބޮޑުވުން މި މައްސަލައިގައި ހުރި އިރު އިސްރާއީލްގެ ސައިބާ ސެކުއިރިޓީ ކުންފުނި، އެންއެސްއޯ ގްރޫޕުން އުފައްދާފައިވާ ޖާސޫސީ ސޮފްޓްވެއާ، ޕެގަސަސް ބޭނުން ކޮށްގެން 50،000 މީހުންގެ ފޯނު ވަނީ ހެކްކޮށްފައެވެ.\nމީޑިއާ ރިޕޯޓުތައް ބުނާ ގޮތުން ފްރާންސް ރައީސް ހިމެނިވަޑައިގަންނަވާ ގޮތަށް ފްރާންސް ސަރުކާރުގެ 16 މީހެއްގެ ފޯނު ވަނީ ހެކްކޮށްފައެވެ.\nޕަގަސަސް ބޭނުންކޮށްގެން މީހުންގެ ފޯނުތައް ހެކްކުރަނީ އެމީހުންނަށް ނޭނގި އޮޓޯއިން ފޯނަށް އެ އެޕްލިކޭޝަން ޑައުންލޯޑް ވެގެންނެވެ. ޕަގަސަސް އިން މީހުންގެ ފޯނުން ކުރާ ހުރިހާކަމެއް ދެނެގަންނައިރު ފޯނުގެ ވެރިވަފަރާތެއް ނޭނގި ފޯނުގެ ކެމެރާއިން ހުރިހާ މަންޒަރެއް އަދި އަޑެއްވެސް ނަގައިގަނެއެވެ.\nމި މައްސަލައާ ގުޅިގެން ރައީސް މެކްރޮން ވަނީ ގައުމީ ސަލާމަތީ ބާރުތަކާއި ހާއްސަ ބައްދަލުވުމެއްވެސް ބާއްވައިފައެވެ. މެކްރޮން ވަނީ ދާދިފަހުން އޭނާގެ ފޯނާއި ފޯނު ނަންބަރުވެސް ބަދަލު ކުރައްވައިފައެވެ.


Zahaa niyaavi mahsalaigai mihaathanah meehaku hahyarukohfaeh nuvey – Iru\nޒަހާ ނިޔާވި މައްސަލައިގައި މިހާތަނަށް މީހަކު ހައްޔަރުކޮށްފައެއް ނުވޭ\nމިދިޔަ ހުކުރު ދުވަހު ހުޅުމާލޭގައި ކުއްލި ގޮތަކަށް ނިޔާވި 21 އަހަރުގެ އަންހެން މީހާގެ މަރުގެ މައްސަލައިގައި މިހާތަނަށް އައިއިރު، އެއްވެސް މީހަކު ހައްޔަރުކޮށްފައި ނުވާ ކަމަށް ފުލުހުން ރޭ ވިދާޅުވެއްޖެއެވެ.\nފުލުހުންގެ މީޑިއާ އޮފިޝަލަކު ވިދާޅުވީ ހދ. މަކުނުދު އަށް އުފަން ފާތުމަތު ޒަހާ އަހުމަދު ޝަކީލްގެ މަރުގެ މައްސަލަ ތަހުގީގު ކުރަމުންދާ ކަމަށެވެ. އެ މައްސަލައާ ގުޅިގެން އެއްވެސް މީހަކު ފުލުހުންގެ ބެލުމުގެ ދަށަށް ގެނެސްފައި ނުވާ ކަމަށް އޭނާ ވިދާޅުވިއެވެ.\nޒަހާ އެންމެ ފަހުން ހުރީ އޭނާގެ ރަހްމަތްތެރިންނާ އެކުގައި ހުޅުމާލެ ގެސްޓްހައުސްއެއް ތެރޭގައެވެ. އޭނާގެ ހަރަކާތް ކުއްލިއަކަށް ހުއްޓުމާ ގުޅިގެން އޭނާ ހުޅުމާލެ ހޮސްޕިޓަލަށް ގެންދިޔަ އިރު ވެސް އޮތީ ނިޔާވެފައެވެ. ޒަހާ ނިޔާވި ފަހުން، ކޮވިޑް-19 އަށް ޓެސްޓް ކުރި އިރު، އޭނާގެ ނަތީޖާ ވަނީ ޕޮޒިތިވްވެފައެވެ. އެކަމަކު، ޒަހާ ނިޔާވީ އެ ބަލީގައި ކަން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކަނޑައަޅާފައެއް ނުވެއެވެ.\nޒަހާއަކީ ވެލާނާ އިންޓަނޭޝަނަލް އެއާޕޯޓު (ވީއައިއޭ) ގައި ހުންނަ އުރީދޫ އޮފީހުގައި މަސައްކަތް ކުރަމުން އަންނަ ޒުވާނެކެވެ.\nހުޅުމާލެ ހޮސްޕިޓަލްގެ އޮފިޝަލަކު ވިދާޅުވި ގޮތުގައި، ޒަހާ ގެންދިޔަ އިރު، ވެސް އެއްވެސް ވަރަކަށް ވިންދެއް ނުޖަހައެވެ. އޭރުގައި ހޮސްޕިޓަލަށް ގެނައި އިރު، ޒަހާގެ ނޭފަތުންނާއި ކަންފަތުން ވަރަށް ބޮޑަށް ލޭ އައިސްފައި ހުރި ކަމަށް އޭނާ ވިދާޅުވިއެވެ. އެހެންވެ، ހޮސްޕިޓަލުން ލަފާ ކުރާ ގޮތުގައި ޒަހާ ނިޔާވެފައި ވަނީ އޯވަޑޯޒްވެގެން ކަމަށްވުން ގާތެވެ.\nނަމަވެސް މިކަމާ ގުޅިގެން ފުލުހުން އަދި އެއްވެސް ވާހަކައެއް ނުދައްކައެވެ.


Hajjuverin Male ah furan fashaifi | Mihaaru\nހައޖްު ކޯޕަރޭޝަންގެ ހަވާލުގައި އައި ބައެއް ހައްޖުވެރިން ރާއްޖެ ދިއުމަށްޓަކައި ޖިއްދާ އެއާޕޯޓަށް ދިއުމަށް މައްކާގެ ހޮޓަލުން މިއަދު ބަހަށް އަރަނީ. -- ފޮޓޯ އަހްމަދު އަބްދުﷲ ސައީދު/މިހާރު\nހައްޖު ކޯޕަރޭޝަންގެ ހަވާލުގައި މި އަހަރު ހައްޖަށް އައި މީހުންގެ ތެރެއިން މާލެ ދިއުމަށް މިރޭ ފުރި މީހުން ފްލައިޓަށް އަރަނީ.\nހައްޖު ކޯޕަރޭޝަންގެ ހަވާލުގައި މި އަހަރު ހައްޖަށް އައި މީހުންގެ ތެރެއިން މާލެ ދިއުމަށް މިރޭ ފުރި 252 މީހުން ޖިއްދާ އެއާޕޯޓްގައި.\nހައްޖުވެރިން މާލެ އަށް ފުރަން ފަށައިފި\n17 ސެޕްޓެމްބަރ 2016 - 03:48 1 comment\nމި އަހަރުގެ ހައްޖުގެ އަޅުކަމުގައި ބައިވެރިވުމަށް މައްކާ އަށް އައި ދިވެހި ހައްޖުވެރިން އެނބުރި ރާއްޖެ ދިއުމަށްޓަކައި މިރޭ ފުރަން ފަށައިފި އެވެ.\nފުރަތަމަ ފްލައިޓް މިރޭ ފުރި އިރު، އެ ބޯޓުން ދަތުރު ކުރަން ހަމަޖެހިފައިވާ މީހުންގެ ތެރެއިން ހަތަރު މީހަކަށް އެ ފްލައިޓަށް އެރޭ ގޮތެއް ނުވި އެވެ. އެއީ އެއް އާއިލާއަކަށް ނިސްބަތްވާ ފިރިހެނަކާއި ތިން އަންހެނުންނެވެ.\nފްލައިޓަށް ނޭރުނު ހަތަރު މީހުންނަކީ، ނ. ހޮޅުދޫ މާނެލް، އަބްދުލްހަމީދު މުހައްމަދުގެ އިތުރުން، މ. މުއްދޫ، ނަޝީދާ މުހައްމަދާއި ފާއިޒާ ހަސަނާއި އާއިޝަތު ޝަހީދާ އެވެ. އެ ހަތަރު މީހުން އެއާޕޯޓުން ނެރެގެން އަލުން ހޮޓަލަށް ގެންދިއުމުގެ މަސައްކަތް ހައްޖު ކޯޕަރޭޝަނާއި ދިވެހި އެމްބަސީން މިހާރު އަންނަނީ ކުރަމުންނެވެ.\nދިވެހި ހައްޖުވެރިން ގޮވައިގެން ސައޫދީ އެއާލައިންގެ ފްލައިޓް ފުރީ، ބޯޓުގައި ޖާގަ ނެތް ކަމަށް ބުނެ، ބައެއް މީހުންގެ ދަބަސްތައް ވެސް ބަހައްޓައިފަ އެވެ. އަދި ފްލައިޓްގައި ޖާގަ ނެތް ކަމަށް ބުނެ، ބައެއް މީހުން ބޯޓަށް އެރުވުމަށް އެއާލައިނުން ދެކޮޅު ހެދުމަށް ފަހު، ފަހުން އެ މީހުން ބޯޓަށް އެރުވި އެވެ.\nމި ރޭ (ހޮނިހިރު ވިލޭރޭ މެންދަމު ސައޫދީ ގަޑިން 1:40 ގައި) ފުރީ ހައްޖު ކޯޕަރޭޝަންގެ ހަވާލުގައި އައި 1000 މީހުންގެ ތެރެއިން 252 މީހުންނެވެ. އެ މީހުން ދަތުރު ކުރަނީ ސައޫދީ އެއާލައިންގެ ފްލައިޓެއްގަ އެވެ. އެ ފްލައިޓް ހުޅުލެ އަށް ޖެއްސުމަށް ހަމަޖެހިފައިވަނީ ހޮނިހިރު ދުވަހު ހެނދުނު ރާއްޖޭ ގަޑިން 8:25 ގަ އެވެ.\nހަރަމައިން ޖަމާއަތުގެ ހަވާލުގައި އައި މީހުންގެ ތެރެއިން 20 މީހަކާއި ހައްޖު ކޯޕަރޭޝަންގެ 323 މީހަކާއި އެކްރޯގެ 100 މީހަކާއި ޒައީ ގުރޫޕްގެ 197މީހަކު މި މަހުގެ 19 ވަނަ ދުވަހު ރާއްޖެ ދާނެ އެވެ. މި މަހުގެ 20 ވަނަ ދުވަހު ރާއްޖެ ދާނީ ހަރަމައިން ޖަމާއަތުގެ 44 މީހަކާއި މިނާ ޖަމާއަތުގެ 200 މީހަކާއި ޒައީ ގުރޫޕުގެ ތިން މީހަކާއި އެކްރޯ ޖަމާއަތުގެ 100 މީހުންނެވެ.\nއަދި މި މަހުގެ 21 ވަނަ ދުވަހު، ފުރުމަށް ހަމަޖެހިފައިވަނީ ހައްޖު ކޯޕަރޭޝަންގެ 304 މީހަކާއި ހަރަމައިންގެ 116 މީހަކާއި ސިސިލްފަރުގެ 200 މީހުން ވެސް ފުރާނެ އެވެ. އޭގެ އިތުރުން މި މަހުގެ 22 ވަނަ ދުވަހު ހަރަމައިން ޖަމާއަތުގެ 20 މީހަކާއި، 23 ވަނަ ދުވަހު ހައްޖު މިޝަންގެ ފަސް ބޭފުޅުންނާއި 24 ވަނަ ދުވަހު ހައްޖު ކޯޕަރޭޝަންގެ 118 މީހުން ފުރާނެ އެވެ.\nމިއަހަރުގެ ހައްޖުގައި ދުނިޔޭގެ އެކި ކަންކޮޅުތަކުން 1.8 މިލިއަން މީހުން ބައިވެރިވި އިރު، ރާއްޖޭގެ 2000 މީހުން ވެސް ހިމެނެ އެވެ. އެއީ ހައްޖު ކޯޕަރޭޝަންގެ ހަވާލުގައި ހައްޖަށް އައި 1000 މީހުންނާއި އަމިއްލަ ފަސް ކުންފުންޏެއްގެ ހަވާލުގައި އައި 1000 މީހުންނެވެ.\nހައްޖުގެ އަޅުކަން އަދާކުރުމަށް ފަހު، ދިވެހި ހުރިހާ ހައްޖުވެރިން ވެސް މިހާރު ތިބީ މައްކާގަ އެވެ. އާންމު ގޮތެއްގައި ހުރިހާ ހައްޖުވެރިންގެ ހާލު ރަނގަޅު ނަމަވެސް، ހާލު ބޮޑު އެކަކު މިހާރު ވެސް އޮތީ ކިންގް ފައިސަލް ހޮސްޕިޓަލުގެ އައިސީޔޫގައި އެޑްމިޓްކޮށްފަ އެވެ. އެއީ ހައްޖު ކޯޕަރޭޝަންގެ ހަވާލުގައި އައި މީހެކެވެ.\nމި ފަހަރު ހައްޖަށް އައި ދިވެހިންގެ ތެރެއިން ދެ މީހަކު ވަނީ ނިޔާވެފަ އެވެ. އެއީ ހަރަމައިން ޖަމާއަތުގެ ހަވާލުގައި އައި މީހަކާއި ސިސިލްފަރު ޖަމާއަތުގެ ހަވާލުގައި އައި މީހެކެވެ.\nއިތުރު ލިޔުންތައް ސައޫދީ އަރަބިއްޔާ ހައްޖު މޯލްޑިވްސް ހައްޖު ކޯޕަރޭޝަން މައްކާ


MPL in Importerunnah lui thakeh dheefi | Mihaaru\nއެމްޕީއެލް ސަރަހައްދު: ޖޫން 2، 2016: މާލޭ ވިޔަފާރި ބަނދަރު ސަރަހައްދުގައި އޮތް ދޯންޏަކަށް ފޯކްލިފްޓަކުން މުދާ އަރުވަނީ: އެ ކުންފުނިން ބުނީ މުދާ ބާލަން ބޭނުންވާ ވެހިކަލް މަދުވުމުން ދަތިތަކެއް ދިމާވާ ކަމަށް. --ފޮޓޯ: އަލީ ނިޝާން /މިހާރު\nއެމްޕީއެލް އިން އިމްޕޯޓަރުންނަށް ލުއިތަކެއް ދީފި\n30 މާޗް 2020 - 16:096comments\nރާއްޖެ އަށް މުދާ އެތެރެކުރާ މީހުންނަށް ލުއި ގޮތްތަކެއް މޯލްޑިވްސް ޕޯޓްސް ލިމިޑެޓް (އެމްޕީއެލް) އިން ހަމަޖައްސައިފި އެވެ.\nދަރުބާރުގޭގައި ކޮވިޑް-19 އާ ގުޅޭ ގޮތުން މައުލޫމާތު ދެއްވަމުން ތަރުޖަމާން މަބްރޫކް އަބްދުލްއަޒީޒް ވިދާޅުވީ، ތަކެތި ރާއްޖެ އަށް މުދާ ގެންނަ އިމްޕޯޓަރުންނަށް ބޮޑެތި ލުއިތަކެއް ހަމަޖައްސާދީފައިވާ ކަމަށެވެ. އެގޮތުން މުދާ ގެނެސް ހުޅުމާލެ އާއި މާލޭގެ ބަނދަރުގައި ބެހެއްޓުމަށް ނަގާ ޑެމަރޭޖު ޗާޖުން 20 ޕަސެންޓް ކުޑަ ކުރުމަށް އެމްޕީއެލް އިން ވަނީ ނިންމައިފަ އެވެ.\nމީގެ އިތުރުން ކުޅުދުއްފުށީ ޕޯޓާއި ހިތަދޫ ޕޯޓުގެ ޑެމަރޭޖު ޗާޖުގެ 50 ޕަސެންޓް ކުޑަ ކުރުމަށް ވަނީ ނިންމައިފަ އެވެ. މީގެ އިތުރުން ފްރީ ސްޓޯރޭޖުގެ މުއްދަތު 10 ދުވަހުން 12 ދުވަހަށް ވަނީ އިތުުރުކޮށްދީފަ އެވެ.\nއެމްޕީއެލް އިން ކަނޑައަޅާފައިވާ ގޮތުން 20 ފޫޓުގެ ކޮންޓެއިނަރަކަށް ނަގަނީ 853.30ރ. އެވެ. އަދި 40 ފޫޓުގެ ކޮންޓެއިނަރަކަށް 1،706.60ރ. އެވެ. އެއީ ދުވާލަކަށް ނަގާ ޑެމަރޭޖު ފީ އެވެ.\n"ބޮންޑެޑް ވެޔާ ހައުސްގެ ލައިސެންސް ފީ 50 ޕަސެންޓް ދަށްކޮށްދިނުމަށް ނިންމާފައިވަނީ،" މަބްރޫކު ވިދާޅުވި އެވެ.\nއެމްޕީއެލްގެ މެނޭޖިން ޑިރެކްޓަރު ޝާހިދު އަލީ ވިދާޅުވީ، މިހާ ބޮޑު ލުޔެއް ދިނުމަށް ނިންމީ އިކޮނޮމިކް މިނިސްޓްރީއާ މަޝްވަރާކުރުމަށް ފަހު، މިދުވަސްވަރު ކުރިމަތިވެފައިވާ ހާލަތުން އަރައިގަތުމަށް ވިޔަފާރިތަކަށް އެހީތެރިކަން ފޯރުކޮށްދިނުމުގެ ގޮތުން ކަމަށެވެ.\n"އާންމު ގޮތެއްގައި މުދާ ކްލިއާ ކުރެވޭނެ 24 ގަޑިއިރުގެ ތެރޭ. އެހެން ނަމަވެސް ބައެއް ހާލަތްތަކުގައި ޑޮކިއުމެންޓޭޝަން ފުރިހަމަ ނުވުމާއި، ވިޔަފާރިވެރިންގެ ވެޔާ ހައުސް ފުރުމާ އެކު ޕޯޓުގައި މުދާ ބަހައްޓާނެ،" އޭނާ ވިދާޅުވި އެވެ.\nޝާހިދު ވިދާޅުވީ، އިމްޕޯޓަރުންނަށް އިތުރު ލުޔެއް ދިނުމުގެ ގޮތުން ޑެމަރޭޖުގެ ގޮތުގައި ބޮޑު އަދަދެއްގެ ދައްކަން ޖެހޭ ވިޔަފާރިތަކަށް 20 ޕަސެންޓް ދެއްކުމަށްފަހު ބާކީ ދައްކަންޖެހޭ ފައިސާ ހަ މަސް ދުވަހަށް ބަހާލައިގެން ދެއްކޭނެ އިންތިޒާމު ވެސް ހަމަޖައްސާފައިވާ ކަމަށެވެ.\nއެމްޕީއެލްއިން ބޮންޑެޑް ވެޔާ ހައުސްގެ ލައިސެންސް ފީ 50 ޕަސެންޓަށް ކުރުމަށް ނިންމީ ރިސޯޓުތައް ބަންދު ކުރުމާ އެކު ބޮންޑު އޮޕަރޭޓަރުންނަށް ބޮޑު ގެއްލުމެއް ލިބޭތީ ކަމަށް ޝާހިދު ވިދާޅުވި އެވެ. ބޮންޑެޑް ވެޔާ ހައުސްގައި އާންމުކޮށް ތަކެތި ބަހައްޓަނީ ރަލާއި އޫރު މަސް އެތެރެ ކުރާ މީހުންނެވެ. އެހެން ނަމަވެސް ގިނަ ރިސޯޓުތައް ބަންދު ކުރުމާ އެކު މިފަދަ ވިޔަފާރި ކުރާ މީހުންނަށް ބޮޑު ގެއްލުމަކާ ވަނީ ކުރިމަތިވެފަ އެވެ.\nބޮންޑެޑް ވެޔާހައުސްގެ ފީގެ ގޮތުގައި ނަގަނީ ކޮންމެ 20 ފޫޓުގެ ޖާގައަކަށް މަހަކު 340 ޑޮލަރެވެ. މިހާރު ގެނައި ބަދަލާ އެކު ދައްކަން ޖެހޭނީ 20 ފޫޓުގެ ޖާގައަކަށް މަހަކު 170 ޑޮލަރެވެ.\nއިތުރު ލިޔުންތައް އެމްޕީއެލް އިމްޕޯޓް މުދާ އާގު ބޯޓު\nކޮންމެ ކޮންޓެއިނަރަކަށް 75 ޑޮލަރުގެ ފީއެއް ނަގަނީ\nބޮޑެތި ކާގޯ ލައިންތައް ރާއްޖެއާ ދުރަށް!\nއެމްޕީއެލްގެ ހާލަތު ގޯސް، ލޯޑު ބޮޑު ވަނީ!


Adhadhu thah aiynufoaraa fashah, miadhu ekani ves 593 meehun positive - vNews.mv\nއަދަދުތައް އަތްނުފޯރާ ފަށަށް، މިއަދު އެކަނިވެސް 593 މީހުން ޕޮޒިޓިވް\nފާތިމަތު ނަހުދާ ފާއިޒް Male' | 11 January 2022, 22:45\nރާއްޖެއިން 593 މީހުން ކޮވިޑް-19 އަށް އަލަށް ޕޮޒިޓިވްވެ، ރާއްޖޭގެ ކޮވިޑް-19ގެ ހާލަތު ވަރަށް ބޮޑަށް ގޯސްވެއްޖެއެވެ.\nހެލްތު ޕްރޮޓެކްޝަން އޭޖެންސީން ބުނީ، ހޯމަ ދުވަހުގެ ހަވީރު 6:00 އިން ފެށިގެން އަންގާރަ ދުވަހުގެ ހަވީރު 6:00ގެ ނިޔަލަށް، ޓެސްޓު ކުރެވުނީ 5،818 ސާމްޕަލް ކަމަށާއި، އޭގެތެރެއިން ޕޮޒިޓީވްވީ 593 ސާމްޕަލް ކަމަށެވެ.\nޕޮޒިޓިވް ސާމްޕަލްތަކުގެ ތެރެއިން 199 މީހަކު ނިސްބަތްވަނީ ގްރޭޓަރ މާލެ ސަރަހައްދަށެވެ. 197 މީހަކު ނިސްބަތްވަނީ އަތޮޅުތެރޭގެ ރަށްތަކަށެވެ. 124 މީހަކު ނިސްބަތްވަނީ ރިސޯޓުތަަކަށެވެ.\nއަލަށް ޕޮޒިޓިވްވި 593 މީހުންނާއެކު، މިހާތަނަށް ކޮވިޑް-19 އަށް ރާއްޖެއިން ޕޮޒިޓިވްވިކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 99،099އަށް އަރާފައެވެ.\nއެޗްޕީއޭއިން ބުނެފައިވަނީ، ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން 98 މީހުން ބަލިން ފަސޭހަވެފައިވާ ކަމަށެވެ. މިއާއެކު، ރާއްޖެއިން މިހާތަނަށް ބަލިން ފަސޭހަވި މީހުންގެ އަދަދުވަނީ 94،404 އަށް އަރާފައެވެ.\nއެޗްޕީއޭއިން ބުނެފައިވަނީ މިއަދަދުތަކާއިއެކު މާލޭ ސަރަހައްދުން މިހާރު ޕޮޒިޓިވިޓީ ރޭޓް 10 އިންސައްތައަށް އިތުރުވެފައިވާ ކަމަށެވެ.\nއެކްޓިވް ކޭސަސްގެ އަދަދު މިހާރުވަނީ 4،320 ގައެވެ. މީގެތެރެއިން 20 މީހަކަށް ހޮސްޕިޓަލްތަކުގައި އެޑްމިޓްކޮށްގެން ދަނީ ފަރުވާ ދެމުންނެވެ. ކޮވިޑް ބަލީގައި މިހާތަނަށް ރާއްޖެއިން 264 މީހުން މަރުވެފައިވެއެވެ.


NIC Ge Massalla Minivan Muahssasaa Thakuge Committee Ah Fonuvaifi - Vaguthu\nއެންއައިސީގެ މައްސަލަ މިނިވަން މުއައްސަސާތަކުގެ ކޮމެޓީއަށް ފޮނުވައިފި\nއެންއައިސީގެ ރައީސް ސުލައިމާން --\nނޭޝަނަލް އިންޓަގްރިޓީ ކޮމިޝަން (އެންއައިސީ) އަށް ގާނޫނުން ދީފައިވާ މަސްއޫލިއްޔަތުތަކާއި ވާޖިބުތައް އަދާ ނުކުރާ މައްސަލަ މިނިވަން މުއައްސަސާތަކާއި ބެހޭ މަޖިލީހުގެ ކޮމެޓީއަށް ފޮނުވައިފިއެވެ.\nރައްޔިތުންގެ މަޖިލީހުގެ ގައުމީ ސަލާމަތާއި ހިދުމަތްތަކާއި ބެހޭ ކޮމެޓީން މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން އެ ކޮމެޓީގެ މުގައްރިރު ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވިދާޅުވީ އެންއައިސީގެ ދައުރު އެންމެ ފުރިހަމައަށް އަދާނުކުރެވޭ ކަމަށް ގަބޫލުކުރާކަމަށެވެ. އެކަން 241 ކޮމިޓީއަށް ފާހަގަ ކުރެވިގެން އިތުރަށް އެ މައްސަލަ ބެލުމަށް މިނިވަން މުއައްސަސާތަކާ ބެހޭ ކޮމިޓީއަށް މިހާރު ފޮނުވާފައިވާ ކަމަށް އަސްލަމް ވިދާޅުވިއެވެ.\nއެންއައިސީގެ މައްސަލަ އަކީ މަޖިލީހުގެ މެންބަރުންގެ ވެސް ބޮޑު ކަންބޮޑުވުމެކެވެ. އެގޮތުން ކޮވިޑް-19 އާއި ގުޅިގެން މަޖިލީހުގެ މިނިވަން މުއައްސަސާތަކުގެ ކޮމެޓީއަށް ބޭނުންވި މައުލޫމާތު ނުދިން މައްސަލާގައި މެންބަރުން ވަނީ އެންއައިސީގެ މެންބަރުން ވަކިކޮށް އާ މެންބަރުން އެ މަގާމުތަކަށް އައްޔަން ކުރުމަށް ގޮވާލައިފައެވެ.\nދާދިފަހުން ރާއްޖެޓީވީގެ ޕްރޮގްރާމެއްގައި ވާހަކަދައްކަވަމުން އެންއައިސީގެ ރައީސް އަހުމަދު ސުލައިމާން ވިދާޅުވީ ހުށަހަޅާ ކޮންމެ މައްސަލައަކީ ބެލޭނެ މައްސަލައެއް ނޫން ކަމަށެވެ. އަދި މިހާތަނަށްވެސް ގިނަ މައްސަލަތަކެއް ޕްރޮސިކިއުޓަރު ޖެނެރަލް އަށް ހުށަހަޅާފައިވާ ކަމަށާއި ނަމަވެސް އެތަނުން ދައުވާ ކުރާނީ އެ އިދާރާ އަށް ފެންނަ މައްސަލަތައް ކަމަށް އޭނާ ވިދާޅުވިއެވެ.\n“ޖިނާއީ މައްސަލައިގައި އޮންނާނީ ޝައްކެއް ނެތް މިންވަރަށް ސާބިތު ކުރަން، އެހެން ނޫން ކަމަށް ވާނަމަ ހުށައެޅިއަސް އެ ދައުވާއެއް ކުރުމަށް ޕީޖީ ފަހަރެއްގައި އިންކާރު ކޮށްފާނެ، އެހެންވީމާ ހަގީގަތުގައި އެ މިންވަރަށް ސާބިތު ނުވާހާ ހިނދަކު އަޅުގަނޑުމެންނަށް ދައުވާ ކުރުމަށްޓަކައި ޖިނާއީ މައްސަލައެއް ގޮތަށް ހުށައެއްނޭޅޭނެ،” އިލެކްޝަން ކޮމިޝަންގެ ކުރީގެ ރައީސް ސުލައިމާން ވިދާޅުވިއެވެ.\nސުލައިމާން ވަނީ އެންއައިސީ އަށް ގިނަ ގޮންޖެހުންތަކެއް ހުރިކަން ވެސް ފާހަގަކުރައްވާފައެވެ. މައްސަލަ ހުށައަޅާ ފަރާތްތަކާ ފަހުން ކޮންޓެކްޓް ކުރަން އުނދަގޫވުމާއި، ދަތުރުތައް ކުރުމަށްދާ ޚަރަދުގެ އިތުރުން، އެންއައިސީގެ ދައުރު އަދާ ކުރުމުގައި ދިމާވާ މުވައްޒަފުންގެ ދަތިކަން އޭނާ ވަނީ ފާހަގަކުރައްވާފައެވެ.\nއެންއައިސީގެ ރައީސްއަކަށް ގާސިމް އަބްދުލް ކަރީމް


Committee gai Eva aa Hisaan himeneythee kanboduvejje\nއިންކުއަރީ ކޮމެޓީގައީ އީވާ އާއި ހިސާން ހިމެނޭތީ ކަންބޮޑުވެއްޖެ\nމަޖިލީހުގެ ނާއިބު ރައީސް އަދި ރައީސް ނަޝީދުގެ ކޮއްކޯފުޅު އީވާ އަބްދުﷲ އާއި ޖުޑީޝަލް ސާވިސް ކޮމިޝަންގެ ރައީސް އަދި ތުޅާދޫ ދާއިރާގެ މެންބަރު ހިސާން ހުސައިން —\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ބޮމުގެ ހަމަލާއާއި ގުޅިގެން އެމަނިކުފާނުގެ ސެކިއުރިޓީ ބްރިޗް ގޮތުގެ އިންކުއަރީއެއް މަޖިލީހުގެ 241 ކޮމިޓީއިން ފަށާފައިވާއިރު އެ ކޮމެޓީގައި ރައީސް ނަޝީދުގެ މަސްލަހަތު ހިމެނޭ ބައެއް މެންބަރުން ތިއްބެވުމަކީ ފުރިހަމަ އިންކުއަރީއެއް ކުރިއަށް ގެންދިއުމަށް އޮތް ހުރަހެއް ކަމަށް މަޖިލީހުގެ ބައެއް މެންބަރުން ވިދާޅުވެއްޖެ އެވެ.\nމަޖިލީހުގައި އެމްޑީޕީ ތަމްސީލު ކުރައްވާ މެންބަރަކު ވިދާޅުވި ގޮތުގައި 241 ކޮމެޓީން ކުރަމުން ގެންދާ ތަހުގީގުގެ ބޭނުމަކީ ރައީސް ނަޝީދުގެ ސެކިއުރިޓީ ބްރިޗްވި ހަގީގީ ސަބަބު ދެނެގަތުމެވެ. އެއީ ވަކި ބަޔަކު ކުށްވެރިކުރަން ނުވަތަ ރައީސް ނަޝީދަށް އެކަށީގެންވާ ސެކިއުރިޓީ ނުދޭކަމަށް ދޭހަވާ މޭރުމުން އެމަނިކުފާނުގެ ވަފާތެރި މެންބަރުން ދައްކަވާ ވާހަކަތައް އިތުރަށް ޔަގީންކޮށްދޭން ހިންގާ ތަހުގީގަކަށް ވެގެން ނުވާނެ ކަމަށެވެ.\nކޮމެޓީގައި މަޖިލީހުގެ ނާއިބު ރައީސް އަދި ރައީސް ނަޝީދުގެ ކޮއްކޯފުޅު އީވާ އަބްދުﷲ އާއި ޖުޑީޝަލް ސާވިސް ކޮމިޝަންގެ ރައީސް އަދި ތުޅާދޫ ދާއިރާގެ މެންބަރު ހިސާން ހުސައިން އިންނެވުން މަސްލަހަތު ފުށުއަރާ ކަމަށްވެސް އެ މެންބަރު ވިދާޅުވިއެވެ.\n"ޓޫފޯވަން ކޮމެޓީގެ އިންކުއަރީ ކުރިއަށްދާއިރު އެ ދެ މެންބަރުން [އީވާ އާއި ހިސާން] ތިއްބެވުން އެއީ މަސްލަހަތު ފުށުއަރާ ކަމެއް. އެެހެންވީމަ ކޮމެޓީގެ މަސައްކަތަށް އިތުބާރު އުފެއްދުމަށްވެސް އެ ދެ މެންބަރުން ކޮމެޓީގެ މަސައްކަތާއި ދުރުގައި ތިއްބެވުން މުހިންމު ކަމަށް އަޅުގަނޑު ދެކެނީ،" ނަން ނުޖެހުމަށް ޝަރުތުކޮށް ވާހަކަދެއްކި އެމްޑީޕީގެ މެންބަރު ވިދާޅުވިއެވެ.\nއެހެން މެންބަރަކު ވިދާޅުވި ގޮތުގައި ކޮމެޓީގެ އިކްއަރީ ކުރިއަށްދާއިރު މަސްލަހަތު ފުށުއަރާ މެންބަރުން ތިއްބެވުމަކީ ސަރުކާރުގެވެސް ކަންބޮޑުވުމެކެވެ. އެކަން ސަރުކާރުގެ އެކި ލެވެލްގެ ބޭފުޅުންނާއެކު ކުރެއްވުނު މަޝްވަރާތަކުން އެނގިވަޑައިގެންފައިވާ ކަމަށް ވިދާޅުވިއެވެ.\n"ކޮމެޓީގެ މަސައްކަތަށް ސަރުކާރުންވެސް ހުރަހެއް ނާޅުއްވާ. ނަމަވެސް ވަކި އަމާޒަކަށް ވަކި ނަތީޖާއެއް ސީދާ ނެރެން ކޮމެޓީން މަސައްކަތް ކޮށްގެން ނުވާނެ. މިއީ ހިނގަމުންދާ ތަހުގީގެއް. އެހެންވީމަ ނަތީޖާ ކޮންމެ ގޮތަކަށްވެސް ނިކުމެދާނެ. ބޭނުންވަނީ ރައީސް ނަޝީދުގެ ސެކިއުރިޓީ ބްރިޗްވި ގޮތް ސާފުކުރުން،" އެ މެންބަރު ވިދާޅުވިއެވެ.\nމިކަމާއި ގުޅޭގޮތުން ސަރުކާރުން ވަކި އެއްޗެއް އަދި ނުބުނެއެވެ.\n241 ކޮމެޓީގެ މަސައްކަތް ކުރިއަށް ދަނިކޮށް "ކެނެރީގޭގައި ސެކިއުރިޓީ ނުދެވޭނެ ކަމާއި ނުރައްކާ އޮތް ކަން ނަޝީދަށް އެމްއެންޑީއެފުން އެންގި" ކަމަށް ބުނެ ސިއްރު މައުލޫމާތުތަކެއް މިހާރު ނޫހުގައި ޝާއިއު ކުރި މައްސަލައެއް ވަނީ ހޫނުވެފައެވެ. އަދި އެ މައުލުމާތުތައް ލީކުވި ގޮތް ބަލަން ފަށައި، އެކަމާ ގުޅޭގޮތުން މަޖިލީހުގެ ތަޅުމުގައި މިއަދު މެންބަރުން ވަނީ ބަހުސް ކުރައްވާފަ އެވެ.\nލީކު ކޮށްލި މައުލޫމާތުތައް މިހާރު ނޫހަށް ދިން ފަރާތްތައް ހޯދަންވެސް އެމްޑީޕީގެ ބައެއް މެމްބަރުން ގޮވާލައްވާފައިވެ އެވެ.\nމައުލޫމާތުތައް ލީކުވި މައްސަލާގައި މަސްދަރު ހޯދަން މަސައްކަތް ކުރަމުންދާތީ މޯލްޑިވްސް މީޑިއާ ކައުންސިލުން ވަނީ ކަންބޮޑުވުން ފާޅުކޮށްފަ އެވެ. ނަމަވެސް އެ މަސްދަރު ނޫސްވެރިޔާގެ ކިބައިން ނުހޯދާނެ ކަމުގެ ޔަގީންކަން މަޖިލީހުގެ 241 ކޮމިޓީގެ މުގައްރިރު އަދި ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވިދާޅުވެފަ އެވެ\nރައީސް މުހައްމަދު ނަޝީދު ރައްޔިތުންގެ މަޖިލިސް އީވާ އަބްދުﷲ + ހިިސާން ހުސައިން ނަޝީދަށް އަމާޒު ކުރި ހަމަލަ


އަނިޔާކޮށް އެއްލާލާފައި އޮތް މީހަކު ފެނިއްޖެ\nއަނިޔާކޮށް އެއްލާލާފައި އޮތް ކަމަށް ބުނާ މީހަކު ޒަހަމްތަކަކާ އެކު އައްޑޫ މަރަދޫން މިއަދު ހަވީރު ފެނިއްޖެ އެވެެ.\nރޭ ދަންވަރު ސ. ހިތަދޫގައި ހިނގި އެކްސިޑެންޓެއްގައި މީހަކަށް ލިބުނު ބޮޑެތި އަނިޔާތަކާ އެކު ހާލު ސީރިއަސް ވެއްޖެ އެވެ.\nއައްޑޫ ހިތަދޫގައި، ރޭ ފަތިހު ތޫނު އެއްޗަކުން އިންޑިއާގެ މީހަކަށް ހަމަލާދީ ޒަހަމްކޮށްލި މައްސަލާގައި ތިން މީހަކު މިރޭ ހައްުޔަރުކޮށްފި އެވެ.\nއައްޑޫން ވަގަށް ނެގި ތިޖޫރީ ފެނުނީ ފުއްޓަރުފަރާތުން\nއައްޑޫގައި ހުންނަ އިކޮނޮމިކް މިނިސްޓްރީގެ ޔުނިޓް ފަޅާލައިގެން މި މަހު ކުރީކޮޅު ވަގަށް ނެގި ތިޖޫރީ ސ. ހިތަދޫ ފުއްޓަރު ފަރާތު ވަލުތެރޭން ފެނިއްޖެ އެވެ.\nFebruary 24, 2019 135\nވަގުން ހިފުމަށް ކަރަންޓު ދަންތުރަ ފަދަ ތަކެތި ހެދުމަކީ ގާނޫނުގައި ކުށެއް ކަމަށާއި ގއ. ވިލިނގިލީގައި ދަންތުރައެއްގައި ޖެހި މިދިޔަ އާދިއްތަ ދުވަހު ހުސެއިން ސިމާދު މަރުވި...\nގއ. ވިލިނގިލީގައި ސަފާރީއެއް ބަނުމަށް ހަދާފައި ހުރި ހަރުގެ ތެރޭގައި ހުސެއިން ސިމާދު މަރުވި މައްސަލައިގައި، އެ ހަރުގެ ބަލަހައްޓާ މީހާގެ ބަޔާން ފުލުހުން ނަގައިފި އެވެ.\nFebruary 18, 2019 140\nގއ. ވިލިނގިލީގައި ސަފާރީއެއް ބަނުމަށް ހަދާފައި ހުރި ހަރުގެ ތެރޭގައި ހުސެއިން ސިމާދު މަރުވީ އެތަނުން ވައްކަން ކުރާތީ، ވަގުން ހިފުމަށް ހަދާފައި ހުރި ކަރަންޓް ދަންތުރައެއްގައި...\nބޭންކް ފަޅާލި މައްސަލާގައި ސިމާދު ހައްޔަރުކުރި\nގއ. ވިލިނގިލީ އޮޑިފަހަރު ބަންނަ ހަރުގެއެއް ކައިރީގައި މަރުވެފައި އޮއްވާ މިއަދު ފެނުނު ހުސެއިން ސިމާދުގެ މަރުގެ މައްސަލައިގައި މިހާތަނަށް މީހަކު ހައްޔަރުކޮށްފައި ނުވާ ކަމަށް ފުލުހުން ބުނެފި އެވެ.\nFebruary 04, 2019 16\nކުޑަކުއްޖެއް ގައިގައި އިސްތިރިން ޖެހުނު މައްސަލަ ބަލަނީ\nއައްޑޫގައި ކުޑަ އަންހެން ކުއްޖެއްގެ ޖިންސީ ގުނަވަނުގައި އިސްތިރިން ޖެހުނީ މީހެއްގެ އިހުމާލުން ކަމަށް ވާތީ، އެ މައްސަލަ ޖެންޑާ މިނިސްޓްރީން ބަލަން ފަށައިފި އެވެ.\nFebruary 01, 2019 15\nއައްޑޫ ހިތަދޫ ހޮޓަލެއްގެ ތެރޭގައި ހުއްޓައި އުމުރުން ދުވަސްވީ މީހާއަށް ހަމަލާދިން މައްސަލަ ފުލުހުން ތަހުގީގުކުރަން ފަށައިފި އެވެ.\nއައްޑޫ ހޮޓަލެއްގެ ތެރެއިން ސިކުނޑީގެ އުނިކަމެއް ހުންނަ އުމުރުން ދުވަސްވީ މީހަކަށް ހަމަލާ ދިން މީހާ އަށް ފިޔަވަޅު އަޅަން ބާރު އަޅުއްވާނެ ކަމަށް ޖެންޑާ މިނިސްޓަރު ޝިދާތާ ޝަރީފް...\nދުވަސްވީ މީހަކަށް ހަމަލާ ދިނުމުން އެތައް ފާޑުކިއުމެއް\nސިކުނޑީގެ އުނިކަމެއް ހުންނަ އުމުރުން ދުވަސްވީ މީހަކަށް އައްޑޫ ހޮޓަލެއްގެ ތެރެއިން ހަމަލާދީ އޭނާގެ ގަޔަށް ކުޅު ޖެހި މައްސަލަ ފުލުހުން ބަލަން ފަށައިފި އެވެ.\nހިތަދޫގައި ދުއްވާފައި ދިޔަ ކާރެއްގައި ރޯވެ އަނދައިފި\nސ. ހިތަދޫ ލިންކް ރޯޑުގައި ދުއްވާފައި ދިޔަ ކާރެއްގައި ރޭ އަލިފާން ރޯވެ ބޭނުން ނުކުރެވޭ ވަރަށް އަނދައިފި އެވެ.


FAM ge Imaarayi huskoh masakayi ehen thanakah\nވިހި ބުރިއަށް ހަދާ އިމާރާތް އެޅުމަށް އެފްއޭއެމްގެ މިހާރު އިމާރާތް ތަޅާލަން ޖެހޭތީ، އެ އިމާރާތް ހުސް ކުރުމަށް ފަހު އެ އެސޯސިއޭޝަންގެ މަސައްކަތްތައް އެހެން އޮފީހަކަށް ބަދަލު ކޮށްފި އެވެ.\nއަވަސް އޮންލައިންގެ ހެނދުނުގެ ޝޯ، "ފަށަމާ" ގެ މިއަދުގެ ޕްރޮގްރާމްގައި ބައިވެރިވެ ވަޑައިގެން އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ، އެފްއޭއެމްގެ އާ އިމާރާތް އެޅުމަށް މިހާރުގެ އޮފީސް އިމާރާތް ތަޅާލަން ވާން ޖެހޭ ތައްޔާރީތައް ފުރިހަމަ ކުރުމަށްޓަކައި އެ އިމާރާތް ހުސްކޮށްފައިވާ ކަމަށެވެ. އަދި އަންނަ ހަފުތާ ތެރޭ، ކުއްޔަށް ހިފާފައިވާ އިމާރާތަށް، އެފްއޭއެމްގެ ހިންގުން ބަދަލު ކުރާނެ ކަމަށްވެސް ބައްސާމް ވިދާޅުވި އެވެ. އެފްއޭއެމުން ކުއްޔަށް ހިފާފައިވާ އޮފީސް ހުންނަނީ ޗާންދަނީ މަގު ސޮނީ ސްޕޯޓްސް ކުރިމަތީގައި ހުންނަ އިމާރާތުގަ އެވެ.\nއެފްއޭއެމްގެ ބިމުގައި އިމާރާތް ކުރާ 20 ބުރީގެ އިމާރާތާއި، ކުޅިވަރު އެކުވެނީގެ ދެކުނުގައި ހަދާ އިންޑޯ ފުޓްސަލް އެރީނާގެ މަސައްކަތް ހަވާލު ކޮށްފައި ވަނީ ދެކުނު ކޮރެއާގެ ސްކައި ވިންޑް ގުލޯބަލް ކުންފުންޏާ އެވެ. މި ދެ މަޝްރޫއަށް ބޭނުންވާ ސާމާނު ކުރިއަށް އޮތް ދޮޅު މަސްތެރޭގައި ރާއްޖެ ގެނައުމަށް ހަމަޖެހިފައިވާ ކަމަށް ބައްސާމް ވިދާޅުވި އެވެ.\n"ހަގީގަތުގައި ކުރިން އޮތް ގޮތުންނަމަ މީގެ ތިން މަސް ކުރިން ހުރިހާ ސާމާނެއް ހުންނަން ވާނީ ޝިޕް ކުރެވިފަ، ކޮވިޑް-19 އާ ގުޅިގެން ޓްރެވަލް ރިސްޓްރިކްޝަން އާ ހެދި މަޑުޖެހިގެން މިދިޔައީ،" ބައްސާމް ވިދާޅުވި އެވެ. "މިހާރު އޯގަސްޓް މަސް ތެރޭގައި އެ ސާމާނު ޝިޕް ކުރުމުގެ މަސައްކަތް ފަށާ، އެ ބޭފުޅުންގެ [ކޮރެއާ ކުންފުނީގެ] އިންޖިނިއަރުން މާލެ އައުމަށް މިހާރު ވަނީ ތާވަލު ކުރެވިފައި، ޓާގެޓަކީ މަސައްކަތް ފަށާތާ ދެ އަހަރު ތެރޭ މަސައްކަތް ނިންމާލުން."\nއެފްއޭއެމްގެ އައްޑޫގައި ބިނާ ކުރާ އޮފީސް މަސައްކަތް ގާތްގަނޑަކަށް މިހާރު ނިމިފައިވާ ކަމަށާއި ދަތުރުފަތުރު ކުރެވެން ފެށުމުން އައްޑޫއަށް ގޮސް އެ އޮފީސް ރަސްމީކޮށް ހުޅުވާނެ ކަމަށް ވިދާޅުވި އެވެ. ކަޅުތުއްކަލާ ކޮށީގެ އިރުމަތީގައި ކުޅިވަރު އެކުވެނީގައި ހަދާ އެފްއޭއެމްގެ އޮފީސް އިމާރާތުގެ މަސައްކަތާއި ވިލިމާލޭގައި ގާއިމު ކުރާ ޓާފްދަނޑާއި އެކޮމެޑޭޝަންގެ މަސައްކަތްވެސް ޑިސެމްބަރު މަސްތެރޭ ނިމޭނެ ކަމަށް ބައްސާމް ވިދާޅުވި އެވެ.\nއަތޮޅުތެރޭގައި އަޅާ ޓާފް ދަނޑުތަކުގެ މަސައްކަތް ވެސް އެފްއޭއެމުން ހަވާލުކޮށްފައިވަނީ ސްކައި ވިންޑް ގުލޯބަލް ކުންފުންޏާ އެވެ. އެފްއޭއެމުން އަމާޒު ކަނޑައަޅާ ފައި ވަނީ ދަނޑުތަކުގެ މަސައްކަތް ފަށުމަށް ކޮންމެ މަހަކުން ދަނޑެއްގެ މަސައްކަތް ނިންމާލުމެވެ.\nބައްސާމް ވިދާޅުވީ، މިދައުރުގައި އެންމެ ބޮޑު ިއސްކަމެއް ދެއްވާނެ އެއް ދާއިރާއަކީ، އެފްއޭއެމްގެ އުމްރާނީ ވަސީލަތްތައް ތަރައްގީ ކުރުން ކަމަށެވެ. އަތޮޅުތެރޭގައި ހަދާ ދަނޑުތައް ނިމުމުމުން، އިންޓަނޭޝަނަލް މެޗު ކުޅެވޭ ފެންވަރުގެ އެއް ދަނޑު ރާއްޖޭގެ ކޮންމެ ޒޯނެއްގައި އޮންނާނެ ކަމަށް ވިދާޅުވި އެވެ.\nދިވެހި ޕްރެމިއާ ލީގް އެފްއޭއެމް\nގަވާއިދަށް އަމަލުކުރޭ، މަޝްވަރާ ކުރަން ނުޖެހޭނެ


Flat nigulhaigaiy kamuge Shakuvaa boduvejje, Ministry in bunee sahha listeh noon kamah | Mihaaru\nހުޅުމާލޭގައި އިމާރާތްކުރި އާ ފްލެޓްތައް: މި ފްލެޓްތައް ދިން ގޮތާ ގުޅޭ ގޮތުން އެތައް ބަޔަކު ދަނީ ޝަކުވާ ކުރަމުން. ފޮޓޯ/މިހާރު\nފްލެޓް ނިގުޅައިގަތް ކަމުގެ ޝަކުވާ ބޮޑުވެއްޖެ، މިނިސްޓްރީން ބުނީ ސައްހަ ލިސްޓެއް ނޫން ކަމަށް\n07 ފެބުރުއަރީ 2018 - 11:19 25 comments\nފްލެޓް ލިބުނު މީހުން ކަމަށް ބުނެ ލީކް ކޮށްލާފައިވާ ލިސްޓުގައިވާ ގޮތުން ޝަރުތު ހަމަވި 259 މީހަކު ލިސްޓުން އުނިކުރުމަށް ފަހު ޝަރުތު ހަމަނުވާ 261 މީހަކަށް ފްލެޓް ދީފައިވާކަން އެނގެ އެވެ. އެ ލިސްޓުގައިވާ ގޮތުން 90 ޕޮއިންޓް ލިބުނު މީހުން ތިއްބައި 50 ޕޮއިންޓް ލިބުނު މީހުންނަށް ވެސް ފްލެޓް ދީފައި ވެ އެވެ.\nއަދި "މިނިސްޓާ ލިސްޓް" ގެ ނަމުގައި ވަކި ލިސްޓެއް ހަދައި، 89 ޕޮއިންޓުން ފެށިގެން 54 ޕޮއިންޓާ ހަމައަށް ޕޮއިންޓް ލިބުނު ބައެއް މީހުންނަށް ވެސް ފްލެޓް ދީފައިވާ ކަމަށް އޭގައި ވެ އެވެ. ލިސްޓުގެ ސުރުޚީގައި ބުނެފައިވާ ގޮތުން އެ ބައިގައި ހިމެނެނީ ފްލެޓަށް ޝަރުތު ހަމަނުވި ނަމަވެސް ފްލެޓް ދީފައިވާ މީހުންނެވެ.\nމިއީ، ފްލެޓް ބެހި ގޮތާ ގުޅޭ ގޮތުން ކުރިން ކުރި ތުހުމަތުތަކަކީ ހަގީގަތެއް ކަން ސާފުވާ ފަދަ ހެކިތަކެއް ކަމަށް ބުނެ ދަނީ ޝަކުވާ ކުރަމުންނެވެ. މި ލިސްޓާ އެކު ޝަކުވާތައް ހައުސިން މިނިސްޓްރީ އާއި އެންޓި ކޮރަޕްޝަން ކޮމިޝަން (އޭސީސީ) ގެ އިތުރުން ކޯޓަށް ހުށަހަޅާނެ ކަމަށް ވެސް ބައެއް މީހުން ވަނީ ބުނެފަ އެވެ.\n"ފްލެޓް ދިނީ ކޮން ބަޔަކަށްތޯ؟ ކިތައް ޕޮއިންޓް ލިބިގެންތޯ ފްލެޓް ކަށަވަރުވީ ކުރި ސުވާލަށް ލިސްޓުން އެ އޮތީ ޖަވާބު ފެންނަން. ސަތޭކަ ޕޮއިންޓް ލިބިފައި ތިބި ބައެއް މީހުން ރިޖެކްޓް ކޮށްފައި، 50 ޕޮއިންޓް ލިބުނު މީހުންނަށް ފްލެޓް ދީފައި އެ އޮތީ،" ފްލެޓް ދިން ގޮތާ މެދު ހިތްހަމަނުޖެހިފައި ހުރި މީހަކު ބުންޏެވެ.\nމި މައްސަލާގައި ކަންބޮޑުވުން ފާޅުކުރި އެހެން މީހަކު ބުނިގޮތުގައި، "މިނިސްޓަރުން"ގެ ލިސްޓު ކަމަށް ބުނެ، ހައްގު ނޫން އެތައް ބަޔަކަށް ފްލެޓް ދިނުމަކީ ވަރަށް ބޮޑު "އޮޅުވާލުމެކެ"ވެ. އޭނާ ސިފަކުރި ގޮތުގައި އެއީ، "އެތައް ބައެއްގެ ހައްގު ނިގުޅައިގަތުމެ"ވެ.\nގާތްގަނޑަކަށް 15،000 މީހުން ކުރިމަތިލީ މި މަޝްރޫއުގައި ފްލެޓް ދިން ގޮތުގެ ތަފްސީލް މިނިސްޓްރީން ހާމައެއް ނުކުރެ އެވެ. އޭގެ ތެރެއިން ފްލެޓް ލިބުނީ 661 މީހުންނަށް ކަމަށް ބުނެ ލިސްޓު އާއްމުކުރީ ހަމައެކަނި ފޯމު ނަމްބަރާ އެކު އެވެ. މި މައްސަލާގައި ޝަކުވާ ކުރުމުން މިނިސްޓްރީން ބުނެފައި ވަނީ، ފްލެޓް ލިބުނު މީހުން އާއްމު ނުކުރީ އެ މީހުންގެ ހައްގުތައް ހިމާޔަތްކޮށްދޭން ކަމަށެވެ.\nލިސްޓު އާއްމު ކުރަން ދެކޮޅު ހަދާފައި ވަނިކޮށް، ލީކުކޮށްލި ލިސްޓާ ގުޅޭ ގޮތުން ހައުސިން މިނިސްޓްރީގެ މީޑިއާ ކޯޑިނޭޓަރު އަހްމަދު ފަޒާލް ވިދާޅުވީ "އެއީ އެއްވެސް އަސްލެއް ނެތް، ބަޔަކު ހަަދައިގެން އުޅޭ ލިސްޓެއް" ކަމަށެވެ.\n"ދައުރު ވަނީ ސައްހަ ލިސްޓެއް ނޫން، އެއީ ސިޔާސީ މަގްސަދެއް ހާސިލްކުރަން ބަޔަކު ހަދައިގެން އުޅޭ ލިސްޓެއް،" ފަޒާލް ވިދާޅުވި އެވެ.\nއޭނާ ވިދާޅުވި ގޮތުގައި، ފްލެޓް ދިނުމުގައި އެއްވެސް އޮޅުވާލުމެއް ނޯންނާނެ އެވެ.\nއެކަމަކު "މިނިސްޓާ ލިސްޓް"ގައި ނަން ހިމެނޭ އެތައް ބަޔަކަށް ފްލެޓް ލިބިފައިވާކަން "މިހާރު"އަށް ވަނީ ކަށަވަރުވެފަ އެވެ.\nފްލެޓްތައް ބެހީ ކޮރަޕްޝަނަށް މަގުފަހިވާ ގޮތަށް ކަމަށް ބުނެ، މައްސަލަ ބަލައި އިންސާފުވެރި ހައްލެއް ހޯދައިދޭން އެދި އެތައް ބަޔަކު ވަނީ މިދިޔަ އޮކްޓޯބަރު މަހު އޭސީސީ އަށް ވެސް މައްސަލަ ހުށަހަޅައިފަ އެވެ. ފްލެޓްތަކުގައި މީހުން ދިރިއުޅެން ފެށިއިރު ވެސް އެ މައްސަލައިގެ ތަހުގީގެއް ނުނިމެ އެވެ.\nއިތުރު ލިޔުންތައް ހުޅުމާލެ ދިވެހި ސަރުކާރު ބޯހިޔާވަހިކަން ހައުސިން މިނިސްޓްރީ ހުޅުމާލެ ހައުސިން ހައުސިން ޔުނިޓް ފްލެޓް


ޕަބްލިޝްކުރި ތާރީޚް: 23 ނޮވެންބަރު 2020\nސަޕޯރޓިންގ ކޯ އެލަވަންސް ގެ ގޮތުގައި -/900 ރުފިޔާ.\nފެމިލީ އެންޑް ޗިލްޑްރަން ސާރވިސް ސެންޓަރުގެ ޚިދުމަތްތައް، މިނިސްޓްރީން ކަނޑައަޅާފައިވާ އުޞޫލުތަކާއި އެއްގޮތަށް ހިންގުމުގައި އިސްކޮށް ހަރަކާތްތެރިވުން.\nސިވިލް ސަރވިސްގެ ޤާނޫނާއި ގަވާއިދާ އެއްގޮތަށް ޑިވިޜަންގެ މަސައްކަތްކުރާ މުވައްޒަފުންގެ އެންމެހައި ކަންކަން ސުޕަވައިޒްކޮށް ބެލެހެއްޓުން.\nފެމިލީ އެންޑް ޗިލްޑްރަން ސާރވިސް ސެންޓަރުގެ އިދާރީ ހިންގުމުގެ މަސައްކަތްތަކާއި، މުވައްޒަފުންނާއި ގުޅޭ ކަންތައްތައް ބެލެހެއްޓުމުގައި އިސްކޮށް ހަރަކާތްތެރިވުން\nފެމިލީ އެންޑް ޗިލްޑްރަން ސާރވިސް ސެންޓަރުގެ މުވައްޒަފުންގެ މުސާރައާއި އެހެނިހެން އެލަވަންސްތައް ދިނުމުގެ އެންމެހައި ކަންކަން އިންތިޒާމްކުރުމާއި ހަމަޖެއްސުމުގެ އެންމެހައި މަސައްކަތެއް ހިންގައި ބެލެހެއްޓުން.\nފެމިލީ އެންޑް ޗިލްޑްރަން ސާރވިސް ސެންޓަރުގެ މުވައްޒަފުންގެ މަސައްކަތްތައް މޮނީޓަރކޮށް އެޕްރައިޒަލް ފޯވަހިތެރޭގައި އެ މުވައްޒަފުންގެ އެޕްރައިޒަލް ފުރައި ނިންމުމާއި، ސިވިލް ސަރވިސްގެ ގަވާޢިދުގެ ދަށުން މަސައްކަތްތައް ރިވިއުކުރުން.\nފެމިލީ އެންޑް ޗިލްޑްރަން ސާރވިސް ސެންޓަރުގެ ބަޖެޓު ބެލެހެއްޓުމާއި ގުޅިގެން ކުރަންޖެހޭ އެންމެހާ މަސައްކަތްތައް ރާވާ ހިންގާ ބެލެހެއްޓުން.\nފެމިލީ އެންޑް ޗިލްޑްރަން ސާރވިސް ސެންޓަރަށް ހޯދަންޖެހޭ އެންމެހާ ތަކެތި ހޯދުމަށް ކުރަންޖެހޭ އެންމެހާ މަސައްކަތްތައް ބެލެހެއްޓުން.\nފެމިލީ އެންޑް ޗިލްޑްރަން ސާރވިސް ސެންޓަރު ހިންގާ އިމާރާތް ބެލެހެއްޓުމާއި މެއިންޓަނަންސް މަސައްކަތްތައް ހިންގާ ބެލެހެއްޓުން.\nފެމިލީ އެންޑް ޗިލްޑްރަން ސާރވިސް ސެންޓަރު ހިންގަމުން ގެންދަނީ ހެދިފައިވާ ގަވާޢިދުތަކާއި އުޞޫލުތަކާ އެއްގޮތަށްތޯ ބަލައި، ގަވާއިދުން ރިޕޯރޓްތައް އެކުލަވައި، އިޞްލާޙުކުރަންޖެހޭ ކަންކަމާއި އިދާރީ ގޮތުން ހަރުދަނާކުރަންޖެހޭ ކަންކަން ރަނގަޅުކުރުން.\nރަށުފެންވަރުގައާއި އަތޮޅުފެންވަރުގައި ގާއިމުވެފައިވާ މުއައްސަސާ ތަކާއިއެކު އޮންނަ ގުޅުން ހަރުދަނާކުރުމަށް ކުރަންޖެހޭ އެންމެހާ މަސައްކަތްތައް ކުރުމުގައި އިސްކޮށް ހަރަކާތްތެރިވުން.\nއެޑްމިނިސްޓްރޭޝަން ނުވަތަ މެނޭޖްމަންޓްމިއިން ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން.\nއެޑްމިނިސްޓްރޭޝަން ނުވަތަ މެނޭޖްމަންޓްމިއިން ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nއެޑްމިނިސްޓްރޭޝަން ނުވަތަ މެނޭޖްމަންޓްމިއިން ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުން.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، (06 ޑިސެމްބަރ 2020) އާއި (31 ޑިސެމްބަރ 2020) އާ ދެމެދު، (ށ. ފެމެލީ އެންޑް ޗިލްޑްރަން ސަރވިސް ސެންޓަރ) ގައެވެ.


February7- Baqaavai kuri meeehun miadu thibee kon haaleh gai?\nބަޢާވާތަށް5އަހަރު\nފެބުރުއަރީ7- ބަޣާވަތްކުރި މީހުން މިއަދު ތިބީ ކޮންހާލެއްގަ؟\nބަޣާވަތުގައި ބައިވެރިވި ހުރިހާ މީހުން މިއަދު ތިބީ ވަރަށް ނިކަމެތި ހާލަތުގައި\nކ. މާލެ |4ފެބްރުއަރީ 2017 | ހޮނިހިރު 04:52 | 6,852\nފެބުރުއަރީ މަހުގެ7ވަނަ ދުވަހު އޭރުގެ ރައީސް މުހައްމަދު ނަޝީދު، ޖުމްހޫރީ މައިދާން ސަރަހައްދުގައި ފުލުހުންނާއި ބައްދަލުކުރައްވަނީ - ރާއްޖެއެމްވީ\nދެހާސް ބާރަ ވަނަ އަހަރުގެ ފެބުރުއަރީ މަހުގެ7ވަނަ ދުވަހު ވެރިކަން ބަދަލުވެގެންދިޔައީ ރަނގަޅަކަށް ނޫނެވެ. އޭގެ ނަތީޖާ ވެސް ހިއްޗެވެ. ކޮންމެ ރިޕޯޓެއްގައި ކޮންމެ ގޮތަކަށް ވެރިކަން ބަދަލުވިކަމަށް ބުނެފައިވީ ނަމަވެސް، މިއަދު ތާރީހުގެ ތެރެއިން އެ ދުވަހަށް ބަލާލާ ނަމަ އެއީ ބޮޑު ބަޢާވާތެއްކަން ހުރިހާ ރައްޔިތުންނަށް ސާފުވާނެ އެވެ. ކޮންމެއަކަސް އެ ހަޑިމުޑުދާރު ބަގާވަތްކުރި މީހުނަށް ލިބުނު އަދަބު ވެސް ބޮޑެވެ. އެ މީހުންނަށް ލިބުނު ހިތްދަތިކަން ވެސް ބޮޑެވެ. ބަޢާވަތްކުރުމަކީ ކޮށްގެން ނުވާނެ ކަމެއްކަން ވެސް މިއަދު އެ މީހުންނަށް ވަރަށް ސާފުކޮށް އެނގޭނެއެވެ.\nމީގެ ފަސް އަހަރު ކުރިން ފެބުރުއަރީ މަހުގެ7ވަނަ ދުވަހު ފެނިގެންދިޔަ ބަޣާވަތް ރޭވި ގޮތާއި، އެކަމުގައި އުޅުނީ ކޮން ބަޔެއްކަން ބަލާކަށް ނެތީމެވެ. ނަމަވެސް އެ ބަޣާވަތްކުރި މީހުން މިއަދު ތިބި ހާލަތާއި، އެ ބަޣާވާތުގެ ނަތީޖާއަށް ބަލާލުން މުހިންމު އެވެ.\nބަޣާވަތްކުރި ދުވަހު، ޖުމްހުރީ މައިދާން ސަރަހައްދުގައި ތިބެ ރައީސް ނަޝީދުގެ ވެރިކަން ބަދަލުކުރުމަށް ގޮވަލީ، ފަރާތްތަކާއި، އިސްތިއުފާ ދިނުން ނޫން ގޮތެއް ނެތް ކަމަށް ގޮވި މީހުންނަށް، ކޮމާންޑް ސެންޓަރު ހަދައިގެން ތިބި މީހުންނާއި، ވެރިކަން ބަދަލުކުރުމަށް ދީނީ ނަސޭހަތް ދެއްވަމުންގެންދިޔަ ބޭފުޅުންގެ ހާލަތާއި، ރައީސް ނަޝީދުގެ އިސްތިއުފާ ދެއްވާކަން އިއުލާންކުރެއްވުމާއެކު، ޝަހީދު ހުސެއިން އާދަމް ބިލްޑިންގައި ތިބެ ހަމްދު އެޅި ބޭބޭފުޅުން މިއަދު ތިއްބެވި ހާލަތަކީ ކޮންމެހެންވެސް ބަލާލުން މުހިންމު ހާލަތަކެވެ.\nލިބިފައިވާ މުސްހަނދިކަމާއި، ތަނަވަސްކަމުގައި ރައީސް ނަޝީދުގެ ވެރިކަން ބަދަލުކުރުމަށް އެންމެ ބުރަކޮށް މަސައްކަތް ކުރެއްވި ބޭފުޅަކީ ޖުމްހޫރީ ޕާޓީގެ ލީޑަރު ޤާސިމް އިބްރާހިމެވެ. ރައީސް ނަޝީދުގެ ވެރިކަން ބަދަލުނުކޮށް، ލޮލު ފިޔަ ނުޖެހިގެން ޤާސިމް އުޅުއްވިއިރު، އޭނާ ވަނީ ރައީސް ނަޝީދު ވެރިކަމުން އިސްތިއުފާ ދެއްވާނެކަން އިއުލާންކުރެއްވުމާއެކު، ޝަހީދު ހުސެއިން އާދަމް ބިލްޑިންގައި ހުންނަވާ ކަރުނަ އަޅާ ކީރިތިކުރައްވާފަ އެވެ. އަދި ރައީސް ނަޝީދު އިސްތިއުފާދެއްވާނެކަން އިއުލާންކުރެއްވުމުން ހަމްދު އަޅައި، އަނިޔާވެރިޔެއްގެ ކިބައިން ސަލާމަތްވެއްޖެކަން އިއުލާންކުރައްވައި، ﷲ އަކްބަރ ގޮވާ ހެއްދެވި އެވެ.\nއުފެދޭ ފުރަތަމަ ސުވާލަކީ، ޤާސިމް އެދިވަޑައިގެންނެވި ގޮތަށް ވެރިކަން ބަދަލުވެ، ބޭނުންވި ވެރިކަން ޤާއިމްކުރިއިރު، ޤާސިމް ހުންނެވީ ކޮން ހާލެއްގައިތޯ އެވެ؟ ރައީސް ނަޝީދުގެ ވެރިކަމުގައި ޤާސިމަށް ބަސްބުނުމުގެ ފުރިހަމަ މިނިވަންކަން ލިބިގެންދިޔަ އެވެ. ބޭނުން ސިޔާސީ ފިކުރެއްގައި ހުރުމުގެ މިނިވަންކަން ލިބިގެންދިޔަ އެވެ. ނަމަވެސް އޭނާގެ އެއްވެސް ވިޔަފާރިއެއް ހަލާކުކޮށްލާފައެއް ނުވެއެވެ. ކޮންމެ ސިޔާސީ ފިކުރެއްގައި ހުންނެވި ނަމަވެސް ޤާސިމްގެ ވިޔަފާރިތަކަށް މިނިވަން މާހައުލެއް އޮތީ ގާއިމްވެފަ އެވެ. ހާލަތު ބަދަލުވެ، ޤާސިމް މިއަދު ހުންނެވި ހާލަތަށް ވިސްނާ ބައްލަވާށެވެ. އޭނާއަށް ޖެހިފައިވާ ހާލަށް ވިސްނާލާށެވެ.\nބަސް ބުނުމުގެ މިނިވަން ކަމެއް ނެތްއިރު، ބުނެވޭ ބަހެއްގެ ސަބަބުން އޭނާގެ މުޅި ވިޔަފާރީ ހަލާކުކޮށް، ނެތިކޮށްލަނީ އެވެ. ސަރުކާރުން ނުރުހޭ އެންމެ ފިޔަވަޅެއްވެސް އެޅުމަށް މިއަދު ޤާސިމަށް ފުރުސަތެއް ނެތެވެ. ބޮޑު އަޅުވެތިކަމެއްގެ ތެރެއަށް ވެއްޓި، މުޅި މީހާ އާއި ވިޔަފާރި ހަލާކު ވަނީ އެވެ.\nރައީސް މުހައްމަދު ނަޝީދުގެ ވެރިކަން ބަދަލުކުރުމަށް ކުރީގެ ޑިފެންސް މިނިސްޓަރ މުހައްމަދު ނާޒިމާއި، ކުރީގެ ޕޮލިސް ކޮމިޝަނަރ އަބްދުﷲ ރިޔާޒް، ޖުމްހޫރީ މައިދާން ސަރަހައްދުގައި ހަރަކާތްތެރިވަނީ – ފައިލް ފޮޓޯ: ރާއްޖެ.އެމްވީ\nހަމައެކަނި ޤާސިމާއި ހިސާބުން މި ވާހަކަ ނިންމާލެވޭކަށް ވެސް ނެތެވެ. ރައީސް ނަޝީދުގެ ވަރުގެ އަނިޔާވެރި ވެރިޔަކު، އަދި ލާދީނީ ވެރިޔަކު ނެތް ކަމަށް ވިދާޅުވީ މަގުތަކުގައި މުޒާހަރާކޮށް، ކޯޓުތަކަށް ވަޑައިގެންނެވި އޭރުގެ މަޝްއޫރު ޤާނޫނީ ވަކީލް އަދި މިއަދުގެ ރައީސުލްޖުމްހޫރިއްޔާ އަބްދުﷲ ޔާމީންގެ ފުރަތަމަ ނައިބު ރައީސް ޑރ. މުހައްމަދު ޖަމީލް ހުންނެވި ހާލަތާ މެދު ވިސްނާލާށެވެ. އެކަމާ މެދު ވިސްނާ ފިކުރުކޮށްލަބައްލަވާށެވެ. އަމިއްލަ ޤައުމުގައި ނުހުންނެވުމުގެ ސަބަބުން، މިއަދު ހުންނަވަންޖެހުނީ އެހެން ޤައުމެއްގެ ސިޔާސީ ހިމާޔަތް ހޯއްދަވައިގެންނެވެ. ޤައުމުގައި ފައިޖައްސަވާލައްވާއިރަށް، ހައްޔަރުކުރައްވާނެކަމުގެ ބިރުގަ އެވެ. ދިވެހި ޕާސްޕޯޓް ވެސް އޮތީ ކެންސަލްކޮށްލާފަ އެވެ.\nދެންވެސް ބަލާލި ހަމަކޮންމެ ދިމާލަކުން ފެންނަނީ އެފަދަ މިސާލުތަކެކެވެ. ކުރީގެ ޑިފެންސް މިނިސްޓަރު އަދި އެއްވެސް ޝަރުތަކާނުލައި އިސްތިއުފާދެއްވަންޖެހޭނެ ކަމަށް ވިދާޅުވި މުހައްމަދު ނާޒިމް ހުންނެވި ހާލަތާ މެދު ވިސްނަވާށެވެ. ރައީސް މުހައްމަދު ނަޝީދުގެ އިސްތިއުފާގެ ސިޓީ ހިފައިގެން ވަޑައިގެންނެވި ކަމަށް ބުނެވޭ، ކުރީގެ ޕޮލިސް ކޮމިޝަނަރ އަބްދުﷲ ރިޔާޒް ހުންނެވީ ކޮންތާކުތޯ އެވެ؟ އަދާލަތު ޕާޓީގެ ރައީސް ހުންނެވީ މިއަދު ކޮންތާކުތޯ އެވެ. އޭނާއަކީ ބޮޑު ޖަލު ހުކުމެއް ތަންފީޒް ކުރައްވާ ބޭފުޅެކެވެ.\nއެ ދުވަހުގެ ކޮންމެ ބޭފުޅަކަށް ބަލާލި ކަމުގައިވީ ނަމަވެސް ފެންނަ އޮތީ އެއް މަންޒަރެކެވެ. އެ ބޭފުޅުންނަށް މިއަދު ކުރިމަތިވެފައިވާ ނިކަމެތި ހާލުގެ މަންޒަރެވެ. އެ ވެރިންގެ އަމިއްލަ ފައިދާއަށްކުރި ކަމެއްގެ ސަބަބުން، ތަހަމަލްކުރަންޖެހިފައިވާ ހިތްދަތިކަމުގެ މަންޒަރެކެވެ. މިއިން ކޮންމެ ކަމަކީ ވެސް ވިސްނާ ފިކުރުކުރާ ބަޔަކަށް އިބުރަތުން ފުރިފައިވާ މަންޒަރުތަކެކެވެ.\nފެބުރުއަރީ7ވަނަ ދުވަހު ފުލުހުންނާއި، ސިފައިން ޖުމްހޫރީ މައިދާން ސަރަހައްދުގައި ހަރަކާތްތެރިވަނީ – ފައިލް ފޮޓޯ: އޭޕީ\nބަޣާވާތަކީ ދީނުގައި ހަރާމްކުރައްވާފައިވާ ބޮޑު ފާފައެކެވެ. އެކަމުގެ ނަތީޖާ ވެސް ހިތިކަން މިއަދު މި އޮތީ ފެންނާށެވެ. ފިލާވަޅުން އިބުރަތް ލިބިގަނެ، ބަޣާވަތްކުރި މީހުން ދިވެހި ރައްޔިތުންގެ ކިބައިން މައާފަށް އެދި ތައުބާވާންޖެހެ އެވެ.\nބަޣާވާތަކަށްފަހު، އަދި ވެރިކަމުގެ ދައުރަކަށްފަހު، އޭގެ ފަސް އަހަރު ފަހުން މިއަދުވެސް ފެންނަން އޮތީ ހަމަ އެންމެ މަންޒަރެކެވެ. ރައްޔިތުންނަށް ހެޔޮ ވެރިކަމެއްކޮށްދެއްވީ ކުރީގެ ރައީސުލްޖުމްހޫރިއްޔާ ރައީސް މުހައްމަދު ނަޝީދު ކަމެވެ. ރައްޔިތުންގެ ގާތަށް ވަޑައިގެން، ރައްޔިތުންގެ ކަންބޮޑުވުންތަކަށް ހައްލެއް ހޯދައިދެއްވީ އެމަނިކުފާނުކަމެވެ. ރައްޔިތުންނަށް، އަދަށްވުރެ ފަހި މާދަމާއެއް ހޯދައިދެއްވުމށް މަސައްކަތެއްކުރެއްވި ހަމައެކަނި ރައީސަކީ ވެސް އެމަނިކުފާނު ކަމެވެ. މިއަދު ހުރިހާ ދިވެހި ރައްޔިތުން ވެސް އެމަނިކުފާނު، ކޮށްދެއްވި ހިދުމަތްތަކަށް ޝުކުރުވެރިވެއެވެ. ސަރުކާރަށް ނިސްބަތްވާ ބެބޭފުޅުންގެ ވިސްނުމަކީ ވެސް އެއީ އެވެ. ހުރިހާ ރައްޔިތުން ވެސް މިއަދު، އަނެއްކާ ވެސް ބޭނުންވަނީ ރައީސް މުހައްމަދު ނަޝީދު ރާއްޖޭގެ ވެރިކަމަށް ގެންނެވުމަށެވެ. ރައްޔިތުންނަށް އުފާވެރި ދިރިއުޅުމެއް ލިބޭނެތީ އެވެ.


Kooddu ah mas gathun control koffi\nމިފްކޯގެ ކޫއްޑޫ މަސް ފެކްޓްރީ: މަސް ގަންނަ އަގު ވަނީ ކޮންޓްރޯލް ކޮށްފައި -- ފޮޓޯ: އަވަސް\nދެކުނަށް މަސްވެރިކަން ރަނގަޅުވެ ކޫއްޑޫގެ ކެޕޭސިޓީ ފުރެމުންދާތީ، މަސް ގަތުން ކޮންޓްރޯލް ކޮށްފި އެވެ.\nސަރުކާރުގެ މަސް ކުންފުނި މިފްކޯގެ މެނޭޖިން ޑިރެކްޓަރު އިސްލާއިލް ފައުޒީ އަވަސް އަށް މިއަދު ވިދާޅުވީ މަސް ގަންނަ އަގު ކޮންޓްރޯލް ކުރަން މަޖުބޫރުވީ އާދަޔާ ހިލާފަށް މަސްވެރިކަން ރަނގަޅުވެ، އެކަން ދިގު ދެމިގެންދާތީ ކަމަށެވެ.\nއޭނާ ވިދާޅުވި ގޮތުގައި މި ދުވަސްވަރު އާއްމުކޮށް ދޯންޏަކުން 25 ޓަނާއި 30 ގާތް ކުރާ އަދަދަކަށް މަސް ކިރުވަ އެވެ. އަދި ބައެއް ދޯނި ފަހަރު 40 ޓަނު ހިފައިގެން ކިރުވަން ދެއެވެ. އެހެންވެ މިފްކޯގެ އެކި ފެސިލިޓީތަކުގައި ހުރި ބޯޓުތައް ވެސް އޮޕަރޭޝަނަށް ވަނީ ނެރެފަ އެވެ.\n"ބާނާ އަދަދު ވަރަށް ގިނަވެގެން ކޮންޓްރޯލް ކުރީ... ފްރީޒިން ކެޕޭސިޓީ އަށް ނުކަތާ ވަރަށް އައީމަ ވަގުތު ބޭނުން ވަނީ. އިއްޔެ ވެސް 65 ދޯނީގައި 500 ޓަނުގެ މަސް ގެނައި. ބޮޑެތި ގޮދާ ގެންނަނީ. އެހެންވީމަ ޓެމްޕްރޭޗާ ގެންނަން ޑިލޭ މި އަންނަނީ."\nމިފްކޯއިން ބުނީ ދެކުނުގެ މަސްވެރިކަން ރަނގަޅުވެފައިވާއިރު ރާއްޖޭގެ ހުރިހާ ހިސާބެއްގެ ދޯނި ފަހަރު އެއް ފަހަރާ ދެކުނަށް ގޮސް އެ ކުންފުނީގެ ސެންޓަރުތަކަށާއި ބޯޓު ފަހަރަށް މަސް ކިރަމުން ދާއިރު ފްރީޒިން ކެޕޭސިޓީއަށް ވުރެ އިތުރަށް މަސް ލިބެމުން އަންނަ ކަމަށެވެ. އަދި މަސް ކިރުވުމުގައި ދަތި ތަކާ ކުރިމަތިވެފައިވާ ކަމަށް ވެސް ބުންޏެވެ.\nއެ ކުންފުނިން ބުނީ މި ވަގުތު ވެސް މަސް ކިރަން ކިޔޫގައި ގިނަ އަދަދެއްގެ ދޯނި ފަހަރު އެބަތިބި ކަމަށާ ކިޔޫގައިވާ ދޯނި ފަހަރުގެ މަސް ކިރައި ފްރީޒް ކުރުމަށް ވަގުތު ބޭނުންވާތީ މި މަހުގެ 28 ވަނަ ދުވަހުގެ ނިޔަލަށް ކޮންމެ ދޯންޏަކުން ކިރާނީ ހަތަރު ޓަނުގެ މަސް ކަމަަށެވެ.\nމިފްކޯ މަސްވެރިން މަސްވެރިންގެ ދުވަސް + ފިޝަރީޒް އެންޑް އެގްރިކަލްޗާ މިނިސްޓްރީ ކޫއްޑޫ\nމަސްވެރިންނަށް މި އަހަރު 700 މިލިއަން ރުފިޔާ ދީފި


ޝިމްލާ އަހްމަދު, Author at AO News\nAuthor: ޝިމްލާ އަހްމަދު\tHomeޝިމްލާ އަހްމަދު އަސްކަރިއްޔާއިން މަޖިލިސް ހިސާރެއް ނުކުރޭ- ސަރުކާރު\tޖުލާ 25, 2017ޖުލާ 25, 2017 | ޝިމްލާ އަހްމަދު\tދިވެހިރާއްޖޭގެ އަސްކަރިއްޔާއިން ރައްޔިތުންގެ މަޖިލިސް ހިސޯރުކޮށްފައިވާކަމަށް ބައެއް މީޑިޔާތަކުން ފަތުރަމުންދާ ޚަބަރުތަކަށް ދިވެހި ސަރުކާރުން އިންކާރު ކުރައްވައިފިއެވެ. ރައްޔިތުންގެ މަޖިލީހުގެ ގެއާއި ގޯތިތެރޭގައި 24 ޖުލައި 2017 ގައި ހިނގައިދިޔަ ކަންތައްތަކާ ބެހޭގޮތުން މީޑިޔާއިން ފަތުރަމުންދާ ޚަބަރުތަކާ ގުޅިގެން ރައްޔިތުންގެ މަޖިލީހުގެ އިދާރާއިންނެރުނު ނޫސް ބަޔާނުގައި ބުނެފައިވަނީ އެއްވެސް ވޯޓެއް ނެގުމަށް އިއްޔެ އެޖެންޑާކޮށްފައި ނުވާ ކަމަށާއި، އެ ދުވަހު މަޖިލީހުގެ ޖަލްސާއެއް އޮންނާނެ ކަމަށް ރައްޔިތުންގެ މަޖިލީހުގެ މެންބަރުންނަށް އަންގަވާފައިނުވާނެ ކަމުގައެވެ. […]\nޕޯސްޓު ކޮށްފައިވަނީ ރާއްޖެ, ސިޔާސީ, ޚަބަރުހިޔާލު ފާލުކުރައްވާ\tބޭސިކް ފޮޓޯގްރަފީ ކޯހެއް އައްޑޫގައި ފަށަނީ\tޖުލާ 23, 2017ޖުލާ 23, 2017 | ޝިމްލާ އަހްމަދު\tއޭއޯ ނިއުސްއިން އައްޑޫސިޓީގައި ބޭސިކް ފޮޓޯގްރަފީ ކޯހެއް ބޭއްވުމަށް ހަމަޖައްސައިފިއެވެ. އެއްވެސް ފީއެއް ނެތި މުޅިން ހިލޭ ކިޔަވައިދޭ މި ކޯސް ކުރިއަށް ދާނީ އޮގަސްޓް މަހުގެ 10 ވަނަ ދުވަހުން ފެށިގެން އޮގަސްޓް 13 ވަނަ ދުވަހުގެ ނިޔަލަށެވެ. 10 ބައިވެރިއަކަށް ފުރުސަތު ދޭ ގޮތަށް ހުޅުވާލާފައިވާ މި ކޯހުގައި ނަން ނޯޓު ކުރުމުގެ ފުރުސަތު މިހާރު ވަނީ ހުޅުވާލާފައެވެ. ކޯހުގައި ބައިވެރިވުމަށް ބޭނުންވާ ފަރާތްތަކުން އޭއޯނިއުސްގެ ފޭސް […]\nޕޯސްޓު ކޮށްފައިވަނީ އައްޑޫ, ޚަބަރުހިޔާލު ފާލުކުރައްވާ\tއައްޑޫގެ ނެރާއި ހާހަލުގައި ބައްތި ޖެހުމުގެ މަސައްކަތް ކޮށްދޭނެ ބަޔަކު ހޯދަނީ\tޖުލާ 21, 2017 | ޝިމްލާ އަހްމަދު\tއައްޑޫސިޓީގެ ނެރާއި ހާހަލުގައި ބައްތިޖެހުމުގެ މަސައްކަތް ކޮށްދޭނެ ފަރާތެއް ހޯދަންބޭނުންވެގެން ކައުންސިލުން އިއުލާންކޮށްފިއެވެ. ކައުންސިލުން މިދިޔަ ބުދަ ދުވަހު ކޮށްފައިވާ އިއުލާނުގައި ބުނެފައިވަނީ އެ އިދާރާއިން ދޭ މަޢުލޫމާތާއި ކުރެހުމާއި އެއްގޮތަށް މި މަސައްކަތް ކުރުމަށް ޝައުގުވެރިވާ ފަރާތްތަކުން2އޯގަސްޓް 2017 ވާ ބުދަ ދުވަހުގެ މެންދުރުފަހު 11:00އަށް ކައުންސިލް އިދާރާއަށް ވަޑައިގެން މައުލޫމާތު ސާފުކުރުމަށެވެ. އަދި9އޯގަސްޓް 2017 ވާ ބުދަ ދުވަހުގެ މެންދުރުފަހު 11:00އަށް […]\nޕޯސްޓު ކޮށްފައިވަނީ އައްޑޫ, ޚަބަރުހިޔާލު ފާލުކުރައްވާ\tއީކުއޭޓަރ ވިލެޖުން މިނިވަން ދުވަހަށް ޚާއްޞަ ޕެކޭޖްތަކެއް ތައާރަފްކޮށްފި\tޖުލާ 21, 2017 | ޝިމްލާ އަހްމަދު\tއައްޑޫސިޓީގެ ގަމުގައި ހިންގަމުންދާ އީކުއޭޓަރ ވިލެޖުން މިނިވަން ދުވަހަށް ޚާއްޞަކޮށްގެން3ޕެކޭޖެއް ތައާރަފްކޮށްފިއެވެ. 25ޖުލައި އިން 30 ޖުލައިގެ ނިޔަލަށް ކުރިއަށް ގެންދާ މި ޕްރޮމޯޝަނުގައި 80 ޑޮލަރުގެ ޕެކޭޖަކާއި 99 ޑޮލަރ އަދި 130ޑޮލަރުގެ ޕެކޭޖް ހިމެނެއެވެ. މި ޕެކޭޖް ތަކުގެ ތެރެއިން 80 ޑޮލަރުގެ ޕެކޭޖްގައި މަދުވެގެން6ގަޑި އިރަށް ރޫމެއްގައި ތިބެވޭއިރު ސްވިމިން ޕޫލް ބޭނުން ކުރުމާއި އަދި މެންދުރުގެ ކެއުން2މީހަކަށް ލިބެއެވެ.2[…]\nޕޯސްޓު ކޮށްފައިވަނީ އައްޑޫ, ވިޔަފާރި, ޚަބަރުހިޔާލު ފާލުކުރައްވާ\tއައްޑޫ ބާބަކިއު އޭރިއާގައި ވަސީލަތްތައް ގާއިމުކޮށްދޭނެ ފަރާތެއް ހޯދަނީ\tޖުލާ 21, 2017 | ޝިމްލާ އަހްމަދު\tއައްޑޫސިޓީ ހިތަދޫ މާކިޅި އައްސޭރިފަށުގައި ސިޓީކައުންސިލުން ހަދާފައިވާ ޕާކަށް “މާކިޅި ފިނިމައިޒާން” ސަރަހައްދުގައި ބާބެކިއު ސްޑޭންޑްތައް ބެހެއްޓުމުގެ މަސައްކަތް ކޮށްދޭނެ ފަރާތެއް ހޯދުމަށް2ވަނަ ފަހަރަށް އިއުލާން ކޮށްފިއެވެ. ކައުންސިލުން މި މަހުގެ 19 ވަނަ ދުވަހު ނެރެފައިވާ އިއުލާނުގައި ބުނެފައިވަނީ އައްޑޫސިޓީގައި ރަނގަޅު ފެންވަރަށް ބާބަކިއު، ޕާޓީ، ޕިކްނިކް ފަދަ ހަރަކާތްތައް ބޭއްވޭގޮތަށް ވަސީލަތްތައް ގާއިމުކުރުމަށް ކައުންސިލުން ނިންމަވާފައިވާ ކަމަށެވެ. އަދި އެ އިދާރާއިންދޭ މައުލޫމާތާއި އެއްގޮތަށް މިމަސައްކަތް […]\nޕޯސްޓު ކޮށްފައިވަނީ އައްޑޫ, ޚަބަރުހިޔާލު ފާލުކުރައްވާ\tއިންޑިޔާގެ މަޝްހޫރު ކުޑަކުދިންގެ ޑޮކްޓަރަކު އެއިމްސް ކްލިނިކަށް\tޖުލާ 13, 2017 | ޝިމްލާ އަހްމަދު\tކުޑަކުދިންގެ ޚާއްޞަ ޑޮކްޓަރެއް ކަމަށްވާ ޑރ ރޯނީ ޖޯޖް ، އައްޑޫސިޓީގެ ފޭދޫގައި ހިންގާ އެއިމްސް ކުލިނިކުގައި ޖުލައި 15 ވަނަ ދުވަހުން ފެށިގެން ފަރުވާ ދެއްވަވަން ފައްޓަވާނެ ކަމަށް އެއިމްސް ކުލިނިކުން ބުނެފިއެވެ. އައްޑޫގައި ރަނގަޅު ފެންވަރެއްގައި ޚިދުމަތް ދެމުން އަންނަ އެއިމްސް ކުލިނިކާ އަލަށް ގުޅިލައްވަވާ މި ޑޮކްޓަރަކީ ކުޑަކުދިންގެ ބަލިތަކަށް އިންޑިޔާގައިވެސް މަޝްހޫރު އަދި އިންޑިޔާގެ ގިނަ ހޮސްޕިޓަލް ތަކެއްގައި މަސައްކަތް ކުރައްވަވާފައިވާ ތަޖުރިބާކާރު ޑޮކްޓަރެކެވެ. […]\nޕޯސްޓު ކޮށްފައިވަނީ އައްޑޫ, ސިއްޙަތު, ޚަބަރުހިޔާލު ފާލުކުރައްވާ\tއިކުއެޓޯރިއަލް އާއި ބައްދަލު ކުރި މެޗް 12 ލަނޑުން އަވައެފްޓީ މޮޅުވެއްޖެ\tޖުލާ 13, 2017 | ޝިމްލާ އަހްމަދު\tއެފްއޭއެމުން އިންތިޒާމްކޮށްގެން ކުރިއަށް ގެންދާ އަންހެނުންގެ ފުޓްސަލް މުބާރަތުގައި ކުއެޓޯރިއަލް އާއި އަވައެފްޓީ ބައްދަލުކުރި މެޗް 12 ލަނޑު0ލަނޑުން އަވަ އެފްޓީ މެޗް ކާމިޔާބުކޮށްފިއެވެ. އެ މެޗުގެ މޮޅު ކުޅުންތެރިއަކީ ގައުމީ ފުޓްބޯޅަ ޓީމުގެ ކެޕްޓަން ފަދުވާ ޒާހިރުއެވެ. އައްޑޫސިޓީއަށް ނިސްބަތްވާ އަވަ އެފްޓީ އަކީ އައްޑޫ ވިމެންސް އެސޯސިއޭޝަނުގެ ޓީމެކެވެ. އަދި މިވަގުތު އައްޑޫސިޓީގައި އޮތް އެންމެ ވަރުގަދަ އަންހެން ފުޓުބޯޅަ ޓީމަކީވެސް އަވައެފްޓީއެވެ. މުޅިން އަލަށް އެފްއޭއެމުން […]\nޕޯސްޓު ކޮށްފައިވަނީ ކުޅިވަރު1 Comment\tPosts navigation


ވަބާތަކާއި ބަލިމަޑުކަމުން ރައްކާތެރިވުމަށް ކުރެވިދާނެ ބައެއް ކަންތައް – Sheikh Fikree Sheikh Fikree\nބަލިތަކުން ރައްކާތެރިވުމަށާއި، ބޭސްފަރުވާ ކުރުމަށް އިސްލާމް ދީނުގައި ބާރު އަޅުއްވައެވެ. ކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. ”تَدَاوَوْا عِبَادَ اللَّهِ فَإِنَّ اللَّهَ تَعَالَى لَمْ يُنْزِلْ دَاءً إِلَّا وَقَدْ أَنْزَلَ لَهُ شِفَاءً إِلَّا هَذَا الْهَرَمَ“ رواه الحكام މާނައީ: ”އޭ ﷲ ގެ އަޅުތަކުންނޭވެ! ތިޔަބައިމީހުން ބޭސްފަރުވާ ކުރާށެވެ! ފަހެ ހަމަކަށަވަރުން، މަރުބަލި ފިޔަވައި، މާތް ﷲ އެބައްޔަކާއެކު އޭގެ ޝިފާ ބާވައިނުއްލަވާ އެއްވެސް ބައްޔެއް ނުލައްވައެވެ.“\nއަދި ހަމައެފަދައިން ބަލިތަކުން ރައްކާތެރިވެ، ބަލި ޖެހުމުގެ ކުރިން ރައްކާތެރިކަމުގެ ފިޔަވަޅު އެޅުމަށްވެސް ވަނީ އިރުޝާދު ދެއްވާފައެވެ. އެއާކު މިފަދަ ބަލިތަކާއި މުޞީބާތްތަކުން ރައްކާތެރިވުމަށް ޝަރުޢީގޮތުން ކުރެވިދާނެ އެތައްކަމެއް މިމާތް ދީނުގައި ވަނީ ބަޔާންކޮށްދެއްވާފައެވެ. އެގޮތުން،\nއެކެއް: އިސްތިޣްފާރު ކުރުން\nގިނަގިނައިން އިސްތިޣްފާރު ކުރުމަކީ ރޯދި ބަރަކާތް އިތުރު ކުރައްވައި، ބަރަކާތް ލައްވައި މާތް ﷲ ގެ ކޯފާއާއި މުޞީބާތްތަކުން މިންޖު ކޮށްދެއްވާ ކަމެކެވެ. އިސްތިޣުފާރު ކުރުމަކީ ފާފަ ފުއްސެވުން އެދި ދެންނެވުމެވެ. މާތް ﷲ ވަޙީ ކުރައްވާފައިވެއެވެ. ”وَمَا كَانَ اللّهُ لِيُعَذِّبَهُمْ وَأَنتَ فِيهِمْ وَمَا كَانَ اللّهُ مُعَذِّبَهُمْ وَهُمْ يَسْتَغْفِرُونَ“ (الأنفال: 33) މާނައީ: ”އަދި ކަލޭގެފާނު އެއުރެންގެ މެދުގައި ހުންނަވަނިކޮށް، اللَّه، އެއުރެންނަކަށް އަޒާބެއް ނުދެއްވާނެތެވެ. އަދި އެއުރެން އިސްތިޣުފާރު ކޮށްކޮށް ތިއްބައި، اللَّه، އެއުރެންނަކަށް އަޒާބެއް ނުދެއްވާނެތެވެ.“\nކައުނުގައި ހިނގާ ކަންތައްތަކުގެ ތެރެއިން، ބިރުވެރި ކަމެއް އިޙުސާސްކުރެވޭ ކަމެއް ކުރިމަތިވެއްޖެނަމަ މާތް ﷲ ޒިކުރުކޮށް އިސްތިޣުފާރުކޮށް ތަސްބީޙަކިޔުމަކީ ސުންނަތުން ސާބިތުވާ ކަމެކެވެ.\nއަބޫ މޫސާ رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. (އެއްދުވަހެއްގައި) އިރުކޭތަ ހިފުމާއެކު، ޤިޔާމަތް ވެދާނޭކަމަށް ބިރުވެތިވެވަޑައިގެން ކަންބޮޑުވެވަޑައިގެން ނަބިއްޔާ صلى الله عليه وسلم މިސްކިތަށް ވަޑައިގަތެވެ. އެކަލޭގެފާނު އެހާ ދިގުކޮށް ޤިޔާމާއި، ރުކޫޢުއާއި ސުޖޫދުގައި ހުންނަވަނިކޮށް ދުވަހަކުވެސް ފެނިފައިނުވާހާ ދިގުކޮށް ނަމާދުކުރެއްވިއެވެ. އެއަށްފަހު ޙަދީޘް ކުރެއްވިއެވެ. ”هَذِهِ الآيَاتُ الَّتِي يُرْسِلُ اللَّهُ، لاَ تَكُونُ لِمَوْتِ أَحَدٍ وَلاَ لِحَيَاتِهِ، وَلَكِنْ يُخَوِّفُ اللَّهُ بِهِ عِبَادَهُ، فَإِذَا رَأَيْتُمْ شَيْئًا مِنْ ذَلِكَ، فَافْزَعُوا إِلَى ذِكْرِهِ وَدُعَائِهِ وَاسْتِغْفَارِهِ“ رواه البخاري ومسلم މާނައީ: ”މިއީ މާތް ﷲ ގެ ކުޅަދުންވަތަކަމުގެ ހެކިތަކުގެ ތެރެއިން އެއިލާހު ދައްކަވާ ކަންކަމެވެ. މިއިން ކަމެއް އެއްވެސް މީހެއްގެ މަރު ނުވަތަ ދިރުމާއި ގުޅިގެން ނުހިނގާނެއެވެ. އެހެނެއްކަމަކު އެއީ އެއިލާހުގެ އަޅުތަކުން ބިރުވެތިކުރެއްވުމަށް ދައްކަވާ ކަންކަމެވެ. އެއިން ކަމެއް ފެނިއްޖެނަމަ މާތް ﷲ ޒިކުރުކޮށް ދުޢާކޮށް އިސްތިޣްފާރު ކުރުމަށް އަވަސްވެގަންނާށެވެ.“\nދޭއް: ދުޢާ ކުރުން\nކޭތަ ހިފުމާ ވިދިގެން މާތް ނަބިއްޔާ صلى الله عليه وسلم ޙަދީޘް ކުރައްވާފައިވާ ބަސްފުޅުތަކުގެ ބައެއް ރިވާޔަތްތަކުގައިވެއެވެ. ”فَإِذَا رَأَيْتُم ذَلِكَ فَادْعُوا الله، وَكَبِّرُوا، وَصَلُّوا، وَتَصَدَّقُوا“ روا البخاري މާނައީ: ”ތިޔަބައިމީހުންނަށް އެކަން (ކޭތަ ހިފާތަން ފެނިއްޖެނަމަ) މާތް ﷲ އަށް ދުޢާކޮށް، ތަކްބީރުކިޔައި، ނަމާދުކޮށް ޞަދަޤާތްކޮށް ހަދާށެވެ.“ މިޙަދީޘްގެ ޝަރަޙައިގައި ބައެއް ބޭކަލުން ވިދާޅުވެފައިވެއެވެ. މި ބަސްފުޅުގައި އެވަނީ މުޞީބާތްތަކުން ރައްކާތެރިކަން އެދި ދުޢާކޮށް ނަމާދުކޮށް ޞަދަޤާތްކޮށް ހެދުމަށް އިތުރު އެކަލޭގެފާނު ކުރެއްވި އަމުރުފުޅެކެވެ.\nއިބްނުލް ޤައްޔިމު رحمه الله ވިދާޅުވެފައިވެއެވެ. ”ދުޢާ އަކީ އެންމެ ފައިދާ ކުރަނިވި ފަރުވާއެވެ. އަދި ދުޢާއަކީ މުޞީބާތްތަކުގެ ޢަދުއްވެކެވެ. (ދުޢާއިން) އެކަންކަން ދުރުކޮށްދީ ފަރުވާދެއެވެ. އަދި އެކަންކަން ލައިގަތުމުން ރައްކާތެރިކޮށްދެއެވެ.“\nތިނެއް: ޞަދަޤާތް ކުރުން\nޞަދަޤާތް ކުރުމަކީ ހުރިހާ ދަތިކަމެއް ފިއްލަވައި ދެއްވަނިވި އަޅުކަމެކެވެ. އިސްވެ ބަޔާންކުރެވުނު ޙަދީޘްފުޅުގެ ޝަރަޙައިގާ އަލްއިމާމު އިބްނު ދަޤީޤު رحمه الله ވިދާޅުވެފައިވެއެވެ. ”މި ޙަދީޘްފުޅުން އެނގޭގޮތުގައި ބިރުވެރިކަމެއް ލައިގަތުމުން ޞަދަޤާތް ކުރުމަކީ އެ މުޞީބާތުން ސަލާމަތްކޮށްދެއްވުމުގެ ސަބަބެކެވެ.“\nބައެއް ބަސްފުޅުގައިވެއެވެ. ”دَاوُوا مَرْضَاكُم بِالصَّدَقَة“ ”ތިޔަބައިމީހުންގެ ބަލިމީހުންނަށް ފަރުވާކުރުމުގެ ގޮތުން ޞަދަޤާތް ކުރާށެވެ.“ މިއީ ޟަޢީފު ޙަދީޘެއްކަމުގައިވިޔަސް މިބަހުގެ މާނަ ޞައްޙަކަމުގައި ޢިލްމުވެރިން ދެކެލައްވައެވެ. އެބަހީ ޞަދަޤާތް ކުރުމަކީ ބަލިތަކުން ފަސޭހަކޮށްދެއްވާ ކަމެކެވެ. އަދި ޞަދަޤާތް ކުރުމަކީ ޝިފާ ދެއްވުން އަވަސްކޮށްދެއްވާ ކަމެއްކަމުގައި ބައެއް ބޭކަލުންގެ ތަޖުރިބާގެ މައްޗަށް އެބޭކަލުން ވިދާޅުވެފައިވެއެވެ.\nގިނަގިނައިން ތައުބާވެ، ތިމާއަށް އެނގިގެންނާއިން ނޭނގި ވެވިފައިހުންނަ ކުށްފާފަތައް ފުއްސެވުން އެދި ދުޢާ ކުރުމަކީ މާތް ﷲ އެ އަޅެއްދެކެ ލޯބިވެވޮޑިގެންވުމުގެ ސަބަބެކެވެ. އެއިލާހު ވަޙީކުރައްވާފައިވެއެވެ. ”إِنَّ اللّهَ يُحِبُّ التَّوَّابِينَ وَيُحِبُّ الْمُتَطَهِّرِينَ“ (البقرة: 222) މާނައީ: ”ހަމަކަށަވަރުން، ގިނަގިނައިން ތައުބާވާ މީހުންދެކެ ﷲ ލޯބިވެ ވޮޑިގެންވެއެވެ. އަދި ޠާހިރުވާ މީހުން ދެކެވެސް އެކަލާނގެ ލޯބިވެވޮޑިގެންވެއެވެ.“\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. ”احْفَظِ اللهَ يَحْفَظْكَ، احفظِ اللهَ تَجِدْهُ تُجاهَك“ رواه الترمذي މާނައީ: ”ތިބާ ﷲ ގެ ޢަމުރުފުޅުތަކަށް ރައްކާތެރިވާށެވެ. އެއިރުން ﷲ ތިބާ ރައްކާތެރިކޮށްދެއްވާނެއެވެ. ތިބާ ﷲ ގެ އަމުރުފުޅުތަކަށް ރައްކާތެރިވާށެވެ. އޭރުން އެކަލާނގެ ތިބާގެ އެންމެހައި ކަމެއް ހިންމަވައިދެއްވުމުގައި ވޮޑިގެންވާތީ، ތިބާ ދެކޭނެއެވެ.“\nފަހެއް: ހެނދުނާ ހަވީރުގެ ދުޢާތައް ކިޔުން\nކީރިތި ރަސޫލާ صلى الله عليه وسلم ގެ އަރިހުން ވާރިދުވެފައިވާ ދުޢާތަކުގެ ތެރޭގައި ތިމާގެ އަމިއްލަ ރައްކާތެރިކަމާއި، ދުޅަހެޔޮކަމާއި ޢާފިޔަތަށް އެދި ކުރާނޭ އެތަކެއް ދުޢާތައް ހިމެނެއެވެ. އޭގެ ތެރެއިންވެސް ވަކިން ޚާއްޞަކޮށް ހެނދުނާއި ހަވީރު ކިޔުމަށް ވާރިދުވެފައިވާ ދުޢާތައް ފާހަގަކޮށްލެވެއެވެ. އެފަދަ ދުޢާތަކުގެ ތެރޭގައި އަންނަނިވި ދުޢާ ހިމެނެއެވެ.\nޢުޘްމާން رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. ”ކޮންމެ ދުވަހަކު ހެނދުނާއި، ކޮންމެ ރެއެއްގެ އިރާކޮޅު މިފަދައިން ތިންފަހަރު ކިޔަފައި މީހާއަށް އެއްވެސް އެއްޗަކުން ގެއްލުމެއް ނުލިބޭހުއްޓެވެ.“ ”بِسْمِ اللَّهِ الَّذِي لاَ يَضُرُّ مَع اسْمِهِ شَيْءٌ في الأرضِ وَلاَ في السماءِ وَهُوَ السَّمِيعُ الْعلِيمُ“ މާނައީ: ”ﷲ ގެ އިސްމުފުޅުގެ ބަރަކާތާއެކު އުޑުތަކުގައިވާ އެއްޗެއް ވިއަސް އަދި ބިމުގައިވާ އެއްޗެއް ވިއަސް ގެއްލުމެއް ނުދޭހުއްޓެވެ. އަދި އެކަލާނގެއީ، އައްސަވައިވޮޑިގެންވާ ބައްލަވާވޮޑިގެންވާ އިލާހެވެ.“\nވީމާ، ކުރިމަތިވާ މުޞީބާތްތަކާއި، ވަބާތަކުން ސަލާމަތްވުމަށް، ސަބަބުތަކުގައި ހިފުމާއެކު، ދީނުގައި އަންގަވާފައިވާ ގޮތުގެ މަތީން ޢަމަލުތައް ބެހެއްޓުމަށް އަޅުގަނޑުމެން އެންމެންވެސް އަވަސްވެގަންނަމާތޯއެވެ!


15 Aharu fahun Tsunami ge numberthah!\nމާލެއަށް ސުނާމީގެ ރާޅުތައް އަރަނީ: އެ ހާދިސާއަށް 15 އަހަރު މިއަދު ވަނީ ފުރިފައި -- ފޮޓޯ: ފިރާޒް\nޑިސެންބަރު 26، 2004 ވީ އާދިއްތަ ދުވަހަކީ ރާއްޖެ ދުށް އެންމެ ބިރުވެރި، އެންމެ ނާމާން ދުވަހެވެ. އިންޑޮނޭޝިއާގެ ސްމަޓްރާގެ ހުޅަނގު އުތުރުން ގާތްގަނޑަކަށް ކަނޑުގެ 10 ކިލޯ މީޓަރު އަޑިއަށް، ރެކްޓަރު މިންގަނޑުން 9.3 ގެ ބާރުމިނުގައި އައި ބިންހެލުމުގެ ސަބަބުން އުފެދުނު ރާޅުތައް 14 ގައުމަށް އަރާ 230،000 މީހުންގެ ފުރާނަ ގެއްލިގެންދިޔައެވެ. އެ ހާދިސާގެ އަސަރު ރާއްޖޭގެ ގިނަ ރަށްތަކަކަށްވެސް ކުރިއެވެ.\nނިސްބަތުން އެންމެ ބޮޑު ގެއްލުމެއް ލިބުނު އެއް ގައުމަކީވެސް ދިވެހިރާއްޖެއެވެ. އެ ހާދިސާގައި 82 މީހުން ރާއްޖެއިން މަރުވިއެވެ. އަދި 26 މީހަކު ގެއްލުނެވެ. އެހެން ކަމުން ރާއްޖެ ސިއްސުވާލި ބޮޑު ރާޅުގެ ހާދިސާގައި ރާއްޖެއިން މަރުވި މީހުންގެ އަދަދަކީ 108 ކެވެ.\nސުމަޓްރާ ކައިރިއަށް އައި ވަރުގަދަ ބިންހެލުމާއެކު އުފެދުނު ބިޔަ ރާޅުބާނިތައް ދަތުރުކުރަމުން އައީ ރާއްޖޭގެ އިރުމަތިން، އިންޑިއާ ކަނޑުންނެވެ. ބިންހެލުން އައިތާ3ގަޑިއިރާ 21 މިނެޓްގެ ތެރޭގައި އެ ދުވަހުގެ 9:20 އެހާކަންހާއިރު ރާއްޖޭގެ ރަށްތަކަށް ރާޅު އަރަން ފެށިއެވެ. ސުނާމީގެ ރާޅުތައް ދަތުރުކުރަމުންދިޔައީ ގަޑިއަކު 800 ކިލޯމީޓަރަށްވުރެ ބާރު ދުވެއްޔެއެއްގައެވެ. އެހެން ގޮތަކަށް ބުނާނަމަ އެއީ ޖެޓް ފްލައިޓެއް ދަތުރުުކުރާ ބާރު މިނަށްވުރެވެސް އަވަސް މިންވަރެކެވެ. ސުނާމީގެ ރާޅުތަކާއެކު އާދަޔާ ހިލާފަށް ރަށްތަުގެ ފަޅުތެރެ ހިއްކާލިއެވެ. އަދި ރަށުތެރެއަށް އެރި ރާޅު ބޭރަށް ދަމައިގަނެއެވެ. އެއާއެެކު ރަށާއި ފަޅުތެރޭގައި ވަރުގަދަ އޮއިވަރެއް އުފެދުނެވެ.\nސުނާމީގެ ހާދިސާއާއެކު ރަށްރަށުން ކަރަންޓްގެ ހިދުމަތް ކެނޑި، ނަރުދަމާގެ ނިޒާމް ހަލާކުވެ، މުޅި ރާއްޖެއިން މުއާސަލާތީ ހިދުމަތް މެދުކެނޑުނެވެ.\n82 މީހުން މަރުވެ، 26 މީހުން ގެއްލުނު ހާދިސާގައި 1313 މީހަކަށް ބޮޑެތި އަނިޔާތައް ލިބުނެވެ. 22،000 މީހުންގެ ބޯހިޔާވަހިކަން ގެއްލުނެވެ. 191 ރަށަކަށް ސުނާމީ އަސަރު އެކި މިންވަރަށް ކުރިއެވެ. ގައުމީ އުފެއްދުންތެރިކަމުގެ ނިސްބަތުން 62 ޕަސެންޓްގެ ގެއްލުން ލިބުނެވެ.\nސުނާމީ ކާރިސާގެ ބޮޑު ގެއްލުމާއެެކު ރާއްޖޭގައި ކުއްލި ނުރައްކަލުގެ ހާލަތު އިއުލާނުކުރިއެވެ. އެއީ ޑިސެންބަރު 26، 2004 ވީ އާދިއްތަަ ދުވަހުގެ ރޭ 21:00 ގައެވެ. އިސްކަންދަރު ސުކޫލުގައި އޮތް ވަޒީރުންގެ މަޖިލީހުގެ ޖަލްސާއަށްފަހު ރައީސް މައުމޫން ވަނީ ރާއްޖޭގައި ކުއްލި ނުރައްކަލުގެ ހާލަތު އިއުލާނުކުރައްވާފައެވެ. އަދި ޑިސެންބަރު 27 ވަނަ ދުވަހުން ފެށިގެން މުއްދަތެއް ނެތް ގޮތަށް ގައުމީ ހިތާމަ އިއުލާނުކުރައްވާ ގައުމީ ދިދަ ބައިދަނޑީގައި ބެހެއްޓެވުމަށް އެންގެވިއެވެ.\nސުނާމީ ކާރިސާގައި ގެއްލުންވި ރަށެއް: އެ ހާދިސާއަށް 15 އަހަރު މިއަދު ވަނީ ފުރިފައި\nސުނާމީ ކާރިސާގައި މަރުވި މީހުންގެ ތަފާސް ހިސާބް\nޖުމްލަ އަދަދު 108\nމަރުވި މީހުންގެ އަދަދު 82\nގެއްލުނު މީހުންގެ އަދަދު 26\nމަރުވި އަންހެނުންގެ އަދަދު 38\nމަރުވި ފިރިހެނުންގެ އަދަދު 43\nގެއްލުނު އަންހެނުންގެ އަދަދު 09\nގެއްލުނު ފިރިހެނުންގެ އަދަދު 08\nސުނާމީ ކާރިސާގައި 13 އަތޮޅެއްގެ 28 ރަށަކުން މީހުން މަރުވިއެވެ. އަދި ތިން ރިސޯޓަކުން ހަތަރު ފަތުރުވެރިން މަރުވެފައިވެއެވެ.\nސުނާމީގެ ބިޔަ ރާޅުތަކުގައި އެންމެ ބޮޑަށް ގެއްލުން ލިބުނީ ހއ. ފިއްލަދޫ، ރ. ކަނދޮޅުދޫ، މ. މަޑިފުށި، މ. މުލި، މ. ނާލާފުށި، މ. ކޮޅުފުށި، ދ. ރިނބުދޫ، ދ. ގެމެންދޫ، ތ. ވިލުފުށި، ތ. މަޑިފުށި، ލ. ކަޅައިދޫ، ލ. މުންޑޫ އަދި ލ. ދަނބިދޫއެވެ. މި ކާރިސާއާއި ގުޅިގެން ފަސް ރަށަކުން މީހުން ހުސްކުރަން ޖެހުނެވެ. އެއީ ރ. ކަނދޮޅުދޫ، ތ. ވިލުފުށި، ދ. ގެމެންދޫ، މ. މަޑިފުށި އަދި ލ. ކަޅައިދޫއެވެ. މީގެ ތެރެއިން މީހުން އާބާދުވީ ހަމައެކަނި ތ. ވިލުފުށީގައެވެ. އަނެއް ހަތަރު ރަށަކީ އެދުވަހުން ފެށިގެން ފަޅު ރަށްރަށެވެ.\nސުނާމީ ކާރިސާގައި އެންމެ ގިނަ ބަޔަކު މަރުވެފައިވަނީ ވިލުފުށިންނެވެ. އެއީ 18 މީހުންނެވެ. އެ ރަށުން 15 މީހުން މަރުވެ، ތިން މީހަކު ގެއްލުނެވެ. ދެން އެންމެ ގިނަ މީހުން މަރުވީ ކޮޅުފުށިންނެވެ. އެ ރަށުން 10 މީހުން މަރުވެ ހަ މީހަކު ގެއްލުނެވެ. އެންމެ ގިނަ މީހުން މަރުވެފައިވަނީ މ އަތޮޅުންނެވެ. އެ އަތޮޅުން އެކަނިވެސް 34 މީހަކު މަރުވިއެވެ. ދެން އެންމެ ގިނަ މީހުން މަރުވީ ލ އަތޮޅުންނެވެ. އެ އަތޮޅުގެ އެކި ރަށްރަށުން 25 މީހަކު މަރުވެފައިވާއިރު، ތ އަތޮޅުން 19 މީހުން އަދި ދ އަތޮޅުން 13 މީހުން ވަނީ މަރުވެފައެވެ.\nމާލެއަށް ސުނާމީގެ ރާޅުތައް އަރަނީ: އެ ހާދިސާއަށް 15 އަހަރު މިއަދު ވަނީ ފުރިފައި --\nސުނާމީ ކާރިސާގައި މަރުވި މީހުންގެ ނިސްބަތްވާ ރަށްރަށް\nތ. ވިލުފުށި 18 މީހުން\nމ. ކޮޅުފުށި 16 މީހުން\nދ. ގެމެންދޫ 08 މީހުން\nލ. މުންޑޫ 07 މީހުން\nމ. މަޑުއްވަރީން 06 މީހުން\nލ. އިސްދޫކަލައިދޫ 06 މީހުން\nމ. މުލި 06 މީހުން\nލ. ފޮނަދޫ 04 މީހުން\nކ. ގުރައިދޫ 04 މީހުން\nރ. ކަނދޮޅުދޫ 03 މީހުން\nލ. ކަޅައިދޫ 03 މީހުން\nލ. މާބައިދޫ 03 މީހުން\nދ. ރިނބުދޫ 02 މީހުން\nލ. ދަނބިދޫ 02 މީހުން\nމ. މަޑިފުށި 02 މީހުން\nގދ. ވާދޫ 02 މީހުން\nވެލާވަރު ރިސޯޓް 02 މީހުން\nހދ. ނާވައިދޫ 01\nށ. ކޮމަންޑޫ 01\nކ. ގުޅި 01\nއދ. ވައިޓް ސޭންޑް 01\nވ. ތިނަދޫ 01\nމ. ދިއްގަރު 01\nމ. ނާލާފުށި 01\nމ. މުލަށް 01\nހަކުރާ ކުލަބް 01\nދ. ވާނީ 01\nތ. މަޑިފުށި 01\nގއ. ދާންދޫ 01\nގއ. ވިލިގިލި 01\nސުނާމީ ކާރިސާގައި ގެއްލުންވި ރަށެއް: އެ ހާދިސާއަށް 15 އަހަރު މިއަދު ވަނީ ފުރިފައި -- ފޮޓޯ: މުންޝިދް\nސުނާމީ ކާރިސާގައި ދިވެހިންގެ ތެރެއިން ކުދި ބޮޑު އެތައް ބަޔަކު މަރުވިއެވެ. އޭގެ ތެރޭގައި އުމުރުން އެންމެ މަހެއްގެ ތުއްތު ކުއްޖަކު ހިމެނެއެވެ. އަދި އުމުރުން ދުވަސްވީ އެތައް ބަޔަކުވެސް މަރުވެ ދިޔައެވެ.\nސުނާމީ ކާރިސާގައި މަރުވި އެންމެ ހަނގު ކުއްޖަކީ އުމުރުން އެއް މަހުގެ މ. މުލި އަށް ނިސްބަތްވާ ސަމްހާ ރަޝީދެވެ. އޭގެ އިތުރުން ވިލުފުއްޓަށް ނިސްބަތްވާ ދޮޅު މަހުގެ ނިހާ ރަޝީދު، އަދި ހަމަ އެރަށު ރުކުސާވެސް ވަނީ މަރުވެފައެވެ. އެއީ ދެ މަހުގެ ކުއްޖެކެވެ. މީގެ އިތުރުން ދ. ވާނީއަށް ނިސްބަތްވާ އުމުރުން ތިން މަހުގެ މުހައްމަދު މައީޝްވެސް ވަނީ މަރުވެފައެވެ.\nމި ހާދިސާގައި މަރުވި އެންމެ ދުވަސްވީ މީހަކީ އުމުރުން 89 އަހަރުގެ ހަދީޖާ ޔޫސުފެވެ. އެއީ ލ. މުންޑޫއަށް ނިސްބަތްވާ މީހެކެވެ. މީގެ އިތުރުން 85 އަހަރުގެ މުހައްމަދު އަހުމަދުވެސް ސުނާމީ ކާރިސާގައި ވަނީ މަރުވެފައެވެ. ވިލުފުއްޓަށް ނިސްބަތްވާ މުހައްމަދު އަހުމަދުގެ އިތުރުން މ. ކޮޅުފުށިން 80 އަހަރުގެ ދެ ފިރިހެނަކުވެސް ވަނީ މަރުވެފައެވެ. އެއީ އިބްރާހިމް އަލީ އަދި އަލީ އިސްމާއީލެވެ.\nސުނާމީ ކާރިސާގައި އެންމެ ގިނަ މީހުން މަރުވި އަތޮޅުތައް\nމ އަތޮޅުން 34 މީހުން\nލ އަތޮޅުން 25 މީހުން\nތ އަތޮޅުން 19 މީހުން\nދ އަތޮޅުން 13 މީހުން\nސުނާމީ ކާރިސާއާއި ގުޅިގެން ހަތަރު ރަށެއް ވަނީ ފަޅުވެފައެވެ. އޭގެ ތެރޭގައި ހިމެނެނީ ރ. ކަނދޮޅުދޫ، ތ. ވިލުފުށި، ދ. ގެމެންދޫ، މ. މަޑިފުށި އަދި ލ. ކަޅައިދޫއެވެ.\nރަށްރަށައް ލިބުނު ބޮޑެތި ގެއްލުންތަކާއި ގުޅިގެން ކަނދޮޅުދޫ މީހުން ބަދަލުވީ އެ އަތޮޅު ދުވާފަރަށެވެ. އެ ރަށް އާބާދުކޮށް 3664 މީހުންގެ އާބާދީއެއް އެ ރަށުގައި އާބާދުކުރިއެވެ. ދުވާފަރަށް، ކަނދޮޅުދޫ މީހުން ބަދަލުކުރީ 2009 ވަނަ އަަހަރުއެވެ. ދުވާފަރުގައި ކަނދޮޅުދޫ މީހުންނަށް ހާއްސަކޮށްގެން ސަރުކާރުން 600 ގެ އިމާރާތްކުރިއެވެ.\nމީގެ އިތުރުން މ. މަޑިފުށިން 204 މީހުން އދ. މާމިގިއްޔަށް ބަދަލުކުރިއެވެ. އެއީ 2005 ވަނަ އަހަރުގެ އޮކްޓޫބަރު މަހުގެ ތެރޭގައެވެ. އަދި ދ. ގެމެންދޫއިން 206 މީހަކު ކުޑަހުވަދޫއަށް އޯގަސްޓް 2007 ގައި ބަދަލުކުރިއެވެ. މީގެ އިތުރުން ލ. ކަޅައިދޫއިން 680 މީހުން ލ. ގަމަށް، 2009 ވަނަ އަހަރުގެ ފެބްރުއަރީ މަހުގެ ތެރޭގައި ބަދަލު ކުރެވުނެވެ.\nސުނާމީގައި އެންމެ ބޮޑު ގެއްލުމެއް ލިބުނު ވިލުފުށީ މީހުން ވަގުތީގޮތުން ދިރިއުޅުނީ ބުރުނީގައެވެ. 300 މީހުން ދިރިއުޅެމުންދިޔަ ބުރުންޏަށް ވިލުފުށީގެ 1882 މީހުން ވަގުތީ ހިޔާތަކުގައި ދިރިއުޅުނެވެ. "ސޭވް އައިލެންޑް" ކޮންފެސްޓަށް އެ ރަށް ތަރައްގީކޮށް ވަގުތީ ހިޔާތަކުގައި ދިރިއުޅެމުންދިޔަ ރައްޔިތުން ވަނީ އަލުން ވިލުފުއްޓަށް ބަދަލުކޮށްފައެވެ.\nޖުމްލަ 26 ރަށަކުން ގެދޮރު ގެއްލުނު އާއިލާތަކަށް ސަރުކާރުން ވަނީ ގެދޮރު ދީފައެވެ.\nކަނދޮޅުދޫއިން 3664 މީހުން ދުވާފަރަށް ބަދަލުކުރި\nމ. މަޑިފުށިން 204 މީހުން އދ. މާމިގިއްޔަށް 2005 އޮކްޓޫބަރުގައި ބަދަލުކުރި\nދ. ގެމެންދޫން 206 މީހުުން ދ. ކުޑަހުވަދޫއަށް 2007 އޯގަސްޓްގައި ބަދަލުކުރި\nލ. ކަޅައިދޫ 680 މީހުން ލ. ގަމަށް 2009 ފެބްރުއަރީގައި ބަދަލުކުރި\nސުނާމީ ކާރިސާއާއި ގުޅިގެން ދިވެހި ރައްޔިތުންގެ ތެރެެއިން 53،142 ދައުލަތުން ފައިސާގެ އެހީ ދިނެވެ. އެގޮތުން 50 މިލިއަނަށްވުރެ ގިނަ ރުފިޔާ އެހީގެ ގޮތުގައި ދީފައިވެއެވެ.\nއެގޮތުން ޒަރޫރީ ބޭނުންތައް ނުފުދޭ ކޮންމެ މީހަކަށް 1500 ރުފިޔާ، އަސާސީ ބޭނުން ނުފުއްދޭވަރުގެ ކޮންމެ މީހަކަށް 1000 ރުފިޔާ އަދި ދިރިއުޅުމުގައި ބޭނުންކުރާ އަސާސީ ތަކެތި ހަލާކުވެފައިވާ ކޮންމެ މީހަކަށް 500 ރުފިޔާ ހަމަޖައްސައިދިނެވެ.\nމީގެ އިތުރުން އަލުން މިފަދަ ހާދިސާއެއް ކުރިމަތިވެދާނެތީ ދުރާލާ އެކަންކަން އެނގޭނެ ވަސީލަތްތައް ގާއިމްކުރުމުގެ މަސައްކަތް ފަށާ، ނެޝަނަލް ޑިޒާސްޓަރު ސެންޓަރުގެ ނަމުގައި ހާއްސަ އިދާރާއެއް ޖަނަވަރީ 31، 2005 ގައި ސަރުކާރުން އުފެެއްދެވިއެވެ.\nސުނާމީ ކާރިސާއާއި ގުޅިގެން ރައީސް މައުމޫން ވަނީ ރަށްރަށުގެ ހާލަތު ބައްލަވާލެއްވުމަށް ހާއްސަ ދަތުރުފުޅުތަކެއްވެސް ކުރައްވާފައެވެ. އެގޮތުން ކ. ދިއްފުށި، މ. ކޮޅުފުށި، ތ. ވިލުފުށި، ރ. ކަނދޮޅުދޫ، ހއ. ފިއްލަދޫ، ލ. ފޮނަދޫ، ގއ. ވިލިގިލި، ގދ. ގައްދޫ، އދ. މާމިގިލި، ގުރައިދޫ، މާފުށި، ށ. ކޮމަންޑޫ، ރ. ހުޅުދުއްފާރު އަދި ރ. އުނގޫފާރަށް ވަޑައިގެންނެވިއެވެ.\nމީގެ އިތުރުން ރާއްޖޭގެ ހާލަތު ބައްލަވާލެއްވުމަށް ރާއްޖެއިން ބޭރުގެ ބައެއް އިއްޒަތްތެރިން ރާއްޖެ ވަަޑައިގެންނެވިއެވެ. އެގޮތުން އދ ގެ ސެކްރެޓަރީ ޖެނެރަލް ކޯފީ އަނާން، ތުރުކީގެ ބޮޑުވަޒީރު ރަޖަބް ތައްޔިބް އުރުދުގާން އަދި އެމެރިކާގެ ދެ ރައީސުން ކަމަށްވާ ބިލްކްލިންޓަން އަދި ޖޯޖްބުޝް ރާއްޖެ ވަޑައިގެންނެވިއެވެ. އެ ދަތުުރުފުޅުގެ ތެރެއިން ކްލިންޓަން ފަންޑުން 1.8 މިލިއަން ޑޮލަރު ހަދިޔާ ކުރެއްވި އެވެ.\nސުނާމީގެ ބިރުވެރި އެ ހާދިސާއަކީ ރާއްޖޭގެ ފަތުރުވެރިކަމާއި، ތިމާވެއްޓާއި، މަސްވެރިކަމާއި، ދަނޑުވެރިކަމާއި، ކުދި ވިޔަފާރިތަކާއި، މުއާސަލާމަތީ ހިދުމަތަށާއި، އުމްރާނީ ތަރައްގީއަށް ބޮޑެތި ގެއްލުންތައް ލިބިގެންދިޔަ ހާދިސާއެކެވެ.\nއެ ހާދިސާއަށް މިއަދު 15 އަހަރު ފުރިފައިވާއިރު އެ ހާދިސާގައި މަރުވި މީހުންނާއި، ލިބުނު ގެއްލުމާއި، ދިވެހިން ދެއްކި އެއްބައިވަންތަކަކީ މިއަދު ހަނދާންކޮށްލަންޖެހޭ މުހިންމު ކަންކަމެވެ.


Faaris rishvathu dheyn ulhunu kamuge heki ebahuri: Fuluhun\nފާރިސް ރިޝްވަތު ދިން ކަމުގެ ހެކި އެބަހުރި: ފުލުހުން\nފާރިސް މައުމޫން - އަހުމަދު ޝުރާއު \_ އަވަސް\nދިއްގަރު ދާއިރާގެ މެންބަރު އަހުމަދު ފާރިސް މައުމޫންއާ ދެކޮޅަށް ހެކި ލިބިފައިވާ ކަމަށް ފުލުހުން މިއަދު ބުނެފި އެވެ. ފުލުހުން ފާރިސްއަށް ކުރަނީ ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމުގެ މައްސަލައާ ގުޅިގެން މެންބަރުންނަށް ރިޝްވަތު ދެއްވުމުގައި އިސްކޮށް އުޅުވުމުގެ ތުހުމަތެވެ.\nއިސްކަންދަރު ކޮށީގައި މިއަދު ފުލުހުން ބޭއްވި ނޫސްވެރިންގެ ބައްދަލުވުމުގައި އެ މުއައްސަސާގެ ތަރުޖަމާނު އަހުމަދު ޝިފާން ވިދާޅުވީ، މަޖިލީހުގެ މެންބަރުންނަށް ރިޝްވަތު ދިނުމަށް މަސައްކަތް ކުރަމުންދާ ކަމަށް ބުނެ ފުލުހުންނަށް އެކި ފަރާތްތަކުން މައްސަލަ ހުށަހަޅާފައިވާ ކަމަށެވެ. އަދި އެ މައްސަލަތައް ސީރިއަސް މައްސަލަތަކެއްގެ ގޮތުގައި ބަލަމުންދާ ކަމަށެވެ. އޭގެ ތެރެއިން އެއް މައްސަލައަކީ ފާރިސް މައުމޫން ރިޝްވަތު ދެއްވަން އުޅުނު މައްސަލަ ކަމަށް ޝިފާން ވިދާޅުވި އެވެ.\nޝިފާން ވިދާޅުވީ، މަސީހުގެ އިތުބާރު ނެތް ކަމުގެ މައްސަލައަށް ނުފޫޒު ފޯރުވުމުގެ ގޮތުން ނުވަތަ ވަކި ގޮތަކަށް މައްސަލަ ކުރިއަށް ގެންދިޔުމަށް ރިޝްވަތު ދެއްވަން އުޅުނު ކަމުގެ ހެއްކާއި ގަރީނާ މިހާރު ފުލުހުންނަށް ލިބިފައިވާ ކަމަށެވެ.\nފުލުހުންގެ ތަރުޖަމާނު ސުޕްރިންޓެންޑެންޓް އޮފް ޕޮލިސް އަޙުމަދު ޝިފާން. އަވަސް ފައިލް ފޮޓޯ\nއަދި މިފަދަ މައްސަލައެއްގައި ތަހުގީގަށް ހާޒިރުކުރަން ބޭނުންވާ ކުރީގެ ރައީސް މައުމޫން އަބްދުލްގައްޔޫމްގެ އަރިސްބޭފުޅެއް ކަމަށްވާ އަހުމަދު ސޮފްވާން ބޭރުގައި ފިލައިގެން އުޅޭ ކަމަށް ޝިފާން ވިދާޅުވި އެވެ. ފުލުހަށް ހާޒިރުވެފައިނުވާތީ އޭނާގެ މައްޗަށް ވަނީ ދައުވާކުރަން ފޮނުވާފަ އެވެ.\nރިޝްވަތު ދިނުމުގެ ބޮޑެތި މައްސަލަތަކެއް ފުލުހަށް ހުށަހެޅިފައިވާއިރު، އެފަދަ މައްސަލަތައް ތަހުގީގުކޮށް އެކަމުގެ ފަހަތުގައި ތިބި މީހުން އިންސާފުގެ ކުރި މައްޗަށް ގެނައުމުގައި ފުލުހުން ސާބިތުވެ ތިބޭނެ ކަމަށް ޝިފާން ވިދާޅުވި އެވެ. ރިޝްވަތުގެ މައްސަލަތައް ތަހުގީގުކުރުމުގައި އެއްވެސް އިސްތިސްނާއެއް އެއްވެސް މީހަކަށް ނޯންނާނެ ކަމަށް ވެސް ޝިފާން ވިދާޅުވި އެވެ.\nމަސީހުގެ މައްސަލައާ ގުޅިގެން ރިޝްވަތު ދެއްވަން އުޅުނު ކަމުގެ ތުހުމަތުކޮށް ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ މައްޗަށް ވަނީ ދައުވާކޮށް ޝަރީއަތް ފަށާފަ އެވެ.\nފާރިސް މައުމޫން ރައްޔިތުންގެ މަޖިލިސް އިދިކޮޅު ފަރާތްތައް + ރިޝްވަތުގެ މައްސަލަ\nރިޝްވަތުގެ ތުހުމަތަށް ޖޭޕީގެ އެކްޓިވިސްޓެއް ހައްޔަރުކޮށްފި


Male’ in Atholhu thakah Dhathuru kureveyni Zaroori Beynunthakah Ekani | Atoll News\nމާލެއިން އަތޮޅުތަކަށް ދަތުރުކުރެވޭނީ ޒަރޫރީ ބޭނުންތަކަށް އެކަނި\nޝާއިޢުކުރީ: އިބްރާހީމް ރަމީޒް ޖޫން 5, 2021, 23:51\nޒަރޫރީ ބޭނުންތަކަށް ފިޔަވައި މާލެއިން އަތޮޅު ތަކަށް ދަތުރުކުރުން އެޗްޕީއޭ އިން މަނާކޮށްފި އެވެ.\nއެޗްޕީއޭ އިން ކޮށްފައިވާ އިޢުލާނެއްގައި ބުނެފައިވަނީ މާާލޭގައި ކޮވިޑް-19 ފެތުރުން އިތުރުވެގެން ދިއުމާއި އަތޮޅުތެރޭގެ ގިނަ ރަށްރަށުގައި ބަލިފެތުރެމުންދާ ދަނޑިވަޅުގައި ބަލި ފެތުރުން ކޮންޓްރޯލު ކުރުމުގެ ފިޔަވަޅެއްގެ ގޮތުން ޒަރޫރީ ބޭނުންތަކަށް ފިޔަވައި މާލެއިން އަތޮޅު ތަކަށް ދަތުރުކުރުން މިވަގުތު ހުއްޓާލެވިފައިވާ ކަމަށެވެ.\nމިގޮތުން މާލެއިން އަތޮޅުތެރެއަށް ދަތުރުކުރުމުގައި ބަލާނީ ތިރީގައިވާ ފަދަ ޒަރޫރީ ޙާލަތްތަކަށް ކަމަށް ވަނީ ބުނެފަ އެވެ.\nއޭގެތެރޭގައި ބަލާނީ ޞިއްޙީ ފަރުވާ ހޯދުމަށް މާލެއަށް އައިސް އެނބުރި ދާންޖެހުމާއި އެފަދަ މީހަކާ އެކުގައި ކޮންމެހެން ދާންޖެހުން ކަމަށް ވަނީ ބުނެފަ އެވެ. އަދި މަާލޭގައި އަދާކުރަމުންދާ ވަޒީފާ/ މަސައްކަތް ހުއްޓާލަންޖެހުން ފަދަ ކަންކަން ދިމާވެގެން މާލޭގައި އިތުރަށް ތިބުން ދަތިވެފައިވުން އަދި އެފަދަ މީހުންގެ ޢާއިލާއިން އެކުގައި ކޮންމެހެން ދާންޖެހުން ވަނީ ހިމަނާފަ އެވެ.\nމީގެ އިތުރުން މާލޭގައި ދިރިއުޅެވެން ނެތުމުގެ ސަބަބުން ރަށަށް ދިރިއުޅުން ބަދަލު ކުރަންޖެހުމާއި މާލެއަށް ތައުލީމު ޙާޞިލުކުރުމަށް އައިސް ތައުލީމު ޙާޞިލުކުރުން މުޅިން ނިމިފައިވުމުން ރަށަށް އެނބުރި ދާންޖެހިފައިވުން ހިމެނެ އެވެ. ނަމަވެސް މީގެ ތެރޭގައި ޗުއްޓީ ލިބުން ނުވަތަ ކިޔެވުން ވަގުތީގޮތުން މެދުކެނޑިފައިވުން ނުހިމެނޭ ކަމަށް އެޗްޕީއޭ އިން ބުނެ އެވެ.\nއެޗްޕީއޭ އިން ބުނީ މައިންބަފައިން ބަލިވުމާއި އަނބިމީހާ ވިހެއުން ފަދަ އާއިލާއަށް ދިމާވާ ބޮޑެތި ކަންތައްތަކާ ގުޅިގެން ރަށަށް ދާން ޖެހުމަކީ ވެސް ޒަރޫރީ ބޭނުމެއް ކަމަށެވެ.\nމަތީގައިވާ ފަދަ ޒަރޫރީ ބޭނުންތަކަށް ދަތުރުކުރާ ފަރާތްތަކުން ދަތުރު ކުރުމަށް އެދި 2021 ޖޫން6ވަނަ ދުވަހުން ފެށިގެން ހުށަހަޅާނީ ‘ހާލުބެލުން ޕޯރޓަލް’ މެދުވެރިކޮށް ކަމަށާއި މިގޮތަށް އެދި ހުށަހަޅާއިރު، އެމީހަކު ދަތުރުކުރާ ކައުންސިލުގެ ފަރާތުން ދޫކޮށްފައިވާ، ދަތުރުކުރަނީ ޒަރޫރީ ބޭނުމުގައިކަން އަންގައިދޭ ލިޔުން ކައުންސިލް މެދުވެރިކޮށް ހާލުބެލުމުގެ ޕޯޓަލްއަށް އަޕްލޯޑު ކުރަން ވާނެ ކަމަށް ވެސް އެޗްޕީއޭ އިން ބުނެފައި ވެއެވެ.\nޒަރޫރީ ޙާލަތްތައް ދިމާވެގެން ދަތުރުކުރާ މީހުން މިހާރުވެސް ކަނޑައަޅާފައިވާ ގޮތުގެ މަތިން ސާދަ ދުވަހުގެ މުއްދަތަށް ގޭގައި ކަރަންޓީނުވާން ޖެހޭނެ ކަމަށާއި ކަރަންޓީނުން ދޫކޮށްލެވޭނީ 14 ދުވަހަށްފަހު ޓެސްޓުކޮށް ނަތީޖާ ނެގެޓިވް ވުމުން ކަމަށް ވެސް އެޗްޕީއޭ އިން ބުނެ އެވެ.\nޒަރޫރީ ބޭނުމަށް ރަށްރަށަށް ދަތުރުކުރުން: https://t.co/BHO8usutkG\n— Health Protection Agency (@HPA_MV) June 5, 2021


SunOnline: Floyd ge maru: Muzaahara kuraa meehun minivan kuran Chrissy 200,000 dollar ge fund eh hulhuvaifi\nފްލޮއިޑްގެ މަރު: މުޒާހަރާ ކުރާ މީހުން މިނިވަން ކުރަން ކްރިސީ 200،000 ޑޮލަރު ހަދިޔާކުރަން ނިންމައިފި\nއަހުމަދު ޖައިޝަން 01 Jun 2020, 09:39\nމަޝްހޫރު މޮޑެލް ކްރިސީ ޓީގަން --- ފޮޓޯ : އެންބީސީ\nއެމެރިކާގެ ފުލުހުން އަނިޔާވެރިގޮތަކަށް ޖޯޖް ފްލޮއިޑް މަރާލި މައްސަލައިގައި ފުލުހުންގެ އަނިޔާވެރިކަމަށް އަލި އަޅުވާލައި ކުރަމުންދާ މުޒާހަރާއާ ގުޅިގެން ހައްޔަރުކުރަމުންދާ ފަރާތްތައް މިނިވަން ކުރުމަށް، މަޝްހޫރު މޮޑެލް ކްރިސީ ޓީގަން ނިކުމެ، 200،000 ޑޮލަރު ހަދިޔާކުރަން ނިންމައިފި އެވެ.\nއެމެރިކާގެ މިނެސޯޓާގެ ރަށެއްކަމަށްވާ މިނިއޭޕޮލިސްގެ ފުލުހުން ވަރަށް އަނިޔާވެރި ގޮތަކަށް އެގައުމުގެ ކަޅު ނަސްލުގެގެ މީހަކު ކަމަށްވާ ޖޯޖް ފްލޮއިޑް މަރާލުމާ ގުޅިގެން ފުލުހުންގެ އަނިޔާވެރިކަމާ ދެކޮޅަށް އާންމުން ނުކުމެ އެސިޓީގައި ވަރުގަދަ ހަމަނުޖެހުންތަކެއް ވަނީ ދާދި ފަހުން ހިންގައިފަ އެވެ.\nއެ މައްސަލަ ހޫނުވެ އެއް ބައި ފަރާތްތަކުން ތަންތަނަށް ގެއްލުން ދެމުން ދާއިރު އެ ކަމުގެ ފަހަތުގައި އިތުރު ބައެއް ވާކަމުގެ ފާޑުކިޔުން ދަނީ ލިބެމުންނެވެ.\nތަނަކަށް ނުވަތަ ބަޔަކަށް ގެއްލުން ނުދީ ފެއްޓި މުޒާހަރާ ހޫނުވެ، އެކި ތަންތަނަށް ގެއްލުން ދީ މުޒާހަރާތައް ދަނީ ހޫނުވަމުންނެވެ. އެ މުޒާހަރާ އާ ގުޅޭގޮތުން މީހަކު ސޯޝަލް މީޑިއާގައި ބުނެފައި ވަނީ އެ ފަރާތްތަކަކީ ކުށްވެރިން ކަމަށެވެ.\nއެއަށް ރައްދު ދެމުން ކްރިސީ ކުރި ޓްވީޓެއްގައި ބުނެފައިވަނީ މުޒާހަރާ ކުރަމުންދާ ފަރާތްތަކުންގެ ތެރެއިން ހައްޔަރުކުރާ ފަރާތްތައް މިނިވަން ކުރަން 100،000 ޑޮލަރުގެ ފަންޑެއް ގާއިމުކޮށްފައިވާނެ ކަމަށެވެ. ނަމަވެސް މުޅި ގައުމުން އެގޮތަށް ހައްޔަރުކުރާ ފަރާތްތައް މިނިވަން ކުރުމަށްޓަކައި ކްރިސީ އެ އަދަދު 200،000 އަށް އިތުރުކުރުމަށް ވަނީ ފަހުން ނިންމައިފަ އެވެ.\nނަމަވެސް ކްރިސީ ފައިސާ ހަދިޔާ ކުރުމުން އޭނާއަށް ދަނީ ބައެއް ފަރާތްތަކުގެ ފާޑުކިޔުން ރައްދުވަމުންނެވެ. އެގޮތުން މުޒާހަރާކުރަމުންދާ ފަރާތްތައް ދެ ބަޔަކަށް ބެހިގެންދާ ކަމަށާޢި އޭގެ ތެރޭގައި އެއްބައި ފަރާތްތަކަކީ ފްލޮއިޑްގެ ހައްގުގައި އުޅޭ ބައެއް ނޫން ކަމަށް ބައެއް ފަރާތްތަކުން ބުނެފައިވެ އެވެ. އެ ފަރާތްތަކުން މަސައްކަތްކުރަނީ ހާލަތުގައި ނާޖާއިޒު ފައިދާ ނަގައި ބައެއްގެ ބޮލުގައި ހަމަނުޖެހުންތައް އަޅުވަން ކަމަށް އެ ފަރާތްތަކުން ބުނެއެވެ. އެ ފަރާތްތަކަކީ ކުށްވެރީން ކަމަށާއި އެ ފަރާތްތައް މިނިވަން ކޮށްގެން ނުވާނެ ކަމަށްވެސް ބައެއް ފަރާތްތަކުން ސޯޝަލް މީޑިއާގައި ބުނަމުން ދެއެވެ.